REPORT| Adu Ivumun Mahroomvefaivaa Kudhin Ge "Hiy" Faznee - Vaguthu\nއަޑު އިވުމުން މަހްރޫމްވެފައިވާ ކުދިންގެ "ހިތް"، ފަޒްނީ\nސައިންލެންގުއޭޖް އިންޓަޕްރިޓާ - އައިމިނަތު ފަޒްނީ\nކޮންމެ ތަނެއްގައި ވެސް މަގްބޫލު ކަން ހޯދަމުންދާ މީހުންގެ ވާހަކަ އެކިއެކި ޕްލެޓްފޯމްތަކުގައި ދެކެވެއެވެ. ގިނަ ފަހަރަށް އަހަރުމެންގެ ތެރޭގައި އެ ބައެއްގެ ވާހަކަ އެންމެ ގިނައިން ދެކެވެމުންދާނީ މަޝްހޫރު ފިލްމީ ތަރިން ނޫނީ ސިޔާސީ މީހެއްގެ ވާހަކައެވެ. އެމީހުންގެ އިތުރުން މުޖުތަމައަށް ގިނަ ގުނަ ފައިދާ ކުރަނިވި މަސައްކަތްތަށް ކުރަމުންދާ މީހުންވެސް މަދެއްނޫނެވެ. ގިނަފަހަރަށް އަހަރުމެންނަށް އެމީސްމީހުންގެ މަތިން ހަނދާން ނައްތާލެވޭ ގޮތްވެއެވެ. ނަމަވެސް އަހަރުމެންގެ ތެރޭގައިވާ މުހިންމު އެތައް ބައެއްގެ ވާހަކަ ނުދައްކައި ދޫކޮށްލުމަކީ އެމިހުންނަށް ކުރެވޭ ބޭއިންސާފަކަށް ވާނެއެވެ.\nއޭގެ ތެރެއިން އެކަކަކީ އަޑުއިވުމުން މަހުރޫމްވެފައި ތިބޭ ކުދިންގެ ދުނިޔޭގައި ކުލަ ޖައްސައިިދިނުމުގައި މުހިންމު ރޯލެއް އަދާ ކުރަމުންދާ އެކަކެވެ. އެއީ ރާއްޖޭގެ ކުޑަ ބޮޑު އެންމެންނަށް އާ މޫނަކަށް ޔަގީނުން ވެސް ނުވާނެއެވެ.\nމިހާރު ރާއްޖޭގައި ހުރި އެންމެ މުހިންމު އެކަކަކީ ވެސް އެއީއެވެ. އޭނާ އެ ދައްކުވައިދޭ ހަރަކާތްތަކަކީ ގިނަފަހަރަށް މީހުންނަށް ނަގައިގަންނަން އުނދަގޫ ކަންތައްތަކެވެ. ކޮންމެ ދުވަހަކު އަހަރެމެންނަށް ޓީވީ އިން ފެންނަ ރާއްޖޭގައި މިވަގުތު އެންމެ މަގްބޫލު އަދި އެންމެ ގިނަ މީހުން ދަންނަ އެކަކޭވެސް ބުނެވިދާނެއެވެ. ކޮންމެ ހަފްތާއެއްގެ ހުކުރު ދަވަހުގެ ހުތުބާ އާއި އެކީ ހިނިތުންވުމަކާއެކީ އެންމެންނާ ބައްދަލު ކުރާ ސައިން ލެންގުއޭޖު އިންޓަޕްރިޓަރ އަކީ އޭނާ ޓިވީއިން އެ ފެންނަ "ކުޑަކުޑަ ގޮޅިއަށް" ވުރެން އެތައް ގުނައެއް ބޮޑު، އެހާމެ އަގުހުރި ޝަހުސިއްޔަތެކެވެ.\nމަރިޔަމް ފަޒްނީ އާއްމު ނަމުންނަަމަ "ފަޒްނީ މިސް" އަކީ ގިނަ މީހުންނާ ހިނިތުންވުމާ އެކީ ކުރިމަތިލާ ހިތްހެޔޮ ކަނބަލެކެވެ. ފަޒްނީ ފެނިގެން ދިޔައީ ވަރަށް އެކުވެރި، މީހުންނާ ގުޅޭ ހިތް ހެޔޮ މިޒާޖެއް ހުންނަ ޒުވާނެއްގެ ގޮތުގައެވެ.\nފަޒްނީ އަކީ އަބަދު ވެސް ކިޔަވައިދޭން ބޭނުންވި ޒުވާނެކެވެ. އެގޮތުން އެންމެ ފުރަތަމަ އޭނާއަށް ސަރުކާރުގެ ވަޒީފާ އަދާ ކުރުމަށް ފުރުސަތު ލިބިގެންދިޔައީ ޖަމާލުއްދީން ސްކޫލުންނެވެ. މި ލިބިގެން ދިޔަ ފުރުސަތުގައި އެންމެ ފުރަތަމަ އޭނާ އަދާ ކުރީ އެސިސްޓެންޓް ޓީޗަރެއްގެ މަގާމެވެ. ޖަމާލުއްދީން ސްކޫލަށް ދިޔައިރު އޭނާ ކިޔަވައިދޭން ޖެހޭ ކުދިންނަކީ އަޑުއިވުމުން މަހްރޫމްވެފައިވާ އަދި ވާހަކަ ނުދެއްކޭ ކުދިންތަކެއް ކަމެއް އޭނާ އަކަށް ނޭނގެއެވެ.\nއެންމެ ފުރަތަމަ ވަދެވުނު ކްލާހުން ވެސް އޭނާއަށް ލިބުނީ ކުއްލި ހައިރާންކަމެކެވެ. އެ ކުދިން ކިޔަވަމުން ދިޔަ ގޮތާއި ވާހަކަދައްކަމުން ދިޔަ ބަހުރުވައަކީ އޭނާ ދަންނަ ގޮތްތަކެއް ނޫނެވެ.\n"ފުރަތަމަ ކުލާހަށް ވަދެގެން ދިޔަ އިރު ފެނުނީ އެކުދިން ކިޔަވަމުންދިޔަ އިރު ހުރިހާ ކަމެއްގައި ސައިން ލެންގުއޭޖް ބޭނުން ކުރާ ތަން. އޭރު ނޭނގެ މީ ކޮން ކަހަލަ ލެންގުއޭޖެއް ކަމެއް ދެން އެކަމަކު ޑެފް ކުދިން ކަން އެނގުނީމަ މި ކަމުގެ ތެރެއަށް މަޑުމަޑުން ވަންނަން ފެށީ. ފުރަތަމަ އަލަށް ދަސް ކުރި އިރު ވަރަށް ވަގުތު ނެގި'' ފަޒްނީ ބުންޏެވެ.\nފަޒްނީ އަކީ މިދާއިރާގެ އެއްވެސް ކަހަލަ ތަޖްރިބާ އެއް މި ހުނަރުގައި ނެތި ފަށައިގަތް ނަމަވެސް މިހާރު މިދާއިރައިން ތަޖުރިބާކާރެކެވެ. މި ދާއިރާގެ "ޑިސްއެބިލިޓީ އެމްބެސަޑަރެއް" ގެ އިތުރުން ހިދުމަތުގެ އަގަށް ޝަރަފްވެރި ގައުމީ އިނާމް ވެސް ލިބިފައިވާ މީހެކެވެ.\n''އަޅުގަނޑު ވަރަށް އިންޓަރެސްޓް ހުރި މި ބަސް ދަސް ކުރަން. ފުރަތަމަ ދުވަހު އަޅުގަނޑު ކައިރީ ކުލާހުގައި ތިބި ކުދިން ބުނީ ގެއަށް ގޮސް އޭ އިން ފެށިގެން ޒެޑް އަށް ދަސްކޮށްގެން އަންނަން. އެގޮތުން އޭ އިން ޒެޑަށް ދަސްކުރީ އިޝާރާތުން ބުނަން. ލޯގަނޑު ކުރިމަތީ ހުރެގެން ދަސްކުރަންފެށީ. އެކިގައުމުތަކުގައި ސައިން ލެންގުއޭޖް ގައި ބޭނުން ކުރާނީ އެކި ކަހަލަ ސައިން ކަމުގައި ވިޔަސް އާންމު ކޮށް ހުރިހާ ގައުމެއްގައި ވެސް ބޭނުން ކުރާ އެއްވަތްތަރު ސައިން ހުންނާނެ. މިސާލަކަށް ކޮވިޑް-19 އަށް ހުރިހާ ގައުމެއްގައިވެސް ބޭނުން ކުރާނީ އެއް ސައިންއެއް،'' ފަޒްނީ ކިޔާދިނެވެ.\nފަޒްނީގެ ނަން ގިނަ މީހުންނަށް ނޭނގިދާނެއެވެ. ނަމަވެސް ޓީވީ ބަލާ އެއްވެސް މީހަކަށް އޭނާގެ މޫނަކީ އާ މޫނަކަށް ވެގެން ނުދާނެއެވެ. ބައެއް ޕްރޮގްރާމްތަކުގައި ޓީވީގެ އެއް ކަނެއްގައި ހުންނަ ކުޑަ ގޮޅިއެއްގައި ނިކަން ހުނަރުވެރިކަމާއެކު އަތުގެ އިޝާރާތުން ހަބަރު ގެނެސްދޭން ހުންނަ އިރު އެ ފެންނަ މީހަކީ ފަޒްނީއެވެ. ދުލަށް ވުރެ އޭނާގެ އަތުގެ އިނގިލިތަކުން ފަރިތަކަމާއެކު އެއްޗެހި ކިޔައިދެމުން ދެއެވެ. މިހުނަރު ކުޑަ މިންވަރަކަށް ދަންނަމީހަކަށް ވެސް އޭނާ އެ ދައްކަމުންދާ ހަރަކާތްތައް ސާފުވެފައި ފުރިހަމަކަން އެނގޭނެއެވެ.\nމިދުވަސްވަރު އަހަރުމެންނާ ކުރިމަތިލާން ޖެހިފައިވާ ކޮވިޑް-19 ގެ ބަލިމަޑުކަމާ ގުޅިގެން ޓިވީން މެދު ކެނޑުމެއްނެތި ދައްކަމުންދާ ޕްރޮގްރާމްތަކާއި އެންމެ ފަހުގެ ހަބަރާއި މައުލޫމާތު ކޮންމެ ދުވަހަކު ރާއްޖޭގެ ޑެފް ސޮސައިޓީ އަށް އޭނާ ދިޔައީ އަދި މިހާރުވެސް ދަނީ ވަރުބަލިކަމެއް ނެތި ހުށަހަޅަމުންނެވެ.\nސައިންލެންގުއޭޖް އިންޓަޕްރިޓާ އައިމިނަތު ފަޒްނީ-\nއިޝާރާތުން ވާހަކަ ދައްކަން ފަޒްނީ އަށް ފުރަތަމަ ލިބުނު ތަމްރީން ލިބިގެން ދިޔައީ އެސްކޫލުން ހިންގި ޕްރޮގްރާމަކުންނެވެ. އެއީ އެސުކޫލަށް އަލަށް ވަންނަ ޓީޗަރުންނަށް ހިންގާ ޕްރޮގްރާމެކެވެ. ކުލާހުގައި ވަރަށް ގިނަ ވަގުތު ޝައުގުވެރިކަމާ އެކު ކުދިންނާ އެކު ކުރި މަސައްކަތުން ކުރު މުއްދަތެއްގެ ތެރޭގައި ފަރިތަކޮށް ވާހަކަދައްކަން ދަސްކޮށްލެވުނު ކަމަށް ފަޒްނީ ބުންޏެވެ.\nސަރުކާރުން ކިހާވަރެއްގެ އެއްބާރުލުމެއް މިދާއިރާއަށް ލިބޭތޯ ކުރެވުނު ސުވާލަށް ވާހަކަ ދައްކަވަމުން ފަޒްނީ ބުނެފައިވަނީ އާންމުކޮށް ހުށައަޅަމުންދާ މުހިންމު ޕްރޮގްރާމްތަކުގެ ތެރޭގައި ސައިންލެންގުއޭޖް ހިމެނިގެން ދިއުން އެއީ ވަރަށް ބޮޑު ކުރިއެރުމެއް ކަމަށެވެ. އެއީ މިކަމަށް އޮތް ކުރިމަގަށް ދިއްލާލެވެމުންދާ އާ ބޮކިތަކެއް ކަމަށް އޭނާ ގަބޫލު ކުރާ ކަމަށް ވެސް ބުންޏެވެ.\nމިދާއިރާއަކީ ގިނަ މީހުން ތަމްރީން ވެގެން އަައި ވަރަކަށް ކުރިއަށް ގެންދަން ފަސޭހަ ދާއިރާ އެއްކަން ފަޒްނީ ފާހަގަ ކުރަމުން ބުނެފައިވަނީ އެންމެ ބޭނުންވަނީ ގިނަ މީހުން މި ދާއިރާ އިން ތަމްރީން ވެގެން އައިސް ބްލޮގެއް ގޮތަށް މަސައްކަތް ކުރާ ތަން ދެކެން ކަމަށެވެ. އޭނާ ބުނެފައިވަނީ މިދާއިރާއިން ދެވެން އޮތް އެންމެ ކުރިއަކަށް ދާން ބޭނުންވާ ކަމަށެވެ.\nސައިންލެންގުއޭޖް ދަސްކުރުމުގެ ކޯހެއްގެ ތެރެއިން-- ފޮޓޯ؛ އާމިނަތު ފަޒްނީ\nއޭނާ ބުނީ ކުރިއާ އަޅާބަލާއިރު މިހާރު މި ދާއިރާގައި ފަސޭހަތަކެއް ހުއްޓަސް އަދި ގިނަ ބަޔަކު މި ބަހަށް އަހުލުވެރިކޮށް ތަމްރީނުވެފައި ތިބި ކަމުގައި ވިޔަސް އަޑުނީވޭ ކުއްޖާ އަދި މިހެން ދިމާވާ ކޮންމެ މީހަކަށް އިރުބާރު ނުކުރުން މިއީ އަދިވެސް އޭނާގެ ހުރިހާ ވަގުތެއްހެން އެ ކުދިންނަށް ދޭން ޖެހޭ ސަބަބެއް ކަމަށެވެ.\nމި ދާއިރާގައި އޭނާ ފާހަގަ ކުރާ ކާމިޔާބީ އަކީ އެވޯޑްތަކެއް ލިބުމެއް ނޫން ކަމަށާއި އޭނާގެ އެންމެ ބޮޑު ހިތްހަމަޖެހުމަކީ އަދި އުފަލަކީ، އަޑު އިވުމުން މަހުރޫމު ވެފައިވާ މުޖްތަމައުން ފަޒްނީ އަށް ކުރާ އިތުބާރުކަމުގައި އޭނާ ބުނެފައި ވެއެވެ.\n" މިސާލަކަށް މެރީކުރަން ދިއުން، ވަރިވާން ދިއުން، ޑޮކްޓަރަށް ދައްކަން ދިއުން، ކޯޓު ކޭސްއަކަށް ދިއުން ނުވަތަ ޖިނާއީ ކުށެއްގައި ބެދިގެން ގެންދިޔަޔަސް ވަރަށް ޕާސަނަލް ވާހަކަތައް ދައްކަން ޖެހޭނީ. ޕޮލިހުން ސައިންލެންގުއޭޖް އިންޓަޕްރިޓާއެއްގެ ހިދުމަތް ބޭނުން ވެއްޖެއްޔާ ގުޅާނެ. އެމީހުންގެ ޓޮޕް ޕްރިއޯރިޓީއެއް އެކްސެސްސިބިލިޓީ އަކީ" ފަޒްނީ ކިޔާދިނެވެ.\nފަޒްނީ އަކީ އުފާވެރި ކައިވެންޏެއް ކޮށް ދެ ކުދިން ލިބި އުފާވެރި ދިރިއުޅުމެއް އުޅުއްވާ ކަނބަލެކެވެ. އަމިއްލަ އާއިލާއެއް ފެށުމަށް ފަހު ހުރިހާ ވަގުތެއް އަޑު އިވުމުން މަހުރޫމު ވެފައިވާ ކުދިންނަށް ނުދެވުނު ކަމުގައި ވީ ނަމަވެސް މިހާރު ވެސް އާންމުކޮށް އެކުދިންނަށް އެކުދިންނަށް ވަގުތު ވާ ވަރަކުން ފަޒްނީ އެކުދިންނަށް ވަގުތު ދެއްވަމުން ގެންދާ ކަމަށެވެ.\nފަޒްނީއާއި އެކީ ސައިންލެންގުއޭޖް ކިޔެވި ކުދިން-\nކިތަންމެ ބިޒީކޮށް އުޅުނަސް އެކުދިންނަށް ދިމާވާ ކިތައްމެ ކުދި ކަންކަމުގައި ވެސް އެހީތެރިވުން ވެގެން ގޮސްފައިވަނީ އޭނާ އަށް ލިބޭ އުފަލަކަށެވެ. އެކުދިން ކުރާ ކޮންމެ ކަމެއްގައި ވެސް ފަޒްނީއަށް އެކުދިން ކުރާ އިތުބާރަކީ ފަޒްނީ ވަރަށް އުފަލާއި އެކު ފާހަގަކުރާކަމެކެވެ.\n"މިސާލަކަށް އަބަދު ފަޒްނީ ހިތަށް އަރަނީ އެކުދިން ބުނާ ކަމެއް ފަޒްނީއަށް ނުކޮށްދެވިއްޖެއްޔާ ދެން ކާކުހޭ ވަކި އެ ކުދިންގެ ކަންތަށްތަކުގަ އެކުދިންނަށް އެހީތެރިވާނީ" ފަޒްނީ ބުންޏެވެ.\nމިދާއިރާއަކީ ރާއްޖެގައި ވަރަށް ބޮޑަށް ގޮންޖެހުންތަކާއި ކުރިމަތިލާން ޖެހިފައިވާ ދާއިރާ އެއްކަން ވެސް އޭނާ ފާހަގަ ކުރިއެވެ. އެގޮތުން އޭނާ ބުނެފައިވަނީ ދާއިރާއަށް އަލަށް ވަންނައިރު މި ދާއިރާއިން ކިޔެވޭނެ އެއްވެސް ތަނެއް ނެތުމާއި ރާއްޖޭގެ އެއްވެސް މީހަކަށް އެ ފުރުސަތެއް ކޮލެޖް ޔުނިވާސިޓީ ކަހަލަ ތަނަކުން އޮފާއެއް ސައިން ލެންގުއޭޖް މޮޑިއުލް އެއް ނޫނީ ޓްރެއިނިންގް ޕްރޮގްރާމެއް ވެސް ހިންގަމުން ނުދާ ކަމަށް އޭނާ ބުންޏެވެ. އަދި ރާއްޖެގެ ހުރިހާ ރަށެއްގައި ބޭނުން ކުރާ ސައިން ލެންގުއެޖް އެއްފޮމަލިޓީ އަކަށް ރަނގަޅަށް އެސްޓެބްލިޝް ވެފައި ނެތް ކަމަށް ބުންޏެވެ.\nއިޝާރާތު ބަހުން ވާހަކަދެއްކުމުގެ ހުނަރު އިތުރަށް ތަރައްގީ ކުރުމުގެ ގޮތުން ފަޒްނީ ވަނީ 2014 ވަނަ އަހަރު މެލޭޝިއާގެ އިންސްޓިޓިއުޓަކުން އިންޓަޕްރެޓިން ދާއިރާ އިން އެއް އަހަރު ދުވަހުގެ ކޯހެއް ފުރިހަމަ ކޮށްފައެވެ. ކޯހުގައި ބައިވެރިވި އެހެން ގައުމުތަކުގެ ދަރިވަރުންނާ ވާދަކޮށްގެން އޭނާ ވަނީ ކޯހުން ފަހުރުވެރި އެއްވަނަ ހޯދައިފައެވެ.\nފަޒްނީގެ އަގުހުރި ހިދުމަތާއި ހުނަރުވެރިކަން ފާހަގަކޮށް ސަރުކާރުން ވަނީ އޭނާ އަށް އެވޯޑު ދީފައެވެ. ނުކުޅެދުންތެރިކަމުގެ ދާއިރާއަށް ފަޒްނީ ކޮށްފައިވާ އަގުހުރި ހިދުމަތުގެ އަގުވަޒަންކޮށް 2014 ވަނަ އަހަރު ސަރުކާރުން ވަނީ "ނެޝަނަލް ޑިސެބިލިޓީ އެވޯޑު" ފަޒްނީވަނީ ޙާސިލް ކޮށްފައެވެ. އަދި 2015 އަހަރު އޭނާ އަށް ވަނީ ގައުމަށް އަގުހުރި ހިދުމަތްތަކެއް ކުރުމުން ދޭ "ގައުމީ އިނާމު" ވެސް ލިބިފައެވެ.\n''ހުރިހާ ޑިސްއެބިލިޓީ އަކަށް ވެސް ޖެހެނީ އެއްވެސް ތަފާތު ކުރުމެއް ނެތި އިންސާނަކަށް ވީތީ އެބަލާ ކަންތައްތަށް އެހެންމީހުންނަށް ވެސް ކޮށްދޭ ކަންތައްތައް.'' ފަޒްނީ ބުންޏެވެ.\nނުކުޅެދުންތެރިކަމުގެ ދާއިރާއަށް ފަޒްނީ ކޮށްފައިވާ އަގުހުރި ހިދުމަތުގެ އަގުވަޒަންކޮށް 2014 ވަނަ އަހަރު ސަރުކާރުން އިނާމު ދެނީ.\nފަޒްނީގެ އެންމެ ބޮޑު ހުވަފެނަކީ، މި ދާއިރާއިން ކިޔެވެން އޮތް އެންމެ ކުރިއަކަށް ދިއުން ކަމަށާއި ސައިންލެންގުއޭޖްއިން ފުޅާ ދާއިރާއެއްގައި ކިޔަވައިދޭ އެމެރިކާގެ ގަލައުޑެޑް ޔުނިވަސިޓީގައި ތައުލީމް ހާސިލް ކުރުމުގެ ފުރުސަތެއް ލިބިގެންދާނެ ދުވަހަކަށެވެ.\n''އަޅުގަނޑު ބޮޑަށް ބޭނުންވަނީ ވެސް މި ފީލްޑްގަ ގިނަ މީހުން ތަމްރީން ވާން. އައި ޑޯންޓް ވޯންޓް ޓުބީ ބެޓާ ދޭން އަދާސް. އަޅުގަނޑު މަސައްކަތް ކުރަނީ މިދާއިރާގަ ހުރި އެންމެ މޮޅުމީހާއަށް ވާކަށެއް ނޫން.'' ފަޒްނީ ބުންޏެވެ.\nއޭޕްރީލް 17, 2021 17:38\nފަޒްނީ ހުސް ތޯ؟ ވ.ރިވެރި ހުލްޤުޔެޔޮކަނބަލެއް. މާޝާﷲ\nއޭޕްރީލް 19, 2021 10:55\n"ފަޒްނީ އަކީ އުފާވެރި ކައިވެންޏެއް ކޮށް ދެ ކުދިން ލިބި އުފާވެރި ދިރިއުޅުމެއް އުޅުއްވާ ކަނބަލެކެވެ." ލިޔުން ކިޔާލި ނަމަ..!\nއޭޕްރީލް 17, 2021 17:39\nވ.ރިވެރި ހުލްޤުޔެޔޮކަނބަލެއް. މާޝާﷲ\nއޭޕްރީލް 19, 2021 10:56\nއޭޕްރީލް 17, 2021 23:39\nއަޅުގަނޑަކީ ވ ސައިން ލެންގުއޭޖު ދަސް ކުރަނ ބޭނުންވާ ކުއްޖެއް\nފަަަަަޒްނީ މިސް އާ ވ ބޮޑަށް ބައްދަލު ކޮށްލަން ބޭނުން\nޔޫ ޑިޑް އަ ގުރޭޓް ޖޮބް\nމޭ ﷲ ބުލެސް ޔޫ\nއޭޕްރީލް 18, 2021 00:03\nމީހަކާ އިނދެގެންތޯ އުޅު އްވަނީ؟\nއޭޕްރީލް 18, 2021 19:41\nރަނގަޅަށް އާޓިކަލް ކިޔާލިނަމަތިޔަ ޖަވާބުލިބުނީސް


Maldives Living Expo fashaifi - One Online\n18 ނޮވެންބަރު 2021: މޯލްޑިވްސް ލިވިން އެކްސްޕޯ ފެށުމުގެ ތެރެއިން --- ވަން ފޮޓޯ: ޔޫސުފް ސޮފްވާން\nހައިރައިޒް ޕްރައިވެޓް ލިމިޓެޑުން އިންތިޒާމުކޮށްގެން ބާއްވަމުން އަންނަަ "މޯލްޑިވްސް ލިވިން އެކްސްޕޯ" ފަށައިފިއެވެ.\nހުޅުމާލޭ ސެންޓްރަލް ޕާކުގައި މިއަދު ފެށި އެކްސްޕޯ ހުޅުއްވައިދެއްވީ ހައުސިން އެންޑް ޕްލޭނިން މިނިސްޓަރު މުހައްމަދު އަސްލަމެވެ.\nމޯލްޑިވްސް އެކްސްޕޯ އެންމެ ފުރަތަމަ ބާއްވާފައިވަނީ 2013 ވަނަ އަހަރުއެވެ. މިއީ މި އެކްސްޕޯ ބާއްވާ ނުވަވަަނަ ފަހަރެވެ. މި އެކްސްޕޯ އަންނަ ހޮނިހިރު ދުވަހާ ހަަމައަށް ހަވީރު 4:00 އިން ރޭގަނޑު 8:00 އަށް ކުރިއަށްގެންދާނެއެވެ.\nލިވިން އެކްސްޕޯގައި ރާއްޖޭގެ ގެދޮރުވެރިކަމަށް އިންވެސްޓް ކުރާނެ ގޮތްތަކާއި ބޯހިޔާވަހިކަމަށް އަޅާ ފްލެޓުތަކަށް ބޭންކު މެދުވެެރިކޮށް ފައިސާ ދައްކާނެ ގޮތްތަކާއި ގޭތެރެއަށް ބޭނުންވާ ފަރުނީޗަރާއި އެކިއެކި ސާމާނުގެ މައުލޫމާތު ލިބޭނެއެވެ.\nހައިރައިޒް އިން ބުނީ އެހެން އަހަރުތަކެކޭވެސް އެއްފަދައިން އެކްސްޕޯއަށް ޒިޔާރަތްކުރާ ފަރާތްތަކުގެ މެދުގައި ގުރުއަތު ނަގައި އިނާމުތައް ދޭނެ ކަމަށެވެ.\nމިއަހަރުގެ ލިވިން އެކްސްޕޯގެ ޕްލެޓިނަމް ޕާޓްނަރަކީ އިންޑިއާގެ މޯހަން މުތާ އެކްސްޕޯޓެވެ. ގޯލްޑް ޕާޓްނަރަކީ ސަންދަލް މޮރީޝަސްއެވެ. އަދި މެޑިކަލް ޕާޓްނަރަކީ މެޑްޓެކް މޯލްޑިވްސްއެވެ.\nމިއަހަރުގެ ލިވިން އެކްސްޕޯގައި 34 ކުންފުންޏަކުން ބައިވެރިވެއެވެ.\nމިއަހަރުގެ ލިވިން އެކްސްޕޯގައި ބައިވެރިވާ ކުންފުނިތައް:\nމޯހަން މުތާ އެކްސްޕޯޓްސް ޕްރައިވެޓް ލިމިޓެޑް (އެމްއެމް އިވެންޓްސް)\nއެޕިކް ޝެލްޓާ ބައި ލަކްސް\nއަކުއާ ވިޓާ ރެސިޑެންސީސް\nހައުސިން ޑިވެލޮޕްމަންޓް ފައިނޭންސް ކޯޕަރޭޝަން (އެޗްޑީއެފްސީ)\nއައިއެންއެމް ޕްރޮޕަޓީ މެނޭޖްމަންޓް\nއެސްޓީއޯ ހޯމް އިމްޕްރޫވްމަންޓް\nއިންޓާލިފްޓްސް، އޯޓިސް އެންޑް އެއިޓްކެންސްޕެންސް އެލަވޭޓާސް\nއަކުއާފޯ ބައި ޕާމްޓްރީ މެރިން\nދަ ކްރީކް ވިއު\nއަޒްމީލް ޑިޒައިން ހޯމް\nމޯލްޑިވްސް ވިމެން އެންޓަޕްރިނިއާސް އެސޯސިއޭޝަން\nލިވިން އެކްސްޕޯގެ ސަޕޯޓިން ޕާޓްނަރުން\nމިނިސްޓްރީ އޮފް ނޭޝަނަލް ޕްލޭނިން، ހައުސިން އެންޑް އިންފްރާސްޓްރަކްޗާ\nލިވިން އެކްސްޕޯގެ އެސޯސިއޭޓް ޕާޓުނަރުން\nއިންޝުއަރެންސް ޕާޓްނަރު: އެލައިޑް އިންޝުއަރެންސް\nޑިޖިޓަލް ޕާޓްނަރު: އުރީދޫ\nބެވެރޭޖް ޕާޓްނަރު: ކޮކާ ކޯލާ\nފޮޓޯގުރަފީ އެންޑް ވީޑިއޯގުރަފީ ޕާޓްނަރު: ހާފްކޯޓް މޯލްޑިވްސް\nއޮންލައިން މީޑިއާ ޕާޓްނަރުން: ވަން އޮންލައިން، އަދަދު، އަވަސް، ވަގުތު، ހަފްތާ އަދި ތޯ\nސެޓަޕް ޕާޓްނަރު: އޮފިޝަލް އިވެންޓްސް އެންޑް އޮފިޝަލް އިވެންޓްސް\nމިއަހަރުގެ ލިވިން އެކްސްޕޯއަކީ ޕްލޭނިން މިނިސްޓްރީ އާއި ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އިން އެންޑޯސް ކޮށްފައިވާ އެކްސްޕޯއެކެވެ. އެކްސްޕޯގެ ތެރެއިން އިންވެސްޓަރުންނަށް އެމީހުންގެ އޯޑިއެންސާ ދެމެދު ގުޅުން ގާއިމުކުރުމަށް ބީޓުބީ އަދި ބީޓުސީ ބައްދަލުވުންތައްވެސް ކުރިއަށްދާނެއެވެ. މިއީ ހުޅުމާލެ ސެންޓްރަލް ޕާކުގައި ބާއްވާ މިފަދަ ފުރަތަމަ ފިޒިކަލް އިވެންޓަށް ވެގެންދާނެއެވެ.


ދަރިން ތަރުބިއްޔަތުކުރުމުގައި ނަމޫނާ ދެއްކުން | Jazeera\tދަރިން ތަރުބިއްޔަތުކުރުމުގައި ނަމޫނާ ދެއްކުން - Jazeera\nޙަދީޖާ އަލީ January 26, 2020 207 views0\nމައިންބަފައިންނަށް ވާ ހިސާބުން އަޅުގަނޑުމެން އެންމެންގެ ވިސްނުން ހުންނަނީ އެއްދިމާލަކަށް ހުއްޓިފައެވެ. ދަރިފުޅަކީ ބަސް އަހާ ކިޔަމަންތެރި އަޚްލާޤު ރަގަޅު ކުއްޖެއްގެ ގޮތުގައި ބޮޑުކުރާނީ ކިހިނެތް ކަމާއިމެދުގައެވެ. ދީނަށް ލޯބިކުރާ، ތަޢްލީމް އުނގެނުމަށް ޝައުގުވެރިވާ، ބޮޑެތިމީހުނަށް އިޙްތިރާމްކޮށް ކުޑަކުދިންދެކެ ލޯބިވާ ކުއްޖަކަށް ދަރިފުޅު ހަދާނީ ކިހިނެއް ކަމާއި މެދުގައެވެ. އަދި އެންމެ ބޮޑު ކަންބޮޑުވުމަކީ މައިންފައިންގެ ބަސް ދަރިފުޅު ނާހާނަމަ ދެންހަދާނީ ކިހިނެތްކަމާއި މެދު ކުރެވޭ ފިކުރެވެ.\nއަނެއްކޮޅުން ކުޑަކުދިންނަކީ އެކުދިންގެ ވަށައިގެން ހިނގާކަންކަން ބަލާ އެ ކަންތައް ނަކަލު ކުރާ ބައެކެވެ. ނިއުޖަރޒީގެ ވެލީ ސެންޓަރ ފޮރ ޗައިލްޑް ޑިވެލޮޕްމަންޓް ސެންތަރގެ މެނޭޖިންގ ޑިރެކްޓަރ ލީޒާ ނަލްވެން ބުނާ ގޮތުގައި، ބަސް އަދި ހުނަރު ދަސްކުރުމުގައި ނަކަލު ކުރުމަކީ ހެދިބޮޑުވުމުގެ އެއްމެ އާއްމު ސިފައެވެ. ކޮންމެ ކުއްޖަކީ ފެންނަކޮންމެ އެއްޗެއް ވަގުތުން ނަކަލު ކުރާ ކުއްޖަކަށް ނުވެދާނެއެވެ. ބައެއް ކުދިން ފެންނަ ކަންތަކާއި މެދު އިތުރަށް ފުންކޮށް ވިސްނާ، ފަހުން އެ ކަމެއް ނަކަލު ކޮށްފާނެއެވެ. ނަމަވެސް ނަކަލު ކުރާކަމީ ޔަގީން ކަމެކެވެ. އާއްމުކޮށް ފިރިހެން ކުދިން ބައްޕަ ގޮތަށް "ތުނބުޅި ބާލާ އިރު" އަންހެން ކުދިންގެ މަންމަގެ ލިޕްސްޓިކް ޖައްސައެވެ. ފަލްސަފާ ޢިލްމެވެރިއެއްގެ ގޮތުގައިވެސް މަޝްހޫރު ބެންޖަމިން ފްރެންކްލިން ބުނެފައިވެއެވެ. "ކަމެއްކުރަން ވީ ގޮތް ބުނުމަށްވުރެ، އެކަމެއް ކޮށްފަ ދެއްކުން މާ ރަގަޅެވެ". މިބަސް އެންމެ ގުޅެނީ ދަރިން ތަރުބިއްޔަތު ކުރުމާއެވެ. އެހެންކަމުން ދަރިންގެ ކުރިމަތީގައި ކޮންމެކަމެއްގައި ވެސް ރަގަޅު ނަމޫނާ ދެއްކުމަކީ އެކަން އެންމެ ފަސޭހައިން ކާމިޔާބު ކުރެވޭނެ ގޮތެވެ. ދަރިންނަށް ކަމަކަށް އަމުރުކޮށްފިނަމަ އެއީ ކުރަންޖެހޭ ކަމެއްކަމަށް ކިޔާދިނުމަށްވުރެ، އެކަން ކުރާތަން ދަރިފުޅަށް ދެއްކުން މާ ރަގަޅެވެ. މިސާލަކަށް ހެނދުނު ތެދުވެ އެނދު ރީތިކުރަން ބުނާ އިރު މަންމަ ނޫނީ ބައްޕަ އެކަން ކުރާތަން ފެންނަ ނަމަ ދަރިފުޅު އެކަން ކުރުމަށް ބާރަކަށް ވެއެވެ. ނަމާދުކުރަން ހަނދާންކޮށްދިނުމުގެ ބަދަލުގައި އެކުގައި ނަމާދު ކުރާނަމަ އެކަމަށް ލޯބިޖެހުން ފަސޭހަ ވާނެއެވެ.\nރަގަޅު ކާނާކެއުމާއި ކަސްރަތުކޮށް ހެދުމަކީ، އަޅުގަނޑުމެންގެ ސިއްހަތު ރަގަޅު ވުމުގެ އިތުރުން ދަރިންނަށް ދައްކައިދެވޭ ރީތި މިސާލެކެވެ. ތައްޔާރީ ކާނާއަކީވެސް ޅަ އުމުރުގައި ކުދިންގެ ސިއްޙަތު ހަލާކުކޮށް ބަރުދަން އިތުރުވުމަށް މަގުފަހިވާ ކަމެކެވެ. މި ރީތި އާދަ ހަރުލައިފަ ނަމަ މިއީ އެތަކެއް ބަލިތަކަކުން ވެސް ރައްކާތެރިވުމަށް އެޅޭނެ ފިޔަވަޅެކެވެ.\nއަމިއްލަ ނަފްސު ތަރައްގީ ކުރުން\nކޮންމެ ދުވަހަކީވެސް އާ އެއްޗެއް ނުވަތަ ކަމެއް ދަސްކުރާ ދުވަހަކަށް ހަދާށެވެ. އަދި މިކަމުގައި ދަރިފުޅު ޝާމިލްވާގޮތަށް އެކަން ކުރެވޭތޯބަލާށެވެ. އިއްޔެއަށްވުރެ ރަގަޅު މީހަކަށް ވުމަށް ނުވަތަ އާ ކަމެއް ތަޖުރިބާ ކުރުމަށް ވަކި އުމުރެއް ނޯވެއެވެ.\nއެހީތެރިވެ ޚިދުމަތް ކުރުން\nދިރުއުޅޭ މުޖުމަތަމަޢުގެ ތެރެއަށް ނިކުމެ ކޮންމެވެސް ކަމެއްގައި ތިމާގެ ވަގުތާއި ހުނަރު ހޭދަ ކުރުމަކީ މުހިއްމު ކަމަކަށް ހަދާށެވެ. އަވައްޓެރި ގެއެއްގެ ބަލީ މީހަކަށް ޒިޔާރަތްކޮށް އެހީތެރިވުން ނުވަތަ އިޖްތިމާޢީ ގޮތުން ކުރެވޭ ކޮންމެވެސް ކަމެއްގައި ބައިވެރިވެ އެއްބާރުލުން ދޭށެވެ. އާއިލީ ގުޅުން ވަރުގަދަ ވެ، ކުދިންގެ ހިތަށް އޯގާތެރިކަން ވަދެ ކަންކަމުގައި އިސްނަގަން ކެރޭކުއްޖަކަށް ވާނެއެވެ.\nއަމިއްލަ ތަޖުރިބާ ހިއްސާކުރުން\nކުދިންގެ އުމުރާއި ގުޅޭގޮތުން މައިންބަފައިންގެ ހަޔާތުގެ ތަޖުރިބާތައް ޙިއްސާކުރަންވާނެއެވެ. ގޯސްކޮށް ހިނގާފައިވާ ކަންކަމުން ޢިބުރަތް ލިބިގަނެ، ރަގަޅު ކަންކަމުގައި ހިފައިގެން ކުރިއަށް ދާން ހިތްވަރަކަށް ވާނެއެވެ. ތިމާ މަސައްކަތް ކުރާ މާހައުލަކީ އެކަމަށް ހުއްދަ ދޭ ތަނެއް ނަމަ އެއްފަހަރު ނަމަވެސް ދަރިފުޅު ގެންގޮސް ކުރާ މަސައްކަތް ދައްކާށެވެ. މައިންބަފައިންގެ ބުރަ މަސައްކަތް އަގު ވަޒަން ކުރަން ފަސޭހަވާނެއެވެ.\nނަފްސުގެ މައްޗަށް ބާރުހިންގުން\nރުޅިއައުމާއި ދެރަވުމާއި ފޫހިވުމަކީވެސް އިންސާނީ ޠަބީޢަތުގައި ހުންނަ ސިފަތަކެވެ. އަދި މި އިޙްސާސްތައް ހެޔޮ ގޮތުގައި ބޭރުކުރުމަކީވެސް އެހާމެ ބޭނުންތެރި ކަމެކެވެ. ނަމަވެސް މުނާސަބު ވަގުތާއި އެކަށޭނަ މީހުންގެ ކުރިމަތީގައި އެކަން ކުރުމަށްޓަކައި، ނަފްސުގެ މައްޗަށް ބާރު ފޯރުވަން ދަސްކުރަން ޖެހެއެވެ. ކަމަކާއި ހިތްހަމަ ނުޖެހިގެން ބޭރުން އަންނަ ގޮތަށް ގެއަށް އައިސް އިންނަ މެހެމާނު ކުރިމަތީގައި ހަޅޭއްލެވުމުގެ ބަދަލުގައި ރީތިކޮށް ވީގޮތް ކިޔާދީ ބޮޑެތިމީހުންގެ އިރުޝާދާއި އެއްގޮތަށް ކަންކަން ކުރަން ދަރިފުޅު ދަސްކުރަން ފަށާނެއެވެ.\nއާއިލާއާއި ރައްޓެހިން ނުވަތަ އެކުގައި މަސައްކަތް ކުރާ މީހުންގެ މެދުގައި އޮންނަ ގުޅުންތަކަށް އިޙްތިރާމްކުރަން ވާނެއެވެ. ތިމާގެ މުސްކުޅި މައިންބަފައިން އިންނާއި މުޢާމަލާތުކުރާ ގޮތާއި، ރަޙުމަތްތެރިންގެ މެދުގައި މައްސަލައެއް ޖެހޭ ހިނދު ތިމާ އެކަން ހައްލު ކުރާގޮތް ދަރިން ބަލާނެއެވެ. ތިމާ އާއި ދިމާލަށް ގޯސްކަމެއްގައި އިނގިލި ދިއްކުރަން ޖެހިދާނެ ހާލަތްތައް މަދުކުރާށެވެ.\nއަޑު އަހާ އިޙްތިރާމް ކުރުން\nދަރިންގެ ވާހަކަ އަކީ ހުރިހާ ކަމެއް ހުއްޓާލާފައި ވެސް އަޑުއަހަން ޖެހޭ އެންމެ މުހިއްމު ވާހަކައެވެ. އަދި އެކުދިންގެ ވާހަކަ މެދު ކަނޑާނުލާ އަޑު އަހާނަމަ ކުދިން ބޮޑުވެގެންވެސް އެހެން މީހުންގެ ވާހަކަ އަހާ އެމީހުނަށް އިޙްތިރާމްކުރާނެއެވެ. ހަމަ މިގޮތަށް ދަރިންގެ އަމިއްލަ ފިކުރަށް އަދި ވިސްނާގޮތް އެއީ ރަގަޅު ގޮތެއްނަމަ އެކަމަށް ވެސް އިޙްތިރާމް ކުރާށެވެ. އެކުދިންގެ ނަފްސަށް އިތުބާރު ކުރުން އިތުރު ވާނެއެވެ.\nކަންކަން ރަގަޅުވާނެ ކަމަށް ޤަބޫލުކުރުން\nއަޅުގަނޑުމެންގެ މުޖުތަމަޢުގައި ހިނގާ ނުރަގަޅު ކަންތައްތަކަކީ ހިނގަންޖެހޭ ކަންތައް ކަމަށް ވިސްނުމުގެ ބަދަލުގައި، ގިނަ ކަންތަކަކީ ރަގަޅު ކަންތައް ކަމާއި ކޮންމެ ކަމަކާއި މެދުގައިވެސް ރަގަޅު ވިސްނުން ގެންގުޅުމަށް ސަމާލުކަން ދޭންވާނެއެވެ. ކަމެއް ގޯސްކޮށް ދިޔަ ނަމަވެސް ދެން ހުރިކަންތައް ރަގަޅުވާނެކަމުގެ ޔަގީންކަން އަމިއްލަ ނަފުސަށް ދޭންވާނެއެވެ. މިގޮތަށް މިކަން ކުރެވޭނަމަ ދަރިފުޅުގެ ވިސްނުމަށް ވެސް މި ބަދަލު އަންނާނެއެވެ.\nކޮންމެކަމެއް ކުރަން ފަށާއިރުވެސް އެކަމަށް ކަނޑައެޅި ލަނޑުދަނޑިއާއި، އެއާއި ހަމައަށް ވާސިލް ވުމަށް ކުރަންޖެހޭ މަސައްކަތް ލިސްޓް ކުރާށެވެ. އަދި ކުރިއެރުން ލިބެމުންދާ ވަރު ވެސް ފާހަގަ ކުރަމުންދާށެވެ. މިގޮތަށް ކަންތައް ރާވައިގެން އެއާއި އެއްގޮތަށް މަސައްކަތްކުރާ ތަން ފެންނަ ނަމަ ކުދިންގެ އަމިއްލަ ކަންތައްކުރުމުގައި ވެސް މި ތަރުތީބު ގެންގުޅެން އާދަވާނެއެވެ. އެކި ކަންތަކުގައި ލަނޑުދަނޑި ކަނޑައެޅުމަށް ދަރިންނަށް ހިތްވަރުދީ އެކަންތައް ހާޞިލްވުމުން އެކަން ފާހަގަ ކުރާށެވެ.


China vaccine diplomacy kaamiyaabu vaane baa - Hali News\nޗައިނާގެ ވެކްސިން ޑިޕްލޮމެސީ ކާމިޔާބު ވާނެބާ؟\n08 April 2021, 11:11\nކޮރޯނާ ވައިރަސްއާ ހަނގުރާމަ ކުރުމުގައި ޗައިނާއިން ހޯދި ކާމިޔާބީން ހިތްވަރު ލިބިގެން، ޗައިނާއިން މަސައްކަތް ފަށާފައި ވަނީ އެގައުމުން އުފައްދާފައިވާ ކޮވިޑް19 ވެކްސިން ގައުމުތަކަށް ބޭރުކުރުމުގެ މަސައްކަތެވެ. މިއީ ޗައިނާއަށް ވަރަށް މުހިންމު މަސައްކަތެކެވެ. ވޫހާނުން އުފެދިގެން އައިކަމަށް ރިޕޯޓްކޮށްފައިވާ ކޮރޯނާ ވައިރަސްގެ ސަބަބުން ދުނިޔެ ކާރިސާއަކަށް ވެއްޓި، މީހުންގެ ދިރިއުޅުން ބިކަ ކޮށްލުމުގެ ސަބަބުން ޗައިނާއާ ދޭތެރޭ މީހުން ދެކޭގޮތް ބަދަލުވެގެން ދިޔައެވެ. ވެކްސިން އަކީ އެކަމަށް ޗައިނާއަށް ލިބުނު ފަރުވާއެކެވެ. ދީލަތިކަމާއެކު އެހީތެރިވާ ގައުމެއްގެ ސޫރައިގައި ފެނުމަށް ޗައިނާއިން ބޭނުންވިއެވެ.\nޗައިނާއިން ވަނީ މިހާތަނަށް 115 މިލިއަން ވެކްސިން ޑޯޒް ބޭރުގައުމުތަކަށް ފޮނުވާފައެވެ. މިއީ އިންޑިއާއިން ބޭރުކޮށްފައިވާ ވެކްސިންގެ ޑޯޒްތަކުގެ އަދަދަށްވުރެން ދެ ގުނަ އިތުރު އަދަދެކެވެ. ނަމަވެސް މައްސައަކީ، ޗައިނާއިން އުފައްދާފައިވާ، ސައިނޯފާމް ވެކްސިންއާއި ސައިނޯވެކް ވެކްސިންއާ މެދު މީހުންގެ އިތުބާރުގެ މައްސަލައެވެ.\nޗައިނާގެ ވެކްސިންގެ ކާމިޔާބީއަކީ އަދި ސާފުވެފައި އޮތް ކަމެއް ނޫނެވެ. އެއްވެސް ކުންފުންޏަކުން އެންމެ ފަހުގެ ޑޭޓާ ހާމަކޮށްފައެއް ނުވެއެވެ. ބްރަޒިލްގައި ސައިނޯވެކް ޖަހައިގެން ހަދާފައިވާ ދިރާސާއިން ދައްކާ ގޮތުން އެވެކްސިންގެ ކާމިޔާބީ ރޭޓް އުޅެނީ، 50.4 އިންސައްތައިގައެވެ. އެހެން ބައެއް ދިރާސާތަކުން 8 ސައްތަ ކާމިޔާބު ކަމަށްވެސް ދައްކާފައި ވެއެވެ. ވޮޝިންޓަން ޕޯސްޓުން ޝާއިއުކޮށްފައިވާ ރިޕޯޓެއްގައި ވެކްސިންއަށް ހުއްދަ ދިނުމުގައި ޝައްކުކުރެވޭ ކަންކަން ހުރިކަމަށާއި އަދި ތަފާސްހިސާބުގެ މައްސަލަތަކެއް އުޅޭކަމަށް ބުނެފައި ވެއެވެ.\nދުނިޔޭގެ ސިއްހަތު ޖަމުއިއްޔާއިން ބުނެފައިވނީ އެކަށީގެންވާ މިންގަނޑެއް މި ވެކްސިންގައި ހުރި ކަމަށެވެ.\nމިއާ ޚިލާފަށް ހުލަނގުން އުފައްދާފައިވާ ފައިޒަރއާއި މޮޑާރނާއާއި ބައޯއެންޓެކްގެ ވެކްސިންގެ ކާމިޔާބީ 90 އިންސައްތައިގައި އުޅޭކަމަށް ތަފާތު ދިރާސާ ރިޕޯޓްތަކުން ދައްކައެވެ.\nޗައިނާގެ ވެކްސިންގައި ވަރުޖެހުމަށްޓަކައި އިތުބާރު އުފެއްދުން މުހިންމެވެ. މީގެ ސަބަބުން، ޗައިނާގެ ގާތް ބައިވެރި ގައުމުތަކުގައިވެސް ވެކްސިން ލިބިގަތުމަށްވެސް ހުރަސްތަކެއް ކުރިމަތިވެފައި ވެއެވެ. ކިރިގީޒިސްތާންގައި ބައެއް ޑޮކްޓަރުން ވަނީ ސައިނޯފާމް ވެކްސިން މީހުން ގަޔަށް ޖެހުމާ ދެކޮޅު ހަދާފައެވެ. އެމީހުންނަށް ރަޝިޔާގެ ސްޕްޓްނިކް ވެކްސިންވެސް ޗައިނާ ވެކްސިންއަށް ވުރެން މާރަގަޅުކަމަށް ބުނެވެ.\nހޮންގކޮންގގައިވެސް ޗައިނާ ވެކްސިން ލިބިގަންނާނެ ކަމަށް ބުނަނީ އެންމެ 30 އިންސައްތަ މީހުންނެވެ. ހުޅަނގުގެ ވެކްސިންއަށް މި ސަރަހައްދުގައި އޮތް އިތުބާރު ބޮޑެވެ. މިއާ ޚިލާފަށް ކޮރޯނާ ފެތުރޭ، އެއްވެސް އެހްނެ ގޮތެއް ނެތް، ޕަޕުއާ ނިއުގިނީފަދަ ގައުމެއްގައި ކޮންމެ ފަދަ ވެކްސިނެއްވެސް ހެޔޮވަރެވެ.\nޗައިނާ ވެކްސިން އެންމެ ގިނައިން ޖަހާފައިވާ ދެ ގައުމަކީ ޔުނައިޓެޑް އަރަބި އެމިރޭޓްސްއާއި ޗިލީއެވެ. ދެ ގައުމުގައިވެސް ކޮވިޑް19 ކޮންޓްރޯލް ކުރެވިފައެއް ނުވެއެވެ. އެކަމަކުވެސް ފާހަގަ ކުރެވޭ ކަމަކީ، މީހުން މަރުވުން ކޮންޓްރޯލް ކުރެވިފައިވާ ކަމެވެ.\nމިވާހަކައިގެ އަލީގައި ބެލެވެނީ، ޗައިނާއިން ގެންގުޅޭ ހަރުކަށި ފުރަބަންދުގެ އުސޫލުތައް އަދިވެސް ދަމަހައްޓާނެ ކަމެވެ. ޗައިނާގެ ކޮންޓްރޯލްގެ ސިއްރަކީ މިފިޔަވަޅެވެ. އެންމެ ފަހުން ފެނިގެން ދިޔައީ ރުއިލީ ސިޓީވެސް ފުރަބަންދަކަށް ދިޔަ ތަނެވެ. އެހެންވެ، ދޭތެރޭން ސިޓީތައް ފުރަބަންދަށް ދިއުމަކީ އޮތް ކަމެކެވެ. މި ވަގުތު އަދި ޗައިނާއަށް އެތެރެވާން އޮތް އެންމެ ފަސޭހަ ގޮތަކަކީ ޗައިނާގެ ވެކްސިން ޖަހާފައިވާ ކަމުގެ ލިޔުމެއް ދެއްކުމެވެ.


Russia fahathah jassaalai, Tourist market ge enme kuriah UK - One Online\nފަތުރުވެރިން ވެލާނާ އިންޓަނޭޝަނަލް އެއާޕޯޓުގައި --- ވަން ފޮޓޯ: މުހައްމަދު އައުޒަމް\nރަޝިއާ ފަހަތަށް ޖައްސާލައި, މިއަހަރު ރާއްޖެއަށް އެންމެ ގިނަ ފަތުރުވެރިން އަންނަ ގައުމުތަކުގެ ލިސްޓުގެ އެންމެ ކުރިއަށް އިނގިރޭސިވިލާތް ޖެހިލައިފިއެވެ.\nކޮވިޑާ ގުޅިގެން ބޯޑަރު ބަންދުކުރުމަށްފަހު އަލުން ހުޅުވާލި ފަހުން ރާއްޖެއަށް އެންމެ ގިނަ ފަތުރުވެރިން އަންނަ ލިސްޓުގެ އެންމެ ކުރީގައި އޮތީ ރަޝިއާއެވެ.\nގިނަ ދުވަސްތަކަކަށްފަހު އެ ލިސްޓުން ރަޝިއާ ފަހަތަށް ވެއްޓިފައި މިވަނީ ރަޝިއާ-ޔޫކްރެއިން ހަނގުރާމައާ ގުޅިގެން ރާއްޖެއަށް ރަޝިއާގެ ފަތުރުވެރިން އަންނަ އަދަދު ދަށްވުމާ ގުޅިގެންނެވެ. ކުރިން ވެސް ޓޫރިޒަމް މިނިސްޓްރީން އަންދާޒާކޮށްފައިވަނީ ހަނގުރާމައާ ގުޅިގެން ރަޝިއާ އާއި ޔޫކްރެއިނުން އަންނަ ފަތުރުވެރިން މަދުވާނެ ކަމަށެވެ.\nބޯޑަރު ހުޅުވާލި ފަހުން ރާއްޖެއަށް އެންމެ ގިނަ ފަތުރުވެރިން އަންނަ ދިހަ ގައުމުގެ ތެރޭގައި ޔޫކްރެއިން ވެސް ހިމެނުނެވެ. ނަމަވެސް ހަނގުރާމައާ ގުޅިގެން ޔޫކްރެއިނުން ރާއްޖެ އަންނަ ފަތުރުވެރިންގެ އަދަދު ބޮޑުތަނުން ދަށަށް ގޮސް, މިހާރު އެ ލިސްޓުގައި އެގައުމު ނުހިމެނެއެވެ.\nޓޫރިޒަމް މިނިސްޓްރީން މިއަދު އާންމުކުރި ތަފާސްހިސާބުން ދައްކާގޮތުގައި މިއަހަރުގެ މިހާތަނަށް އެންމެ ގިނަ ފަތުރުވެރިން އައިސްފައިވަނީ އިނގިރޭސިވިލާތުންނެވެ. މާކެޓުގެ 12.2 އިންސައްތަ ހިއްސާއަކީ އިނގިރޭސިވިލާތެވެ. މާކެޓުގެ 12.0 އިންސައްތަ ހިއްސާއަކީ ދެވަނައަށް ވެއްޓުނު ރަޝިއާއެވެ.\nލިސްޓުގެ ތިންވަނައިގައި އޮތީ އިންޑިއާއެވެ. ހަތަރުވަނައިގައި ޖަރުމަން އޮތް އިރު, ފަސްވަނައިގައި އޮތީ އިޓަލީއެވެ. ލިސްޓުގައި ދެން ހިމެނެނީ ފްރާންސާއި އެމެރިކާ އާއި ސައުދީ އަރަބިއްޔާ އާއި ސްވިޒަލެންޑް އަދި އޮސްޓްރިއާއެވެ.\nތަފާސްހިސާބުން ދައްކާގޮތުގައި މިއަހަރުގެ މިހާތަނަށް ރާއްޖެ އައިސްފައިވަނީ 437,587 ފަތުރުވެރިންނެވެ. ދުވާލެއްގެ މައްޗަށް މިދިޔަ ދެ ދުވަހު 4,955 ފަތުރުވެރިން ރާއްޖެ އައިސްފައިވާ ކަމަށް ތަފާސްހިސާބުތަކުން ދައްކައެވެ.\nމިއަހަރު އެންމެ ގިނަ ފަތުރުވެރިން ރާއްޖެ އައިސްފައިވަނީ ފެބްރުއަރީ މަހުއެވެ. އެ މަހު ރާއްޖެއަށް 149,008 ފަތުރުވެރިން ރާއްޖެ އައިސްފައިވާ އިރު, މިދިޔަ މަހު ރާއްޖެ އައިސްފައިވަނީ 146,905 ފަތުރުވެރިންނެވެ.\nމިދިޔަ އަހަރު ރާއްޖެއަށް ވަނީ 1.3 މިލިއަން ފަތުރުވެރިން ޒިޔާރަތްކޮށްފައެވެ. ޓޫރިޒަމް މިނިސްޓްރީގެ އަމާޒަކީ މިއަހަރު ރާއްޖެއަށް ދެ މިލިއަން ފަތުރުވެރިން ގެނައުމެވެ.\nގުޅޭ ޓެގު ޓުއަރިޒަމް މިނިސްޓްރީ އޮފް ޓުއަރިޒަމް އިނގިރޭސިވިލާތް ރަޝިޔާ ފަތުރުވެރިން


އާލަމް" ނަމުގައި ބައިސްކޯފަށް އައު މަދަހަ އަލްބަމެއް" އާލަމް" ނަމުގައި ބައިސްކޯފަށް އައު މަދަހަ އަލްބަމެއް"\nބައިސްކޯފަށް އައު މަދަހަ އަލްބަމެއް\nދިރާގާއި ބައިސްކޯފް ގުޅުގެން މަދަހަ އަލްބަމެއް މިއަދު ނެރެފިއެވެ.\n" އާލަމް" ނަމުގައި ތައްޔާރުކޮށްފައިވާ މި މަދަހަ އަލްބަމް ނެރުމަށް ދިރާގް ހެޑް އޮފީހުގައި ވާހަކަދައްކަވަމުން ދިރާގްގެ މެނޭޖަރ ޕްރޮޑަކްޓް ޑިވެލޮޕްމަންޓް އެންޑް އިނޮވޭޝަން މުހައްމަދު ފާރިހް ވިދާޅުވީ، އާލަމް މަދަހަ އަލްބަމް މިހާރު، ބައިސްކޯފް އެޕުން ގަނެވޭނޭކަމަށެވެ.\nއަށް މަދަހަ ހިމެނޭ މި އަލްބަމް ދިރާގް ކަސްޓަމަރުންނަށް 69 ރުފިޔާއަށް ގަނެވޭނޭކަމަށް އޭނާ ވިދާޅުވިއެވެ.\nއާލަމް އަލްބަމާއި ބެހޭގޮތުން ވާހަކަދައްކަވަމުން މަޝްހޫރު ޅެންވެރިޔާ އީސާ ޝަރީފް ވިދާޅުވީ، މަދަހައިގެ ޅެންތައް ހައްދަވާފައިވަނީ، އޭނާގެ އިތުރުން ކުޅަދާނަ ޝާއިރު، އާދަމް ނަސީރު ކަމަށެވެ. މީގެ އިތުރުން އަރަމުން އަންނަ ޒުވާން ޅެންވެރިއެއްގެ މަސައްކަތްވެސް މި އަލްބަމުގައި ހިމެނޭކަމަށް އީސަ ވިދާޅުވިއެވެ. އާލަމް މަދަހަ އަލްބަމްގެ މަސައްކަތް ނިންމާފައިވަނީ 10 ދުވަހުގެ ތެރޭގައެވެ.\nބައިސްކޯފްގެ ކުރިއޭޓިވް ޑިރެކްޓަރު އަބްދުﷲ ހާފިޒް ވިދާޅުވީ، އާލަމް މަދަހަ އަލްބަމަކީ، ރަމަޟާނަމަހަށް ހާއްސަކޮށްގެން ނެރުނު މަދަހަ އަލްބަމެއްކަމަށެވެ. ބައިސްކޯފުން މިހާރުވެސް 100 އަށްވުރެ ގިނަ މަދަހަ އަޑުއަހާލެވޭނެއެވެ\nއާލަމް މަދަހަ އަލްބަމުގައި ހިމެނޭ މަދަހަތައް ކިޔާފައިވާ މަޝްހޫރު ލަވަކިއުންތެރިންގެ ތެރޭގައި، މުމްތާޒް، ރާފިޔަތު، ފާތިމަތު ރައޫފް އަދި ޕަބްލިކް ސަރވިސް މީޑިއާގެ މޯލްޑިވިއަން އައިޑަލްއިން ވިދާލި ޝާއިނާ ހިމެނެއެވެ.\nއާލަމް މަދަހަ އަލްބަމުގައި މުޅިންވެސް ހިމެނޭނީ ކާއިނާތާއި ބެހޭ މަދަހަތަކެވެ. ބައިސްކޯފް މެދުވެރިކޮށް މަދަހަ އަލްބަމްގައި ހިމެނޭ މަދަހަތައް މިހާރު އަޑުއަހާލެވޭނޭކަމަށް ބައިސްކޯފް ޓީމުން ބުނެއެވެ.\nބައިސްކޯފަކީ މުނިފޫހިފިލުވުމަށް ހާއްސަ ޕްލެޓްފޯމެކެވެ. ބައިސްކޯފް އެޕްލިކޭޝަނުން ރާއްޖޭގެ އެހާރާއި މިހާރުގެ ފިލްމްތަކާއި، ޑްރާމާތަކާއި، ވީޑިއޯ ލަވަތަކުގެ އިތުރުން އޯޑިއޯ ލަވަ އާއި މަދަހަތައް ލިބެންހުރެއެވެ.


Naad in9ICU ventilator genesfi – Iru\nނާޑުން9އައިސީޔޫ ވެންޓިލޭޓަރު ގެނެސްފި\nކޮވިޑްގެ ފަރުވާ އަށް ހޯދަން ނާޑު ކުންފުންޏާ ހަވާކުރި 20 ވެންޓިލޭޓަރުގެ ތެރެއިން ނުވަ އައިސީޔޫ ވެންޓިލޭޓަރު މިއަދު ރާއްޖެ ގެނެސްފި އެވެ.\nނާޑް ޕްރައިވެޓް ލިމިޓެޑާ، 24 ވެންޓިލޭޓަރު ހޯދަން ހަވާލުކުރީ ދެ އެއްބަސްވުމަކުންނެވެ. މާޗް 8 ގައި ފުރަތަމަ އެއްބަސްވީ 14 ދުވަހުގެ ތެރޭގައި ހަތަރު ވެންޓިލޭޓަރު ގެންނާށެވެ. އެ ތަކެތި ހަވާލުކުރުމުން، 20 ވެންޓިލޭޓަރު ގެންނަން ހަވާލުކުރީ މާޗް 19، ގަ އެވެ.\nހަތް މިލިއަން ރުފިޔާގެ އެއްބަސްވުމުގައި ސޮއިކުރީ ދެ ހަފުތާ ތެރޭގައި ވެންޓިލޭޓަރުތައް ގެންނާށެވެ.\nމި މުއްދަތުގައި ވެންޓިލޭޓަރު ނުގެނެވުމުން މުއްދަތު އިތުރުކުރި އެވެ. އެ މުއްދަތަށް ނުގެނެވުނީ، ނާޑުން ބުނިގޮތުގައި، ދުނިޔޭގެ މާކެޓުގައި ވެންޓިލޭޓަރު ހޯދަން ހުރި ދަތިތަކާއި އެ ތަކެތި ރާއްޖެ އާ ހަމައަށް ގެނައުމުގައި ހުރި ދަތިތަކާ ހެދި އެވެ.\nރާއްޖެއިން ބޭރުން ވެކްސިންޖެހި މީހުނަށް ރާއްޖޭގައި ދެވަނަ ޑޯޒް ޖެހޭނެ\nނާޑުން މިއަދު ބުނީ ވެންޓިލޭޓަރުތައް ގެނައީ މިނިސްޓްރީ އާ އެކު އެއްބަސްވެފައިވާ ސްޕެސިފިކޭޝަނާ އެއްގޮތަށް ޖަރުމަނުގެ އެ ތަކެތި އުފައްދާ މެނުފެކްޗަރުގެ އަތުން ކަމަށެވެ. ނާޑަކީ ޖަޕާނާއި ސައުތު ކޮރެއާ އާއި ޗައިނާގެ އިތުރުން ޔޫރަޕުގެ މެޑިކަލް އިކުއިޕްމަންޓް އެންޑް ކޮންޒިއުމަބަލްސް އުފައްދާ ޑަބްލިއުއެޗްއޯ އަދި މުޅި ދުނިޔޭގެ އިތުބާރު ހޯދާފައިވާ ގިނަ ކުންފުނިތަކެއްގެ ރާއްޖޭގެ ސޯލް ޑިސްޓްރިބިއުޓަރެވެ. ބާކީ ނުގެނެވި ހުރި ހުރިހާ ވެނެޓިލޭޓަރެއް އަންނަ ހަފުތާގައި ގެންނާނެ ކަމަށް ނާޑުން ބުންޏެވެ.\nނާޑުން ބުނީ ވެންޓިލޭޓަރު ގެންނަން ސަރުކާރުން މިހާތަނަށް އެއްވެސް ފައިސާއެއް އެ ކުންފުންޏަށް ދީފައި ނުވާ ކަމަށެވެ.


Nigeria Gai Badin Hamalaa Dhee 36 Meehaku Maraalaifi - Vaguthu\nނައިޖީރިއާގައި ބަޑިން ހަމަލާދީ 36 މީހަކު މަރާލައިފި\nނައިޖީރިއާގައި ބަޑިން ހަމަލާދީ 36 މީހަކު މަރާލައިފިއެވެ.\nއެގައުމުގެ އޮފިޝަލުންނާއި ހަވާލާދީ މީޑިއާތަކުން ރިޕޯޓް ކޮށްފައިވާ ގޮތުގައި މި ހާދިސާ ހިނގާފައިވަނީ މިދިޔަ ބުދަ ދުވަހުގައި ކަމަށެވެ. އެ ހަމާލާއަކީ އެގައުމުގައި އެފްރިކާގެ އެންމެ ގިނަ ރައްޔިތުން ދިރިއުޅެމުން އަންނަ ސަރަހައްދުގައި ހިނގި ހަމަ ނުޖެހުމެއްގެ ސަބަބުން އައި ހަމަލާއެއް ކަމަށްވެސް ވަނީ ބުނެފައެވެ.\nއެގޮތުން މިދިޔަ 48 ގަޑިއިރު ތެރޭގައިވެސް ހަމަ ނުޖެހުންތައް ހިނގައި 18 މީހަކު އެގައުމުގެ ދެ އަވަށެއް ކަމަށްވާ ކަޑުނާ އާއި ކަޓްސިނާއިން ވަނީ މަރުވެފައެވެ. މީގެ އިތުރުން ހަމަލާދިން ފަރާތްތަކުން ވަނީ އެގައުމުގެ ބައެއް ގެތަކުގައިވެސް ރޯކޮށްލާފައެވެ.\nމީޑިއާތަކުން ރިޕޯޓް ކޮށްފައިވާ ގޮތުގައި އުތުރު ނައިޖީރިއާގެ ގްރޫޕުތަކުން ހިންގި ހަމަ ނުޖެހުމެއްގެ ތެރޭގައި 100 ވަރަކަށް މީހުން ވަނީ މަރުވެފައެވެ. އޭގެ ތެރޭގައި ފޭރެން އުޅުމުގެ ތެރޭގައި ބައެއް މީހުން މަރުވެ، ރަހީނު ކޮށްގެންވެސް ބައެއް މީހުން ވަނީ މަރުވެފައެވެ.\nމިދިޔަ ހަފްތާގެ ތެރޭގައި ކާކުކަން ނޭނގޭ މީހަކު ވަނީ އެގައުމުގެ ސްކޫލެއްގައި ކިޔަވަމުން ދިޔަ ދަރިވަރަކަށް ބަޑިން ހަމަލާދީ މަރާލާފައެވެ. އަދި ސްކޫލުގެ 27 ކުދިން ހިމެނޭ ގޮތަށް 42 މީހަކުވެސް އޭނާ ވަނީ ރަހީނުކޮށްފައެވެ. އެހެން ނަމަވެސް ފުލުހުން ބުނީ، މިހާތަނަށް ރަހީނުކޮށްފައިވާ އެންމެން ދޫކޮށްލާފައިވާ ކަމަށެވެ.\nނައިޖީރިއާގެ އަމީރަކު ފުރަތަމަ ލޯބީގެ ބައްދަލުވުމަށް ރެސްޓޯރެންޓެއް އެއްކޮށް ހިފި\nނައިޖީރިއާގައި ގަތުލްއާއްމެއް ހިންގައި 110 މީހަކު މަރާލައިފި


SunOnline: Noku Maldives resortun ufehdhi haassa dhabaheh Eva ah\nނޮކު މޯލްޑިވްސް ރިސޯޓުން އުފެއްދި ޚާއްސަ ދަބަހެއް އީވާއަށް\nރައްޔިތުންގެ މަޖިލީހުގެ ކެނދިކުޅުދޫ ދާއިރާގެ މެންބަރު އަހުމަދު އީސާ، މަޖިލީހުގެ ނައިބު ރައީސާ އަދި ގަލޮޅު އުތުރު ދާއިރާގެ މެންބަރު އީވާ އަބްދުﷲ އަށް ރިޔޫޒަބަލް ދަބަހެއް ހަދިޔާ ކުރެއްވުން ---\nނ. ކުޑަފުނަފަރުގައި ހިންގާ ނޮކު މޯލްޑިވްސް ރިސޯޓުން ފެށި މަޝްރޫއެއްގެ ދަށުން ޑިޒައިންކޮށް އުފެއްދި ހާއްސަ ރޫޔޫޒަބަލް ދަބަހެއް، ރައްޔިތުންގެ މަޖިލީހުގެ ނައިބު ރައީސާ އީވާ އަބްދުﷲއަށް ހަދިޔާ ކުރައްވައިފިއެވެ.\nމި ދަބަސް ނޮކު މޯލްޑިވްސްގެ ފަރާތުން ހަދިޔާކުރެއްވީ އެ ރިސޯޓު ހިންގާ ނ. ކުޑަފުނަފަރު ނިސްބަތްވާ އަތޮޅު ތަމްސީލުކޮށްދެއްވާ މެމްބަރެއް ކަމުގައިވާ ކެނދިކުޅުދޫ ދާއިރާގެ މެމްބަރު އަހްމަދު އީސާއެވެ.\nއީސަ ކުރެއްވި ޓްވީޓެއްގައި ވިދާޅުވީ އީވާއަށް ހަދިޔާކުރެއްވީ ނޮކު މޯލްޑިވްސްއިން ކުރާ ތިމާވެއްޓާ ރަހުމަތްތެރިކަމުގެ މަސައްކަތުގެ ތެރެއިން ޑިޒައިންކުރި ފުރަތަމަ ރީޔޫޒަބަލް ދަބަސް ކަމަށެވެ. އަދި އެއީ ވަރަށް ބޮޑު ޝަރަފެއްގެ ގޮތުގައި އޭނާ ފާހަގަކުރެއްވިއެވެ.\nއެ ރިސޯޓުން އިސްނަގައިގެން އުފައްދާ ރީޔޫޒަބަލް ކޮތަޅު ނުވަތަ ދަބަހާއެކު އެއްފަހަރު ބޭނުންކޮށް އުކާލާ ޕްލާސްޓިކް ނ އަތޮޅުގައި ބޭނުންކުރުން މަދުވާނެކަމަށް އުންމީދު ކުރައްވާކަމަށް އީސަ ވިދާޅުވިއެވެ.\nއީވާއަށް މެމްބަރު އީސަ ދަބަސް ހަދިޔާ ކުރެއްވި އިރު، ރައޔްިތުންގެ މަޖިލީހުގެ މިއަދުގެ ޖަލްސާގައި އެ މަޖިލީހުގެ ރައީސް މުހައްމަދު ނަޝީދު ވަނީ، އެއްވެސް މެމްބަރަކު އެފަދަ ދަބަހެއް ބޭނުންވާނަމަ މެމްބަރު އީސައާ ގުޅުއްވުމަށް އެދިވަޑައިގެންފައެވެ.\n"އެއްވެސް އިއްޒަތްތެރި މެންބަރަކު، އަންހެން އިއްޒަތްތެރި ބޭފުޅަކު ވިޔަސް ރިޔޫޒަބަލް ދަބަހެއް ބޭނުންވެ ވަޑައިގަންނަވަންޏާ ކެނދިކުޅުދޫ ދާއިރާގެ އިއްޒަތްތެރި މެންބަރާ ގުޅުއްވީމަ ލިބިވަޑައިގަންނަވާނެ،" މިއަދުގެ މަޖިލިސް ނިންމަވާލައްވަމުން ރައީސް ނަޝީދު ވިދާޅުވިއެވެ.


Ooredoo ah aa CFO eh hamajassaifi - One Online\nއުރީދޫ މޯލްޑިވްސްގެ ޗީފް ފައިނޭންޝަލް އޮފިސަރު މިސްޓަރ ސުރޭޝް ކަލްޕަތީ ޗިޑަމްބަރަމް --- ފޮޓޯ/ އުރީދޫ\nއުރީދޫއަށް އާ ސީއެފްއޯއެއް ހަމަޖައްސައިފި\nއުރީދޫ މޯލްޑިވްސްއަށް އާ ޗީފް ފައިނޭންޝަލް އޮފިސަރު (ސީއެފްއޯ)ގެ މަގާމަށް މިސްޓާ ސުރޭޝް ކަލްޕަތީ ޗިޑަމްބަރަމް އައްޔަނުކޮށްފިއެވެ.\nއުރީދޫ މޯލްޑިވްސް އިން ބުނީ 17 ސެޕްޓެމްބަރު 2019 އިން ފެށިގެން، ސުރޭޝް ކަލްޕަތީ ޗިޑަމްބަރަމް ކުންފުނީގެ ޗީފް ފައިނޭންޝަލް އޮފިސަރުގެ މަގާމާއި އެގްޒެކެޓިވް ބޯޑު ޑިރެކްޓަރެއްގެ ގޮތުގައި އައްޔަންކޮށްފައިވާ ކަމަށެވެ.\nސުރޭޝް ކަލްޕަތީ ޗިޑަމްބަރަމް ވަނީ ޓެލެކޮމިއުނިކޭޝަން، ރީޓެއިލް، އަދި މެނުފެކްޗަރިން ފަދަ އިންޑަސްޓްރީތަކުގައި މަސައްކަތްކޮށް، ފައިނޭންސްގެ ދާއިރާއިން 30 އަހަރަށް ވުރެ ގިނަ ދުވަހުގެ ތަޖުރިބާ ހޯދާފައެވެ.\nއުރީދޫ މޯލްޑިވްސްއާ ގުޅުމުގެ ކުރިން އޭނާ ވަނީ އުރީދޫ ގްލޯބަލް ސާވިސަސްގެ ޗީފް ފައިނޭންޝަލް އޮފިސަރުގެ މަގާމުގައިވެސް މަސައްކަތްކޮށްފައެވެ. ސުރޭޝް ކަލްޕަތީ ޗިޑަމްބަރަމް ވަނީ ބާލާ އިންސްޓިޓިއުޓް އޮފް ސައިންސް އެންޑް ޓެކްނޮލޮޖީން މެނޭޖްމަންޓްގެ ދާއިރާއިން މާސްޓާސް ހާސިލުކޮށްފައެވެ.\nއޭނާއަކީ އިންސްޓިޓިއުޓް އޮފް ޗާޓާޑް އެކައުންޓަންޓްސް އޮފް އިންޑިއާގެ މެންބަރެކެވެ. އުރީދޫ މޯލްޑިވްސްގެ ޗީފް ފައިނޭންޝަލް އޮފިސަރުގެ މަގާމާއި ބޯޑު ޑިރެކްޓަރުކަމުގެ މަގާމަށް އައްޔަން ކުރުމާ ގުޅިގެން، ސުރޭޝް ކަލްޕަތީ ޗިޑަމްބަރަމް އަށް އެކުންފުނިން ވަނީ މަރުހަބާ ދަންނަވާފައެވެ. ސުރޭޝް ކަލްޕަތީ ޗިޑަމްބަރަމްގެ އެހީތެރިކަމާއި ލީޑާޝިޕްގެ ދަށުން އުރީދޫ މޯލްޑިވްސްއިން އިތުރު ކުރިއެރުމާއި ކާމިޔާބީތައް ހޯދާނެކަމަށް އުންމީދުކުރާ ކަމަށް ވެސް ކުންފުނިން ބުނެއެވެ.


Fashion trend: Mi kuda kuda dhabahah leveynee konche? – Iru\nފެޝަަން ޓްރެންޑް: މި ކުޑަކުޑަ ދަބަހަށް ލެވޭނީ ކޯންޗެއް؟\nޒަމާނުންސުރެ ދިވެހިންގެ ތެރޭގައި ބޭނުންކުރެވެމުންދާ ދަބަހުގެ ސައިޒަށާއި ޑިޒައިންތަކަށް މި ވަނީ ބޮޑެތި ބަދަލުތަކެއް އައިސްފައިއެވެ.\nއޭގެތެރެއިން އެންމެ ބޮޑު ބަދަލެއް އައިސްފައިވަނީ އާންމު ދިރިއުޅުމުގައި ހާއްސަކޮށް އަންހެނުން ބޭނުންކުރަމުން ގެންދާ އަތްދަބަސް ނުވަތަ “ހޭންޑް ބޭގް” އަށެވެ. އަންހެން ވެރިން ނަކީ ތަފާތު ކަންކަމަށް ތަފާތު ވައްތަރުގެ އަދި ތަފާތި ސައިޒުގެ ބޭގް ގެންގުޅޭ ބަޔެކެވެ. މިސާލަކަށް އޮފީހަށްދާން ބޮޑު ދަބަހެއް ގިނަބަޔަކަށް ކަމުދާއިރު ކޮފީ އަކަށް ނުވަރަ ޝޮޕިންގ ކޮއްލަން ދާއިރު ގެންދަން ކުޑަ ދަބަހަކީ ގެންގުޅެން ފަސޭހަ ދަބަހެކެވެ.\nޕެރިސް ފެޝަން ވީކްގައި ދައްކާލި އޯޓަމް/ވިންޓަރ ކަލެކްޝަންގައި ދައްކާލި ހެދުންތަކަށްވުރެ އެންމެ ގެ ސަމާލުކަން ލިބުނީ ރަންވޭގައި ހިނގާލާފައި ދިޔަ ކުއްޖަކު ދެ އިނގިލި ކުރިން ހިފަހައްޓާލައިގެން ހުރި “މައިކޮރޯ ބޭގް” އަކަށެވެ.\nޖެކްމާ ލެ ޗިކިޓޯރގެ މި ކުޑަ ބޭގް އަކީ މާ ގިނަ އެއްޗިސް އެޔަށް ލެވޭނެ ބޭގް އެއް ނޫނެވެ. ނަމަވެސް މި ބޭގް އަކީ ތަފާތު ކުލަ ތަކުގައި ލިބޭނެ ބޭގް އެކެވެ. މި ދަބަސް މިހާރު ވަނީ ސެލެބްރިޓީންގެ މެދުގައި މަގުބޫލް ކަމެއް ހޯދާފައިއެވެ.\nޔޫޓީއުބް ޗެނަލް އަކުން މި ދަބަސް ރިވިއު ކުރި އިރު މި، ދަބަހައް ލެވެނީ ގޭގެ ތަޅުދަނޑި ފަތީގެ އިތުރުން ކޭޝްކާޑް އާއީ ހެޑްސެޓް ލެވޭ ހާ ޖާގަ މި ބޭގް އިން ލިބިދާނެއެވެ. މި ދަބަސް ގަންނަ މީހުން ވެސް އިއްތިފިގް ވާ ގޮތުގައި މި ބޭގް އަކީ ފެޝަން އަކަށް ބޭނުން ކުރުމަށް އެކަނި ފުދޭ ބޭގް އެކެވެ.\nޖެކްމާ ލެ ޗިކިޓޯރގެ އޮފިޝިއަލް ޕޭޖްއިން މި މިނީ ބޭގް ގަންނަން ލިބޭ އަގަކީ 522 ޑޮލަވެ. މި ދަބަހުގެ އަގުގެ އިތުރުން ދަބަހުގެ ކުޑަކަމުން ގިނަބަޔަކަށް މި ދަބަސް ވެފައި ވަނީ ޖޯކަކަށެވެ.\nއިބްރާހިމް އިންސްޓަގްރާމަށް ދޫކޮށްލި ފޮޓޯއާއެކު ކައިވެނީގެ ހުށަހެޅުންތައް އޮހެނީ!\nއެންމެވެސް އުފައްދާ ބޮޑު ސުވާލަކީ މި ކުޑަކުޑަ ދަބަހަށް ލެވޭނީ ވަކި ކޯންޗެއް ހެއްްޔެވެ؟


ޞިއްޙަތު | Page 17\nބަލިވެ އިނުމަކީ ހަށިގަނޑަށް އަންނަ ޠަބީއީ އެންމެ ބޮޑު ބަދަލެވެ. ވުމާއެކު ބަލިވެ އިނުމުގެ ކުރީން ތިމާމިހުރީ އެކަމަށް އެންމެ އެކަށީގެންވާ ހާލަތުގައިތޯ ބެލުމަކީ ވަރަށް މުހިއްމު ކަމެކެވެ. މިކަމުގައި ފިރިމީހާގެ އެހީތެރިކަމަކީވެސް ވަރަށް ބޭނުންތެރި ކަމެކެވެ. ކައިބޮއި ހަދަނީ ކޮންކޮން އެއްޗިއްސެއްތޯ ސިއްހީ ހާލަތަކީ ކޮބައިތޯ ބެލުމަކީ ވަރަށް މުހިއްމު ކަމެކެވެ.\nދަރިން ލިބުން ލަސްވެގެން ނުވަތަ ދަރިއަކުހޯދަން ބޭނުން ވެގެން ޑޮކުޓަރަށް ދައްކާއިރު ހަމައެކަނި ދައްކަން ޖެހެނީ އަނބިމީހާ އެކަންޏެއް ނޫނެވެ. ފިރިމީހާވެސް ދައްކަން ޖެހެއެވެ. އެއީ ދަރިން ލިބުން ލަސްވާ ސަބަބަކީ ފިރިމީހާ ކަމުގައި ވުމަކީވެސް ވަރަށް އެކަށީގެންވާ ކަމެކެވެ. ޑޮކުޓަރަށް ދާއިރު ކުރިން އެއްވެސް ބައްޔެއްގެ ސަބަބުން ޑޮކުޓަރަށް ދައްކާފައި ވާނަމަ ދީފައިވާ ބޭސް ސިޓީތަކާއި ހަދާފައިވާ ޓެސްޓުތަކުގެ ނަތީޖާ ހިފައިގެން ދިއުމަކީ ވަރަށް ބުއްދިވެރި ކަމެކެވެ. އެއީ ދެވަނަ ފަހަރަށް ކުރިންހަދައިފައިވާ ޓެސްޓެއް ނުހަދައި ފުއްދިދާނެތީއެވެ.\nމާލީގޮތުންނާއި މަސްއޫލިއްޔަތުގެ ގޮތުން ބަލާނަމަ މިއީ ބަލިވެއިންނަން އެންމެ ރަނގަޅު އުމުރެވެ. އެއީ މިއުމުރަށް ދާއިރު ހުންނާނީ އާއްމުގޮތެއްގައި ތަޢުލީމީ ހަޔާތް ނިމި އަމަލީ މައިދާނަށް ނިކުމެވިފައެވެ. އަދި އަމިއްލަ ނަފުސު ރަނގަޅަށް އެނގޭނެއެވެ. ވީމާ މައްދީގޮތުންނާއި އަމަލީ ތަޖުރިބާގެ ގޮތުން ޅައުމުރުގައި ބަލިވެއިނުމުން ދިމާވާ ދަތިތަކާ ދިމާލެއް ނުވާނެއެވެ.\nއިތުރު ކުއްޖަކު ލިބުން ލަސްވާ ސަބަބުތަކަކީ ހަމަ ފުރަތަމަ ފަހަރު ކުއްޖަކު ލިބުން ލަސްވުމަށް މެދުވެރިވާ ސަބަބުތައްވެސް މެއެވެ. ކޮންމެ ސަބަބެއް ކަމުގައި ވީނަމަވެސް އެއީ ކުރިންވެސް ހުރި ނަމަވެސް އިތުރަށް ގޯސްވަމުން އައި ސަބަބެސް ކަމުގައި ވުމަކީ ވަރަށް ގާތް ކަމެކެވެ. އަދި ވިހެއުމުގެތެރޭގައި ދިމާވި ކަމެއްގެ ސަބަބުން ދިމާވި ކަމެއް ކަމުގައިވެސް ވެދާނެއެވެ. ނޫނީ އުމުރާއި ގުޅުން ހުރި ކަމަކަށް ވެސް ވެދާނެއެވެ. ދަރިން ލިބުން ލަސްވާ ސަބަބުތަކަކީ ފުރަތަމަ ފަހަރަށް ނަމަވެސް އަދި ދެވަނަފަހަރަށް ނަމަވެސް އެއީ އެއް ސަބަބު ތަކެކެވެ. އަދި ފަރުވާާ ކުރަނިވެސް ހަމަ އެއްގޮތަކަށެވެ.\nޒަމާނުއްސުރެ ފިރިމީހާއަކީ އަނބިމީހަ ބަލިވެއިނީއްސުރެ ވިހަންދެން އަދި ވިހެއުމަށްފަހު ފޫޅުމައި މީހާ އާމިފަހަރު ފިރިހެން ކުއްޖެއް ނުވަތަ އަންހެން ކުއްޖެކޭ ބުނަންދެން އެއްވެސް ދައުރެއް އޮންނަ މީހެއް ނޫނެވެ. ފިރިމީހާ ވިހަ ކޮޓަރީގެ ވަށައިގެން ނުތަނަވަސްކަމާއި ހާސްކަމުގައި އެބުރި އެބުރި ހުންނަނީ އެންމެ ކުޑަމިނުން އަނބިމީހާ އަޅާވޭނުގައި ބައިވެރި ނުވެވޭތާ ވަމުންދާގޮތްވެސް ނޭނގިއެވެ.\nއާއްމުގޮތެއްގައި އޮށާޅައާއި ބިހި ނެގުމަކީ ފުރާވަރަށް އަރައިގެން އަންނައިރު ވަރަށް ގިނައިން ދިމާވާ ކަމެކެވެ. ހަމައެފަދައިން ބަލިވެއިނުމަކީވެސް މިކަން އިތުރުވެގެންދާ ކަމެކެވެ. މިހެންވަނީ ބަލިވެއިދެހެން އަންނަ ދުވަސްވަރު ހަށިގަނޑުގައި އިތުރުވެގެންދާ އެންޑްރޯޖިން ހޯމޯނުގެ ސަބަބުންނެވެ. މިހޯމޯން އިތުރުވުމުގެ ސަބަބުން ހަންގަނޑުގައި ހުންނަ ސިބޭކަސް ގުލޭންޑުތައް ބޮޑުވެއެވެ.\nމާބަނޑު ދުވަސްވަރު ބަނޑުގައި ރިއްސުމަކީ ނުވަތަ ބަނޑަށް އުދަނގޫ ވުމަކީ ވަރަށްގިނައިން ދިމާވާ ކަމެކެވެ. އަދި ވަރަށް ގިނަފަހަރު މިއީ އެއްވެސް ނުރައްކަލެއްނެތް އާދައިގެ ޠަބީޢީ ކަމެކެވެ. ނަމަވެސް ބައެއް ފަހަރު މިގޮތަށް ރިއްސާ ރިއްސުމަކީ ނުރައްކާތެރި ކަމެއްގެ ސަބަބުން ރިއްސާ ރިއްސުމަކަށް ވުމަކީ ވެދާނެ ކަމެކެވެ. ބަނޑުގައި ރިއްސާ ނުރައްކާތެރި ސަބަބަ ތަކާއި ނުރައްކާތެރި ނޫން ސަބަބުތައް އެވަނީއެވެ.\nމާބަނޑު ދުވަސްވަރު ކެއިން ބުއިމުގައި ބޭނުން ކުރާ ނުވަތަ ނުކުރާ އެއްޗެތީގެ ސަބަބުން ބަނޑުގައިވާ ދަރިފުޅަށް އަސަރު ކުރާކަން ގިނަ މާބަނޑު މީހުން ދަނެއެވެ. މިސާލަކަށް ޕްރޮޓީން ގިނަ ކާނާ ބޭނުން ކުރުމަކީ ދަރިފުޅަށް ފައިދާކުރާ ކަމެއް ކަމާއި އަދި ގިނައިން ކެފެއިން ހުންނަ ކާނާ ބޭނުން ކުރުމަކީ ދަރިފުޅަށް ގެއްލުންވާ ކަމެއްކަން ގިނަމީހުން ދަނެއެވެ.\nމާބަނޑު ދުވަސްވަރު އިސްތަށި ވަރުގަދަވާ ކަމާއި އަދި އިސްތަށި ގިނަވާކަން ވަރަށް ގިނަ އަންހެނުން ފާހަގަ ކުރެއެވެ. ނަމަވެސް ހަގީގަތުގައި އިސްތަށި ފަޅާވަރު ގިނައެއް ނުވާނެއެވެ. އެކަމަކު އިސްތަށި ފައިބާ ވަރު ކުރިއަށްވުރެ މަދުވާނެއެވެ. ވުމާއެކު އިސްތަށި ގިނަވާހެން ހީވަނީއެވެ. ހަށިގަނޑުގައިވާ އިސްތަށިތަކުގެ އުމުރު ދެބަޔަކަށް ބަހާލެވެއެވެ. އެއީ ދިގުވަމުންދާ އިސްތަށްޓާއި ދިގުވުން ހުއްޓިފައިވާ އިސްތައްޓެވެ.\nޖުމްލަ ޞަފްޙާ 17 ގެ 28


SunOnline: Syriage raees ge bodu beybe ah hatahru aharuge jalu hukum eh\nސީރިއާގެ ރައީސްގެ ބޮޑުބޭބެއަށް ހަަތަރު އަހަރުގެ ޖަލު ހުކުމެއް\nމުހައްމަދު އައުޒަމް 18 Jun 2020, 09:18\nސީރިއާގެ ރައީސް ބައްޝާރުލް އަސަދުގެ ބޮޑުބޭބެ ރިފާތު އަލް އަސަދު--\nސީރިއާގެ ރައީސް ބައްޝާރުލް އަސަދުގެ ބޮޑުބޭބެ ރިފާތު އަލް އަސަދު މަނީލޯންޑްރިންގެ މައްސަލައިގައި ހަތަރު އަހަރަށް ޖަލަށް ލާން ފްރާންސްގެ ކޯޓަކުން ހުކުމްކޮށްފި އެވެ.\nރިފާތުގެ މައްޗަށް ދައުވާ ކޮށްފައި ވަަނީ ސީރިއާގެ ދައުލަތުގެ ފައިސާ ބޭނުންކޮށްގެން 90 މިލިއަން ޔޫރޯގެ ޕްރޮޕަޓީއާއި އޮފީސް ފްރާންސުން ގަންނަން އުޅުނު މައްސަލައިގަ އެވެ.\nނަމަވެސް ރިފާތު އެކަން އެކަން ދޮގުކުރައްވަ އެެވެ. އޭނާ ވިދާޅުވީ އަލުން އެ ހުކުމް ކޯޓުގައި އިސްތިއުނާފްކުރާނެ ކަމަށެވެ.\nކޯޓުުން ވަނީ ލަންޑަން އަދި ޕެރިސްގައި ހުންނަ ރިފާތުގެ ޕްރޮޕަޓީތައް ނެގުމަށެވެެ.\nރިފާތުއަށް ހުކުމް ކުރިއިރު ވެސް އޭނާ އޮންނެވީ ހޮސްޕިޓަލްގަ އެވެ. އިންޓާނަލް ބްލީޑިންގެ ކަންތަކުގައި އޭނާގެ މިދިޔަ އަހަރުގެ ޑިސެމްބަރު މަހުން ފެށިގެން އޮންނެވީ ހޮސްޕިޓަލްގަ އެވެ. އޭނާގެ މައްޗަށް ދައުވާތައް އުފުލާފައިވަނީ ވެސް ހަމަ އެ ދުވަސްވަރު އެެވެ. ނަމަވެސް ރިފާތު ކުރިންވެސް ވިދާޅުވަމުން ދިޔައީ އޭނާގެ ކުށެއް ނެތް ކަމަށާއި ފައިސާތަކަކީ ސައުދީން އޭނާއަށް ދިން ހަދިޔާތަކެއް ކަމަށެވެ.\nރިފާތުއަކީ ސީރިއާގައި ކުރިން އެންމެ ބާރު ގަދަ އެއް ލީޑަރެެެވެ. މިލިޓަރީ ލީޑަރެއްގެ ގޮތުގައި ކުރިން ހުންނެވި ރިފާތު ވަނީ 1982 ވަނަ އަހަރު ސީރިއާގެ ހަމާގައި ކުރިއަށް ދިޔަ ވަރުގަދަ އެއްވުންތައް ރޫޅާލައި 10،000 އާއި 20،000 މީހުން މަރާލައިފަ އެވެ.\nރިފާތު ވަނީ އޭނާގެ ބޭބެ އަދި ސީރިއާގެ ކުރީގެ ރައީސް ހާފިޒުލް އަސަދުގެ ވެރިކަން ބާޣާވާތަކުން ވައްޓާލަން ވެސް އުޅެފަ އެވެ. ނަމަވެސް އެކަން ނާކާމިޔާބުގެ 1894 ވަނަ އަހަރުން ފެށިގެން އޭނާ ފިއްލަވައިގެން އުޅުއްވަނީ ފްރާންސްގައެވެ.--- ބީބީސީ--


Syria ge hanguraamaverin Halab ge askaree marukazakah hamalaa dheefi | Mihaaru\nސީރިއާ ސަރުކާރާ ދެކޮޅު ސިފައިން ވަނީ ހަލަބު ސިޓީގައި ސަރުކާރު ސިފައިންގެ ބާރުގެ ދަށުގައިވާ މަރުކަޒެއް ހިފާފައި. --ފޮޓޯ:ރޮއިޓާސް\nސީރިއާގެ ހަނގުރާމަވެރިން ހަލަބުގެ އަސްކަރީ މަރުކަޒަކަށް ހަމަލާދީފި\n06 އޯގަސްޓް 2016 - 10:25\nދިމިޝްގު (އޮގަސްޓް 6) - ސީރިއާގެ ހަލަބު ސިޓީގައި ސަރުކާރު ސިފައިންގެ ބާރުގެ ދަށުގައިވާ ހަތިޔާރު ރައްކާކޮށްފައިވާ މަރުކަޒަކަށް ސަރުކާރާ ދެކޮޅު ސިފައިންގެ ޖަމާއަތްތަކުން ވަރުގަދަ ހަމަލާއެއް ދީފި އެވެ.\nއިނގިރޭސި ވިލާތުގައި ހިންގާ ސީރިއަން އޮބްޒަވޭޓަރީ ފޯ ހިއުމަން ރައިޓްސް އިން ބުނީ ހަތިޔާރު ހުރި މަރުކަޒުގެ ބޮޑު ބައެއް މިހާރު ވަނީ ސަރުކާރާ ދެކޮޅު އިސްލާމީ ހަނގުރާމަވެރިންގެ އަތްދަށުގައި ކަމަށެވެ. އެކަމަކު ސީރިއާ ސަރުކާރު ސިފައިން ބުނެފައި ވަނީ އިދިކޮޅު ހަނގުރާމަވެރިންގެ ހަމަލާތަަކަށް ވަރުގަދަ ރައްދެއް ދީ އެ މީހުންނަށް ބޮޑެތި ގެއްލުންތައްދީފައިވާ ކަމަށެވެ.\nސަރުކާރާ ދެކޮޅު ސިފައިންގެ ޖަމާއަތްތަކުގައި އަލްގައިދާ އާއި އެ ޖަމާއަތާ ގުޅިފައިވާ ގްރޫޕްތައް ވެސް ހިމެނެ އެވެ. އިދިކޮޅު ސިފައިން އާއްމުކުރި ވީޑިއޯ ފުޓޭޖުން ފެންނަ ގޮތުގައި އެ މީހުން ވަނީ ހަތިޔާރު ހުރި މަރުކަޒުގެ ތެރެއަށް ވަަދެފަ އެވެ.\nހަލަބުގައި ސަރުކާރާ ދެކޮޅު ސިފައިންގެ ބާރުގެ ދަށުގައިވާ ސަރަހައްދުތަކުގައި އާއްމުންގެ ގާތްގަނޑަކަށް 250،000 މީހުން ދިރިއުޅެމުން ދަނީ ވަރަށް ދަތިހާލުގަ އެވެ. އިދިކޮޅު ސިފައިންގެ ބާރުގެ ދަށުގައިވާ ސަރަހައްދުތަކާއި އެހެން ހިސާބުތަކާ ސަރުކާރު ސިފައިން ވަނީ ޖުލައި މަހުން ފެށިގެން ގުޅުން ކަނޑާލައިފަ އެވެ.\nއަނެއްކޮޅުން އދ. އިން ބުނެފައި ވަނީ ޖޯޑަންގެ ސަރަހައްދީ ރޮނގު ކައިރީގައި ހާލުގައި ޖެހިފައިވާ ސީރިއާގެ ރެފިއުޖީންނަށް ފުރަތަމަ ފަހަރަށް އެހީފޯރުކޮށްދީފައިވާ ކަމަށެވެ. އިސްލާމިކް ސްޓޭޓް (އައިއެސް) އިން ދިން ހަމަލާ އަށް ފަހު ޖޯޑަން އިން ވަނީ ޖޫން މަހުން ފެށިގެން އެ ގައުމުގެ ސަރަހައްދީ ރޮނގު ބަންދުކޮށްފަ އެވެ. އެހެންވެ ގާތްގަނޑަކަށް 75،000 މީހުން ސަރަހައްދީ ރޮނގު ކައިރީ ދިރިއުޅެން ޖެހިފައި ވަނީ ވަރަށް ހާލުގަ އެވެ.\nއިތުރު ލިޔުންތައް މެދު އިރުމަތި ސީރިއާ\nސީރިއާގެ ހަލަބުގެ ހާލަތާމެދު އދ.ގެ މަންދޫބަށް ޝޮކެއް\nތިން ދުވަހަށް ފަހު ހަލަބުގެ ހަމަލާތައް ފަށައިފި\nއައިއެސް އިން އިރާގުގެ ކިރްކުކަށް ހަމަލާ ދޭން ފަށައިފި\nދެ މީހުން ފުރުވާލެވުމަކީ ލިބުނު ފިލާވަޅެއް: މައިމޫނާ


Masthuvaathaketheege dhauvaathakah Maleeha inkaarukoffi | Mihaaru\nމަސްތުވާތަކެތީގެ ދައުވާތަކަށް ބަތަލާ މަލް އިންކާރުކޮށްފި\n18 ނޮވެމްބަރ 2019 - 19:10 33 comments\nދައުލަތުން އޭނާ މައްޗަށް މަސްތުވާތަކެތީގެ ދައުވާ އުފުލާފައި ވަނީ އޮގަސްޓް މަހުގެ 27 ވަނަ ދުވަހު އިތުރު އަންހެނާ އެކު އދ. މާމިގިއްޔަށް ކުރި ދަތުރުގައި މަލްގެ ދަބަހުން މަސްތުވާތަކެތި ފެނުނު މައްސަލައިގަ އެވެ.\nމި މައްސަލައާ ގުޅިގެން މާމިގިލީ ބަނދަރުމަތިން މަލް އާއި އޭނާއާ އެކު ދަތުކުރި މީހާ ހުއްޓުވައި ފުލުހުންގެ ބެލުމުގެ ދަށަށް ގެންގޮސް ބަލައި ފާސްކުރި އިރު އެ ދެ މީހުންގެ އަތްދަބަހުން މަސްތުވާތަކެތި ކަމަށް ޝައްކުކުރެވޭ އެއްޗެއް އަޅާފައި ހުރި ޖޫސްޕެޓީ ކޮތަޅަކާއި މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި އިތުރު ޕެކެޓެއް ފެނިފައިވާ ކަމަށް ފުލުހުން ބުނެފައިވެ އެވެ.\nމި މައްސަލަ ތަހުގީގުކޮށް ޕީޖީ އޮފީހަށް ފުލުހުން މައްސަލަ ފޮނުވުމުން މަލްގެ މައްޗަށް ދައުލަތުން އުފުލާފައި ވަނީ ދެ ދައުވާއެކެވެ. އެއީ ޑައިމޯފިން ޓްރެފިކްކުރުމުގެ ދައުވާ އާއި ކެނެބިސް ބޭނުން ކުރުމުގެ ދައުވާ އެވެ.\nމި ދެ ދައުވާގެ ތެރެއިން ޑައިމޯފިން ޓްރެފިކް ކުރުމުގެ ދައުވާ ސާބިތުވެއްޖެ ނަމަ އުމުރު ދުވަހުގެ ޖަލު ހުކުމެއް އިއްވައި 100،000ރ. އާއި 10،000،000ރ. އާ ދެމެދުގެ އަދަދަކުން ޖޫރިމަނާ ކުރެވޭނެ އެވެ. ކެނެބިސް ބޭނުންކުރުމުގެ ދައުވާ ސާބިތުވެއްޖެ ނަމަ ތިން އަހަރު ދުވަހުގެ ޖަލު ހުކުމެއް ވެސް އަންނާނެ އެވެ.\nމަލްގެ މައްޗަށް ދައުލަތުން ކުރާ ދައުވާ ސާފުކޮށްދިނުމަށް މިއަދު ކްރިމިނަލް ކޯޓަށް ހާޒިރުކުރުމުން އޭނާ ވަނީ ދައުވާތަކަށް އިންކާރުކޮށްފަ އެވެ.\nމަލް އަކީ 2016 ވަނަ އަހަރު ފިލްމު "ނޭނގި ޔާރު ވަކިވީ" އިން ފިލްމީ ދާއިރާ އަށް ނުކުތް ބަތަލާއެކެވެ. އޭގެ ފަހުން އޭނާ ކުޅުނު ފިލްމުތަކުގެ ތެރޭގައި "ބައިވެރިޔާ"، "ވަފާތެރި ކެހިވެރިޔާ" އަދި "ތިޔަ ލޯތްބާ ދުރަށް" ހިމެނެ އެވެ.\nމަލް ވަނީ ބައެއް ވީޑިއޯ ލަވަކާއި ޑްރާމާތަކުގައި ވެސް މަސައްކަތްކޮށްފަ އެވެ.\nމަސްތުވާތަކެތީގެ މައްސަލައާ ގުޅިގެން މަލް ހައްޔަރުކުރި ނަމަވެސް އޭނާ މިހާރު ހުރީ ދޫކޮށްލައިފަ އެވެ. އަދި މިދިޔަ ހުކުރު ދުވަހުގެ ރޭ ބޭއްވި9ވަނަ ދިވެހި ފިލްމު އެވޯޑްސްގެ ރެޑް ކާޕެޓުން ވެސް އޭނާ ފެނިފައިވެ އެވެ.\nއިތުރު ލިޔުންތައް ކްރިމިނަލް ކޯޓް މަސްތުވާތަކެތި ދިވެހި ފިލްމް އިންޑަސްޓްރީ


Thilafushee Gai Kuni Endhun Mi Aharu Huhtaalany - Vaguthu\nތިލަފުށީގައި ކުނި އެންދުން މިއަހަރު ހުއްޓާލަނީ\nމިނިސްޓަރު ތޯރިގު ވާހަކަދައްކަވަނީ - ވަގުތު އިމޭޖެސް: އަމީން ފަހުމީ\nމިއަހަރުގެ ތެރޭގައި ތިލަފުށީގައި ކުނި އެންދުން އެއްކޮށް ހުއްޓާލެވި ކުނި އެންދުމަށް ހައްލެއް ލިބިގެންދާނެ ކަމުގައި އެންވަޔަރަންމެންޓް މިނިސްޓަރ ތޯރިޤް އިބްރާހިމް ވިދާޅުވެއްޖެއެވެ\nމިއަދު އިންޑަސްޓްރިއަލް ވިލޭޖުގައި ބޭއްވި ރަސްމިއްޔާތެއްގައި ވާހަކަފުޅު ދައްކަވަމުން މިނިސްޓަރ ތޯރިޤް ވިދާޅުވީ މަދުން ނަމަވެސް ތިލަފުށީގައި ކުނި އަންދަމުން ގެންދާ ކަމަށާއި އަމާޒަކީ މިއަހަރު ނިމޭއިރު ތިލަފުށީގައި ކުނި އެންދުން އެއްކޮށް ހުއްޓާލައި ޒަމާނީ އާލާތްތަށް މެދުވެރިކޮށް ކުނި ނައްތާލެވޭނެ އިންތިޒާމު ހަމަޖެހިގެން ދިޔުން ކަމުގައެވެ.\nއަދި ކުނި ނައްތާލުމަށް ބޭނުންވާ އިންސްލޭޓަރު ގެނެސް އެ ތަކެތި އިންސްޓޯލްކުރުމުގެ މަސައްކަތް ކުރަމުންދާ ކަމަށާއި ވޭލާ ސިސްޓަމްއެއް ގެނެސް ވޭލް ކޮށްގެން ކުނި ނައްތާލުމުގެ މަސައްކަތްތަށްވެސް ކުރަމުން ގެންދާ ކަމުގައި މިނިސްޓަރ ތޯރިޤް ވިދާޅުވިއެވެ.\n"މިހާރުވެސް މަދުން ނަމަވެސް ތިލަފުށީގައި ކުނި އަންދާ. ނަމަވެސް އަޅުގަނޑުމެންގެ އަމާޒަކީ މިއަހަރު ނިމޭއިރު ތިލަފުށީގައި ކުނި އެންދުން ހުއްޓާލާ ޒަމާނީ އާލާތްތަށް ބޭނުންކޮށްގެން ކުނި މެނޭޖުކުރުން" މިނިސްޓަރ ތޯރިޤް ވިދާޅުވިއެވެ.\nއަދި މިއަހަރު ނިމޭއިރު ރާއްޖޭގެ ހުރިހާ ރަށެއްގައި ބޭސިކް ވޭސްޓް މެނޭޖުމެންޓް ޔުނިޓެއް ގާއިމް ކުރެވިގެންދާނެ ކަމަށްވެސް މިނިސްޓަރ ތޯރިގް ވިދާޅުވިއެވެ. އަދި ވެމްކޯގެ ހިދުމަތް މުސްތަގުބަލުގައި ފުޅާވެގެންދާނެ ކަމަށާއި މިހާރުވެސް ރައްކާތެރިކަމާއި އެކު ކުނި މެނޭޖުކުރުމުގެ އެތަކެއް މަސައްކަތެއް ކުރަމުން ގެންދާ ކަމަށް މިނިސްޓަރ ތޯރިޤް ވިދާޅުވިއެވެ.\nއަދި ރާއްޖެއަކީ ސާފު ތަނަކަށް ވެއްޖެ ނަމަ އެކަަމަކީ ރާއްޖޭގެ އިޤްތިސާދަށް ވެސް މަންފާ ކުރާނެ ކަމެއް ކަމުގައި މިނިސްޓަރ ތޯރިޤް ވަނީ ވިދާޅުވެފައެވެ.


ތިރީގައިވާ އެއްވެސް ހާލަތެއް މެދުވެރިވެފައިވާނަމަ ލަސްނުކުރައްވާ ޕޮލިސް އިމަޖެންސީ 119 އަށް ގުޅުއްވާށެވެ.\n- ގެ, އޮފީސް ނުވަތަ ވިޔަފާރި ކުރާ ތަނެއްގައި މުދަލަށް ގެއްލުންދީ ހާވާފައި ހުރުން\n- ވަންނަ ދޮރަށް ނުވަތަ ކުޑަ ދޮރަަކަށް ގެއްލުން ދީފައި ހުރުން\n- ތަނަށް ކަމާއި ނުބެހޭ މީހަކު ވަދެފައިވާ ކަމަށް ބެލެވޭނެ ސަބަބުތަކެއް ފާހަގަ ކުރެވުން\n- ތަނުގައި އުޅޭ މީހުން ފިޔަވައި އެހެން މީހަކު ތަނުގެ ތެރޭގައި ހުރުން\nވައްކަމުގެ މައްސަލައެއް ދިމާވެއްޖެނަމަ ހަދާނީ ކިހިނެތް؟\nވައްކަމުގެ އަމަލެއްގެ ޝިކާރައަކަށް ކޮންމެ މީހަކުވެސް ނުވަތަ ތަނެއްވެސް ވެދާނެއެވެ. ފުލުހުންނަށް އެންމެ ގިނައިން ހުށަހެޅޭ މައްސަލަތަކަކީ ވައްކަމުގެ މައްސަލަތަކެވެ. ވަގަށް ނަގައިގެން ރިޕޯޓް ކުރެވޭ ތަކެތީގެ ތެރޭގައި ތިރީގައި ތަކެއްޗަކީ އެންމެ ގިނައިން ހިމެނޭ ބާވަތްތަކެވެ.\n- އިލެކްޓްރޯނިކް ވަސީލަތްތައް\n- އެއްގަމު އުޅަނދު\n- ގޭތެރޭގައި ހިފާ ގެންގުޅޭ ތަކެތި\n- ރަން ރިހީގެ ގަހަނާ\n- ވަޔަރު ނަރު\nވައްކަމުގެ އަމަލުތަކަކީ މުދަލުގެ ވެރިފަރާތް ނެތި ނުވަތަ ވެރިފަރާތަށް ނޭނގި ހިންގާ އަމަލުތަކެކެވެ. ވައްކަމުގެ އަމަލެއް ހިންގުމުގެ ތެރޭގައި އެކަން ކުރި ބަޔަކު ހޯދުމަށް ނުވަތަ ދެނެގަތުމަށް ބޭނުންވާނެ ހެކިތައް ދޫކުރެއެވެ. އެހެންކަމުން ވައްކަމުގެ މައްސަލައެއް ދިމާވެއްޖެނަމަ ތިރީގައިވާ ކަންކަމަށް ސަމާލުކަން ދިނުމަކީ ވަރަށް މުހިންމު ކަމެކެވެ.\n- ވީ އެންމެ އަވަހަކަށް ފުލުހުންނަށް އެންގުން\n- އެއްވެސް ބޭނުމަކު ވައްކަން ކޮށްފައިވާ ތަނުގެ ތެރެއަށް ވަދެ އެއްޗެހީގައި އަތްލާ ނެހެދުން\nފުލުހުންނަށް ބޭނުންވާނެ މައުލޫމާތު\nވައްކަމުގެ މައްސަލަތައް ތަހްގީގު ކުރުމުގައި ފުލުހުން ތިރީގައިވާ މައުލޫމާތު ހޯދާނެއެވެ.\n- ތަނުގައި އުޅޭ މީހުންގެ މައުލޫމާތު\n- އެންމެ ފަހުން އެތަނަކަށް ވަތް މީހާ/މީހުންގެ މައުލޫމާތު\n- ހުށަހަޅާ ފަރާތުގެ ބަޔާން\n- ވަގަށް ނެގި ތަކެތީގެ މައުލޫމާތު\n- ސީސީޓީވީ ފުޓޭޖް\nމީގެ އިތުރުންވެސް ވައްކަމެއް ކުރުމަށް ބަޔަކު ތަނަކަށްވަދެ އެތަނެއްގައި ހުރި އެއްޗެހި ހާވާ އަދި އެތަނަަކަށް ގެއްލުން ދީފައިވާނަމަ ތިރީގައިވާ ކަންކަން ފުލުހުން ކުރުމަކީ އެކަށީގެންވާކަމެކެވެ.\n- ތަނުގެ އެތެރެ ފޮޓޯ ނެގުން\n- ފިންގަރޕްރިންޓް ނެގުން\n- ތަންތަން ހަލާކު ކުރުމަށް ބޭނުންކޮށްފައިވާ ތަކެތި ހޯދުން\n- ތަނުގައި އުޅޭ މީހުންގެ ފިންގަރޕްރިންޓް ނެގުން\nތަހްގީގުން ނުކުމެދާނެ ނަތީޖާތައް\nވައްކަމުގެ މައްސަލައެއް ހުށަހެޅުމުން ފުލުހުންގެ އެންމެ ބޮޑު އަމާޒަކަށްވާނީ ގެއްލުނު ތަކެތި ހޯދައި ދިނުމެވެ. ނަމަވެސް މިއީ ބައެއް ހާލަތްތަކުގައި ކުރަން އުނދަގޫ ކަމެކެވެ. އާއްމު ގޮތެއްގައި ގެއްލުނު ތަކެތި ހޯދުމުގައި ގެއްލުނު ތަކެތީގެ ބާވަތާއި ހާދިސާ ހިނގިފަހުން ހޭދަވި ވަގުތު މުހިންމު ދައުރެއް އަދާކުރެއެވެ. މިސާލަކަށް ފައިސާ ގެއްލުނު ފަހުން ގިނަ ދުވަސްތަކެއް ވެފައިވާނަމަ އެފައިސާ ހޯދުމުގައި ގޮންޖެހުންތަކެއް ކުރިމަތިވެއެވެ. ނަމަވެސް ފައިސާވެސް ގެއްލުނުފަހުން ގިނަ އިރު ނުވާ ނަމަ ހޯދުމުގެ ފުރުސަތު ބޮޑެވެ. އެހެންކަމުން ވައްކަމުގެ މައްސަލައެއް ކުރިމަތިވެއްޖެނަމަ ލަސް ނުކުރައްވާ ފުލުހުންނަށް އަންގަވާށެވެ. ހާދިސާ ހިނގިފަހުން ވަގުތުތަކެއް ހިނގި ނަމަވެސް ނުވަތަ ހާދިސާ ހިނގި ވަކި ދުވަހެއް ނުވަތަ ވަގުތެއް ނޭނގުނު ނަމަވެސް މައްސަލަ ހުށަހަޅުއްވަން ސަމާލުކަން ދެއްވާށެވެ. ބައެއް ފަހަރު ވަގަށް ނަގާފައިވާ ތަކެތީގެ ގޮތުގައި އަތުލެވޭ ތަކެތީގެ ވެރިފަރާތް ނޭނގިގެން އެތަކެތި ހަވާލު ނުކުރެވޭ ހާލަތްތައްވެސް ދިމާވެއެވެ. އެހެންކަމުން ގެއްލުނު ތަކެތީގެ ތަފްސީލާއި އެކު ރިޕޯޓް ކުރައްވާށެވެ. މާފަހުގެ ތާރީހެއްގައިވެސް ތަކެތި ފެނުމަކީ އެކަށީގެންވާ ކަމެކެވެ.\nރިޕޯޓް ކުރައްވާނެ ގޮތް\nޕޮލިސް ނޮން އިމަޖެންސީ 3322111\nޕޮލިސް އިމަޖެންސީ 119


Hulhumale' beach hut thah nagan fashaifi\nހުޅުމާލެ ބީޗުގައި ގޮނޑި ބަހައްޓައިގެން ރެސްޓޯރެންޓް ހިންގަނީ- ޓްރެވަލްޓޮމްޓޮމް ޑޮޓްނެޓް\nހުޅުމާލެ ބީޗުގައި ގޮނޑިއާއި ހަޓް ޖަހައިގެން ވިޔަފާރި ކުރަމުންދާތީ އެ ތަންތަން ނެގުމުގެ މަސައްކަތް އެޗްޑީސީއިން ރޭ ފަށައިފި އެވެ.\nމި ތަންތަތަން ނަގަން އެއް މަސް ދުވަހުގެ މުހުލަތެއް ދިނުމަށްފަހު ހަޓްތަކާއި ގޮނޑިތައް ނަގަން ފެށީ އެތަންތަން ނަގަން އެންގުމުން ވެސް ގޮނޑި ބަހައްޓައިގެން ވިޔަފާރިކުރާ ބައެއް މީހުން އެތަންތަން ނުނެގުމުންނެވެ.\nމި ތަންތަން ނަގަން އަންގައި އެޗްޑީސީން ކުރިން ކުރި އިއުލާނެއްގައި ބުނެފައިވަނީ ހުޅުމާލޭގެ އިރުމަތީ ފަރާތުގެ ބީޗް ސަރަހައްދަކީ ހުޅުމާލޭގައި ދިރިއުޅޭ ފަރާތްތަކާއި ހުޅުމާލެއަށް ޒިޔާރާތްކުރާ ފަރާތްތަކުގެ ބޭނުމަށް ވަކި ޕްލޭނެއްގެ ދަށުން ތަރައްގީ ކުރުމަށް ކަނޑައަޅާފައިވާ ސަރަހައްދެއް ކަމަށެވެ.\nއެހެންކަމުން އެ ސަރަހައްދުގައި ހައްދާފައިވާ ގަސްތައް ކޮށައި ހަޓް، ގޮނޑި، މޭޒު ފަދަ ތަކެތި ބަހައްޓައިގެން ވިޔަފާރި އުސޫލުން މި ސަރަހައްދު ބޭނުން ކުރުމަކީ އެ ކޯޕަރޭޝަނުން ހުއްދަކުރާ ކަމެއް ނޫން ކަމަށެވެ. ސަރަހައްދުގައި އެއްވެސް އިމާރާތެއް ހަދައި ނުވަތަ ސަރަހައްދުގައި ވިޔަފާރި އުސޫލުން އެއްވެސް ކަމެއް ކުރުމުގެ ހުއްދަ އެއްވެސް ފަރާތަކަށް އެޗްޑީސީން ދީފައި ނުވާނެ ކަމަށެވެ. އަދި ގަވައިދާ ހިލާފަށް މަސައްކަތް ކުރިއަށް ގެންދާނަމަ ކަމާބެހޭ އިދާރާތަކަށް ހުށަހަޅައި ފިޔަވަޅު އަޅާނެ ކަމަށް ވެސް އިއުލާނުގައިވެ އެވެ.\nބީޗު ހުސްކުރަން އާއްމުކޮށް އެންގުމުން ވެސް އެތަން ހުސްނުކޮށް ގިނަ ފަރާތްތަކުން ދިޔައީ ވިޔަފާރި ކުރަމުންނެވެ.\nއެޗްޑީސީގެ މެނޭޖިން ޑިރެކްޓަރު ސުހައިލް މުހައްމަދު ކުރިން "އަވަސް" އަށް ދެއްވި ވިދާޅުވީ އެ ތަންތަން ނަގަން ޖެހެނީ އެއީ އާއްމުން ބޭނުންކުރާ ސަރަހައްދަކަށް ވެފައި، އެތަން ޕަބްލިކަށް ބޭނުން ކުރެވޭނެ ގޮތަކަށް ބަދަލު ކުރަން ކަމަށެވެ.\n"އެ ތަން ފުރަތަމަ ބޭނުންކުރަން ފެށީ ގެސްޓްހައުސްތަކުގައި ހުންނަ ރެސްޓޯރެންޓްތަކުން މީހުން ގިނަވެލުމުން ގޮނޑި ޖަހާލައިގެން ސާވް ކުރާ ގޮތަށް. އެއީ އަޅުގަނޑުމެންނަށް ގަބޫލުކުރެވޭ ގޮތެއް. މިހާރު މައްސަލަ މި ދިމާވީ އެތަންތަން ހިޔާކޮށް ބަދިގެ ހެދުމުން،" ސުހައިލް ވިދާޅުވި އެވެ.\nއޭނާ ވިދާޅުވީ އެ ސަރަހައްދަށް ދާ މީހުން ގޮނޑިޖަހާލައިގެން ބޭނުން ކުރުމަކީ މައްސަލައެއް ނޫން ކަމަށެވެ.\n"ބީޗަށް ދާ މީހުންވެސް ބޭނުންވާނެ ކޮފީ ތައްޓެއް ބޯލަން. ނަމަވެސް މައްސަލަ މި އަންނަނީ މިތަނުގައި ރާނަން ފެށި ހިސާބުން،" ސުހައިލް ވިދާޅުވި އެވެ.\nއެޗްޑީސީ އިން މި ތަންތަން ހުސް ކުރުމަށްފަހު ދެން އަލުން ދޫކުރާނެ ތޯ "އަވަސް" އިން ސުވާލު ކުރުމުން ސުހައިލް ވިދާޅުވީ މިތަންތަން ހުސް ކުރުމަށް ފަހު އަލުން ދޫކުރާނެ ކަމަށެވެ.\n"މިހާރު އެ ދިމާލަށް ދިއައީމަ މީހުން ކައިރީ އެބަހުރި ބުނެފަ ދުރަށް ދާށޭ. މީތަނުގައި އިށީނދެ ލެވެން ވާނެ އޯޑަރު ނުކުރިއަސް. ކޮންމެހެން ޕަބްލިކުން އަންނަ މީހާ އޯޑަރު ކުރާކަށް ނުޖެހޭ،" ސުހައިލް ވިދާޅުވި އެވެ.\nދެން ދޫކުރާނީ ފީ ނަގައިގެނެއް ނޫން!\nސުހައިލް ވިދާޅުވީ ދެން މި ތަންތަން ދޫކުރާނީ، ފީއެއް ނަގައިގެން ނޫން ކަމަށާ، އެ ވިސްނުމެއް ނެތް ކަމަށެވެ.\n"ފީއެއް ނަގައިގެން ކުރާކަށެއް ނޫން. އާއްމު ފަރާތްތަކަށްވެސް އެތަނުގެ ފައިދާ ލިބޭ ގޮތަށް ދޫކުރަން ވިސްނުން ހުރީ،" ސުހައިލް ވިދާޅުވި އެވެ.


ކޮވިޑް-19 އާ ގުޅިގެން އެމެރިކާ-ޗައިނާގެ ގުޅުން ހީނަރުވެ، ޖީލަކަށް މިކަން ދެމިގެން ހިނގައިދާނެ – Dhen.mv\nކޮވިޑް-19 އާ ގުޅިގެން އެމެރިކާ-ޗައިނާގެ ގުޅުން ހީނަރުވެ، ޖީލަކަށް މިކަން ދެމިގެން ހިނގައިދާނެ\nMay 9, 2020 - 12:24 pm\nކޮވިޑް-19ގައި ޗައިނާ އަދި އެމެރިކާއިން ވެސް އެތައް ފުރާނައެއް ގެއްލި، ގިނަ އާއިލާތަކެއް ހިތާމައިގައި ފަތަންޖެހި، އެތައް ވިޔަފާރިތަކެއް ވަނީ ބަނގުރޫޓު ވެފައެވެ. ނަމަވެސް ދެ ގައުމުން އެކުގައި މަސައްކަތްކޮށް މިކަމުން އަރައިގަނެ ގައުމުތައް އާރާސްތު ކުރަން މަސައްކަތްކުރުމުގެ ބަދަލުގައި މި ފެންނަނީ، އެއް ގައުމުން އަނެއް ގައުމު ކުށްވެރިކޮށް، ސާބިތު ނުހިފޭ ތުހުމަތުތައް ކޮށް، ބަދަލު ހިފަން އުޅޭތަނެވެ.\nބައިނަލް އަގްވާމީ މަސްރަހު ދިރާސާ ކުރާ ފަރާތްތަކުން ބުނާގޮތުގައި، މި ދެގައުމުގެ ދެމެދު އުފެދިފައިވާ ނުތަނަވަސް ކަން މި ހުރީ ޖީލަކުން ވެސް ސުލްހަ ނުވެވޭ ވަރަށް ގޯސްވެފައި ކަމަށެވެ.\nކޮރޯނާ ވައިރަހަކީ، ޗައިނާއިން އެގައުމުގެ ލެބޯޓަރީއެއްގައި އުފެއްދި ވައިރަހެއް ކަމަށް ނުވަތަ ޗައިނާގެ އިހުމާލުން މުޅި ދުނިޔެއަށް މި ވައިރަސް ފެތުރުނު ކަމަށް ގިނަ ގައުމު ތަކަކުން އަންނަނީ ތުހުމަތު ކުރަމުންނެވެ. އަދި މިކަމާ ގުޅުވައިގެން ޗައިނާއަށް ނަފްރަތުގެ އެކި ބަސްތައް ރައްދު ކުރަމުންދެއެވެ. މިކަމުގައި ވެސް އެންމެ ކުރީގައި އުޅެނީވެސް އެމެރިކާއެވެ.\nނަމަވެސް ޗައިނާއިން ވަރަށް ސާފުކޮށް ބުނެފައި ވަނީ، އެގޮތަށް ދެކެވޭ ސާބިތު ނުހިފޭ ތުހުމަތު ތަކާ، ހަގީގަތެއްނެތް ވާހަކަ ތަކަށް އެއްވެސް ރައްދެއް ދޭން ބޭނުން ނުވާ ކަމަށާ، އަމުދުން އެމެރިކާގެ ވާހަކައަށް އެއްވެސް ޖަވާބެއް ދޭން ބޭނުން ނޫން ކަމަށެވެ.\nހަމަ މިގޮތަށް ޗައިނާއަށް ކޮރޯނާވައިރަސް ގެނައީ އެމެރިކާގެ އަސްކަރިއްޔާ އިން ކަމަށް ތުހުމަތުކޮށް، ޗައިނާގެ ފޮރިން މިނިސްޓްރީގެ ތަރުޖަމާނު ޒާއޯ ލިޖިއަން ވަރަށް ފާޅުކޮށް ވާހަކަ ދައްކާފައިވެއެވެ. އަދި މި ވާހަކައަށް ޖަވާބުދާރީ ވުމުގެ ގޮތުން ރައީސް ޓްރަމްޕް ވަނީ މި ވާހަކަ ދޮގު ކޮށްފައެވެ.\nމީޑިޔާއަށް މައުލޫމާތުދޭން ވައިޓްހައުސްގައި ބާއްވާ ނޫސްވެރިންގެ ބައްދަލުވުމެއްގައި، ޓްރަމްޕް ބުނީ އޭނާގެ ވެރިކަމެއްގައި އެމެރިކާގެ އަސްކަރިއްޔާ އިން އެފަދަ ކަމެއް ނުކުރާނެކަމުގެ ފުރިހަމަ ޔަގީންކަން އެބައޮތް ކަމަށެވެ.\nޓްރަމްޕް ގެ އަނެއް ތުހުމަތަކީ، ކޮރޯނާވައިރަސް އާއި ގުޅޭގޮތުން އެކަށީގެންވާ މައުލޫމާތު ޗައިނާއިން ގައުމު ތަކަށް ދީފާ ނުވާ ކަމަށާ، މި ބަލީގައި ޗައިނާއިން މަރުވި މީހުންގެ އަދަދު އެގައުމުން ސިއްރުކޮށްފައިވާ ކަމުގެ ތުހުމަތެކެވެ. މިވަރުން ނިންމާނުލާ، ކޮވިޑް-19 ގެ ސަބަބުން މުޅި ދުނިޔެއަށް ލިބުނު ގެއްލުމުގެ ޒިންމާ ޗައިނާގެ ބޮލުގައި އަޅުވާ ޗައިނާ މި ކަމަށް ޒިންމާދާރުކުރަން ޓްރަމްޕް ހުރީ އަތުކުރި އޮޅާލައިގެނެވެ.\nނަމަވެސް ޗައިނާއިން ވެސް އަންނަނީ، އެންމެ ފުރަތަމަ މި ވައިރަސް ފެނުނީ ވުހާން އިން ކަމާމެދު ޝައްކު އުފައްދަމުންނެވެ. ނަމަވެސް ވައިރަސް ފުރަތަމަ ފެނުނު ތަނެއްކަމަށް ވަކި ތަނެއް ހާމައެއް ނުކުރެއެވެ.\nއެމެރިކާއިން މި ވައިރަސް އެންމެ ފުރަތަމަ ރިޕޯޓް ކުރީ، ވުހާން އަށް ގޮސް އެނބުރި ވޮޝިންގޓަން އަށް ދިޔަ މީހެއްގެ ފަރާތުން ޖެނުއަރީ މަހުގެ ފަހު ކޮޅުއެވެ.\nމި ހުރިހާ ކަމަކާ ގުޅިގެން މި ދެގައުމުގެ ދެމުދުގައިވާ ގުޅުން ހީނަރުވެފައި މިހާރު އޮތީ 1972 ގައި، އެމެރިކާގެ ރައީސް ރިޗަޑް ނިކްސަންގެ ދުވަސްވަރުވެސް ނުދާހާ ދަށުގައެވެ.


މާލޭގެ ބޯހިޔާވަހިކަމުގެ ދާއިމީ ހައްލަކަށް މާލެއާއި ތިލަފުށި، ގުޅީފަޅު، ވިލިމާލެ ގުޅުވާލަންޖެހޭ: ނަޝީދު\nއާމިނަތު ޝަފީޢާ 11 ޖެނުއަރީ 2019\nމާލެއަށް ދިމާވެފައިވާ ބޯހިޔާވެހިކަމުގެ މައްސަލައަށް ދާއިމީ ހައްލެއް ހޯދުމަށް ތިލަފުށި، ގުޅީފަޅު، ވިލިމާލެ އަދި މާލެ ގުޅުވާލަންޖެހޭ ކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nއެމްޑީޕީ ޕްރައިމަރީގައި ވާދަކުރައްވާ ކެންޑިޑޭޓުން ތައާރަފްކުރުމަށް ރޭ ބޭއްވި ރަސްމިއްޔާތުގައި، ވާހަކަފުޅު ދައްކަވަމުން ނަޝީދު ވިދާޅުވީ، މާލެއަށް މިވަގުތު އެންމެ ބޭނުން ވަނީ ބޯހިޔާވަހިކަމަށް ހައްލެއް ކަމަށާއި އެ ވައުދު މި ސަރުކާރުން ފުއްދައިދޭނެ ކަމަށެވެ.\nއެގޮތުން ވެށިފަހި މާލެ ޕްރޮގްރާމްގެ ތެރެއިން ތިލަފުއްޓާއި ގުޅީ ފަޅާއި ވިލިމާލެ އަދި މާލެ އާއި ހުޅުމާލެ ގުޅާލުމަށް ވިސްނާފައި އޮތް ކަމަށް ނަޝީދު ވިދާޅުވި އެވެ.\nކުރީގެ ރައީސް އަބްދުﷲ ޔާމީންގެ ސަރުކާރުން ތިލަފުއްޓާއި މި ފަސް ރަށް ގުޅާލުމުގެ ސިޔާސަތެއް ގެންގުޅުއްވި އެވެ. އެ މަޝްރޫއުގެ ދަށުން ގޯއްޗަށް އެދުމުގެ ފުރުސަތު އޭރު ހުޅުވާލިއިރު ކިއުގައި ޖެހިގެން ގިނަ ބަޔަކު ގޯއްޗަށް އެދި ހުށަހެޅިއެވެ.\nއަދި ފުށިދިއްގަރުފަޅު ހިއްކައި ބޭނުން މީހަކަށް 1000 އަކަފޫޓުގެ ގޯއްޗެއް ދޫކުރުމުގެ ސިޔާސަތެއްވެސް ރައީސް ޔާމީން ސަރުކާރުން ގެންގުޅުއްވިއެވެ.\nއެ މަޝްރޫއުތައް ހުއްޓާނުލުމަށް އޭރުގެ ހައުސިން މިނިސްޓަރ ޑރ. މުހައްމަދު މުއިއްޒު ވަނީ ރައީސް އިބްރާހިމް މުހައްމަދު ސޯލިހުގެ ސަރުކާރަށް އިލްތިމާސް ކުރައްވާފައެވެ. އަދި ރާއްޖޭގެ ހުރިހާ ސަރަހަށްދަކުން މީހުން މާލެ އައުމުގެ ދައުވަތުވެސް ރައީސް ޔާމީން ވަނީ ދެއްވާފައެވެ.\nރައީސް ނަޝީދު އޭރު އެކަމާ ދެކޮޅުހެއްދެވި ނަމަވެސް ރޭގެ ރަސްމިއްޔާތުގައި ވިދާޅުވީ ތިލަފުށި، ގުޅީފަޅު، ވިލިމާލެ އަދި މާލެ ގުޅުވާލައިގެން މާލޭގައި ދިރިއުޅޭ ރައްޔިތުންނަށް ބޯހިޔާވަހިކަން ފޯރުކޮށްދެވޭނެ ކަމަށެވެ.\nއަރުޝީފަށް ނެގީ 11/01/2019 18:28\nއެންމެފަހުން އަޕްޑޭޓްކުރީ 11/01/2019 18:28\nސައިފް އަޒްހަރު 1 މިނެޓު ކުރިން\nމަރިޔަމް ޝަހުދާ 14 މިނެޓު ކުރިން


Tharahgee kuraa resort thakuge mauloomaath thin aharah fahu haama koffi | Mihaaru\nރާއްޖޭގެ ރިސޯޓެއް: ތަރައްގީ ކުރާ ރިސޯޓްތަކުގެ މައުލޫމާތު ވަނީ އާއްމުކޮށްފައި.\nތަރައްގީކުރާ ރިސޯޓްތަކުގެ މައުލޫމާތު ތިން އަހަރަށް ފަހު ހާމަކޮށްފި\n27 ނޮވެމްބަރ 2018 - 22:17 19 comments\nޓޫރިޒަމް މިނިސްޓްރީގެ ވެބްސައިޓުގައި އާއްމުކުރި މައުލޫމާތުތަކުގައިވާ ގޮތުން، 133 ރިސޯޓެއް އަންނަނީ ތަރައްގީ ކުރަމުންނެވެ. އަދި ހޮޓަލާއި ގެސްޓްހައުސްގެ ގޮތުގައި 17 ތަނެއް އަންނަނީ ތަރައްގީ ކުރަމުންނެވެ.\nމި މައުލޫމާތުތަކަކީ ޓޫރިޒަމް މިނިސްޓްރީން 2015 އާ ހަމައަށް ވެބްސައިޓްގައި ގަވާއިދުން ހާމަކުރަމުންދިޔަ މައުލޫމާތުތަކެކެވެ.\nޓޫރިޒަމް މިނިސްޓްރީގެ އެސިސްޓެންޓް ޑިރެކްޓަރު އަހްމަދު އަބީރު އިސްމާއިލް ވިދާޅުވީ، އޭރު އެ މައުލޫމާތުތައް ހާމަކުރުން ހުއްޓާލީ މިނިސްޓްރީގެ ސިޔާސަތަށް އާއި ބަދަލަކާ ގުޅިގެން ކަމަށެވެ.\nމިނިސްޓަރުކަމާ ހަވާލުވެ ބޭއްވި އެންމެ ފުރަތަމަ ނޫސްވެރިންގެ ބައްދަލުވުމުގައި މިނިސްޓަރު އަލީ ވަހީދު ވިދާޅުވެފައި ވަނީ، ޓޫރިޒަމް މިނިސްޓްރީގެ މަސައްކަތްތައް ކުރިއަށް ގެންދާނީ ދެފުށްފެންނަ އުސޫލުން، މައުލޫމާތުތައް އާއްމުންނަށް ހާމަކޮށްގެން ކަމަށެވެ.\nޓޫރިޒަމް މިނިސްޓްރީން އާއްމުކޮށްފައިވާ ލިސްޓުގައިވާ ގޮތުން ރާއްޖޭގެ ހުރިހާ އަތޮޅެއްގައި ވެސް އަންނަނީ ރިސޯޓްތައް ތަރައްގީ ކުރަމުންނެވެ. ލިސްޓުގައިވާ ގޮތުން އެންމެ ގިނަ ރިސޯޓްތައް ތަރައްގީ ކުރަމުންދަނީ ކ އަތޮޅުގަ އެވެ. ދެ ވަނަ އަށް އެންމެ ގިނަ ރިސޯޓް ތަރައްގީ ކުރަނީ ރ. އަތޮޅުގަ އެވެ. ތިން ވަނަ އަށް އެންމެ ގިނަ ރިސޯޓް ތަރައްގީ ކުރަނީ ގއ. އަތޮޅުގަ އެވެ.\nތަރައްގީ ކުރަމުންދާ ރިސޯޓްތައް ބެހިފައިވާ ގޮތް\nހއ: 1 ރިސޯޓާއި3ގެސްޓް ހައުސް\nހދ:2ރިސޯޓް\nށ:4ރިސޯޓް\nނ:7ރިސޯޓް\nރ: 15 ރިސޯޓާއި ގެސްޓް ހައުސްއެއް\nބ: 10 ރިސޯޓް\nޅ:7ރިސޯޓް\nކ: 38 ރިސޯޓާއި5ގެސްޓް ހައުސް\nއއ:3ރިސޯޓް\nއދ:4ރިސޯޓާއި ގެސްޓް ހައުސްއެއް\nވ:5ރިސޯޓާއި3ގެސްޓް ހައުސް\nމ:3ރިސޯޓް\nފ:2ރިސޯޓް\nދ:4ރިސޯޓް\nތ:4ރިސޯޓް\nލ:6ރިސޯޓް\nގއ: 13 ރިސޯޓް\nގދ:3ރިސޯޓާއި ގެސްޓް ހައުސް\nސ:3ރިސޯޓާއި2ގެސްޓް ހައުސް\nމި މަޝްރޫއުތަކުގެ ތެރެއިން 54 ރިސޯޓެއްގެ މަސައްކަތް ހުއްޓިފައިވާ ކަމަށް ޓޫރިޒަމް މިނިސްޓްރީން ބުނެ އެވެ.\nތަރައްގީ ކުރުމުންދާ ރިސޯޓުތަކުގެ އިތުރުން 140 ރިސޯޓް މިހާރު ވެސް ރާއްޖޭގައި ހިންގަ އެވެ. ޓޫރިސްޓުންނަށް ޚާއްސަ 12 ހޮޓަލާއި 508 ގެސްޓްހައުސްގެ ހިދުމަތް އަންނަނީ ދެމުންނެވެ. އޭގެ އިތުރުން 148 ސަފާރީ އާއި 308 ޓްރެވެލް އޭޖެންސީ އާއި 272 ޑައިވް ސްކޫލް ރަޖިސްޓްރީކޮށްފައިވާ ކަމަށް ވެސް ޓޫރިޒަމް މިނިސްޓްރީން ބުނެ އެވެ.


Hulhumeedhoo medhu bandharu magu: Kanu adhirikamaa, adi gudantha gina mage - AO News\nހުޅުމީދޫ މެދުބަނދަރު މަގު:ކަނު އަދިރިކަމާއި، އަޑިގުޑަންތައް ގިނަ މަގެއް\nއައްޑޫ ސިޓީ ހުޅުމީދޫ މެދު ބަނދަރަކީ ހުޅުދޫ މީދޫ ރައްޔިތުންގެ އިތުރުން ސިޓީގެ އެހެން އަވަށްތަކުގެ ރައްޔިތުންނާއި އެ ދެ އަވަށަށް ޒިޔާރާތްކުރާ ވަރަަށް ގިނަ ބަޔަކު ބޭނުން ކުރާ ބަނދަރެކެވެ. މި ބަނދަރަށް ދިއުމަށް ހަދާފައިވާ މަގުގެ ދެ ފަރާތުގައި އިންދާފައިހުރި ފެތިރޯނު ގަސްތަކުން ހިތަށް އުފާވެރިކަން ލިބުނު ނަމަވެސް މި މަގަކީ ވެހިކަލް ދުއްވުމާއި ހިނގާ އުޅޭ މީހުން ބޭނުން ކުރުމަށް ހަދާފައިވާ މަގެކޭ ބުނެވޭނެ އެއްވެސް ޖާގައެއް ނެތެވެ.\nހުޅުދޫ މީދޫގެ އެންމެ ގިނަ މުވައްޒަފުން މަސައްކަތްކުރާ ތިން މުވައްސަސާއަށް ދެވެން އޮންނަ މި މަގުން ކޮންމެ ދުވަހަކު ދަތުރުކުރާ މުވައްޒަފުން، މި މަގުން ދަތުރުކުރުމަކީ ބޮޑު ތަކުލީފެކެވެ. މަގުގައި ކުދިކުދި ގާކޮޅުތައް ހުރުމުގެ އިތުރުން އަޑިގުޑަންތައް ގިނަ މި މަގުން ސަލާމަތްވެގެން، ދާން ބޭނުންވާ މަންޒިލާއި ހަމައަށް ދިއުމަކީ ނާދިރުކަމެކެވެ. މަގުގެ ހާލަތު ގޯސްވެ ބޭނުން ނުކުރެވޭ ހިސާބަށް ދިއުމުން މިހާރު މަގުގެ އެއް ފަރާތަށް ފަސް އަޅާފައިވާއިރު އެ ފަސް އެއްވަރުކޮށް ބާރުކޮށްފައި ނެތުމުން އެ މަގުން ދުއްވާ މީހުން އަދިވެސް ބޭނުންކުރަނީ މަގުގެ ފަސްނާޅާ އޮންނަ ފަރާތެވެ. ފަސްއަޅާފައިވާ ފަރާތުން ދުއްވުމަށްވުރެ އަޑިގުޑަންތަކުން ދުއްވުމުންވެސް މާ ރަނގަޅުކަމަށް ގިނަ ބަޔަކު ގަބޫލުކުރެވެއެވެ.\n“އަދާކުރާ ވަޒީފާގެ ގޮތުން ކޮންމެ ފަހަރަކު ދެތިން ފަހަރު މި މަގުން ދުއްވަންޖެހޭ. އެކަމަކު މަގުގެ ހާލަތު އޮންނަ ގޮތުން އެކަން މި އޮންނަނީ ބޮޑު ބުރައަކަށްވެފައި. މި މަގުން ދުއްވައިގެން ވެހިކަލްތަކަށް ގެއްލުން ލިބުމުގެ އިތުރުން މީހާއަށްވެސް ގިނަ ގެއްލުންތަކެއް ލިބޭ. މަގުގައި މިހުންނަ ކުދި ގާކޮޅުތަކަށް އެރިފަވެސް ވެއްޓި އަނިޔާވެދާނެތީ ބިރުން ދުއްވަން މިޖެހެނީ.” އެ މަގުގެ ބޭނުން ކޮންމެ ދުވަހަކު ކުރަމުންދާ މީހަކު އޭނާގެ ކަންބޮޑުވުންތައް ‘އޭއޯ ނިއުސް’ އާއި ހިއްސާކުރަމުން ބުންޏެވެ.\nމި ބަނދަރުމަގަކީ ރޭގަނޑުވެސް ގިނަ ބަޔަކު ބޭނުން ކުރަމުން އަންނަ މަގަކަށްވާއިރު މަގުގައި ޖަހާފައިވާ ގިނަ މަގު ބައްތިތައް ނުދިއްލޭކަމުގެ ޝަކުވާތައްވެސް ވަނީ ވަރަށް ބޮޑުވެފައެވެ.” ފަސްގަނޑަށް އަރައިގެން ވަކި ހިސާބަކަށް ކަޅު އަދިރިގަނޑުން ދާންޖެހޭއިރު މި މަގަކީ ހިނގާބިގާ އުޅޭ މީހުންނަށާއި ބައިސިކަލްގައި އުޅޭ މީހުންނަށްވެސް ރޭގަނޑު ބޭނުންކުރުމަށް ރައްކާތެރި މަގެއް ނޫން. މަގުގައި ދެ ފަރާތަށް އަލިވާނެހެން ލައިޓްތައް ޖަހާފައި ހުއްޓަސް މީގެން ގިނަ ލައިޓްތައް ދިއްލެނީ އެއް ނޫން.” އޭއޯ ނިއުސް އާއި ކުރިން ވާހަކަދެއްކި ފަރާތުން ބުންޏެވެ. އިތުރަށް އެ ފަރާތުން ބުނީ މި މަގުގައި ހިތާމަވެރި ހާދިސާއެއް ހިނގުމުގެ ކުރިން ކަމާއި ބެހޭ ފަރާތްތަކުންވެސް މިކަންކަން ބަލަންޖެހޭ ކަމަށާއި، މިއީ ހުޅުދޫ މީދޫ އެންމެ ގިނަ ބަޔަކު ބޭނުންކުރާ މަގަށްވީ ހިދު މި މަގު ރަނގަޅު ފެންވަރަކަށް ހެދެންޖެހޭކަމަށެވެ.\nހުޅުދޫ މީދޫ އާއި ސިޓީގެ ގިނަ ބައެއްގެ އިތުރުން ރަށަށް ޒިޔާރަތްކުރާ ފަރާތްކަށްވެސް އެންމެ ފުރަތަމަ މަރުހަބާކިޔާ މި މަގުގެ ހާލަތު ގޯސްވެ ރައްޔިތުންގެ ޝަކުވާތައް ބޮޑުވެފައިވާއިރު މި މަގަކީ ހިނގާ އަދި ދުއްވާ މީހުންނަށް ރައްކާތެރިމަގަކަށް ވާންޖެހޭ ކަމަށް ގިނަ ބަޔަކު ގަބޫލުކުރެއެވެ.


ފަތުވާ: ރޯދަހިފަން ފަށާ ޤައުމު ނޫން އެހެން ޤައުމެއްގައި ރޯދަމަހުގެ ފަހުދުވަހު ހުރުން – DhiSalafiyyah\nފަތުވާ: ރޯދަހިފަން ފަށާ ޤައުމު ނޫން އެހެން ޤައުމެއްގައި ރޯދަމަހުގެ ފަހުދުވަހު ހުރުން\n09/08/2012 ރޯދަ, ޢިލްމުވެރިންގެ ފަތުވާ, ފިޤުހާއި އޭގެ ޢިލްމުތައް, ފިޤުހީ މައްސަލަތައްދިސަލަފިއްޔާ\nމީހަކު ރޯދަ ހިފަންފަށަނީ މުސްލިމުންގެ ރަށެއްގައެވެ. ދެން އޭނާ އެހެން ރަށަކަށްދެއެވެ. އެރަށުގެ މީހުން ރޯދަ ހިފަން ފަށާފައިވަނީ ފުރަތަމަ ރަށަށްވުރެ ފަހުންނެވެ. އޭނާ އެބައިމީހުންނަށް ތަބާވާނަމަ ތިރީސްދުވަހަށްވުރެ ގިނައިން ރޯދަހިފުމަށް ލާޒިމުއެބަވެއެވެ. ނުވަތަ މިކަން އިދިކޮޅަށްވެސް ހިނގައެވެ. މިކަމުގެ ޙުކުމަކީ ކޮބާ ހެއްޔެވެ؟\nމީހަކު އިސްލާމުންގެ ރަށަކުން އެހެން އިސްލާމީ ރަށަކަށް ބަދަލުވެއްޖެނަމަ އަދި އޭނާ އެބަދަލުވިތާގައި ރޯދަވީއްލުން [އެބަހީ: ރޯދަމަސް ނިންމުން] ލަސްވެއްޖެނަމަ، ފަހެ އެބައިމީހުން ރޯދަވީއްލަންދެން އޭނާ އެބައިމީހުންނާ އެކުގައިވާނީއެވެ. [އެބަހީ: އެބައިމީހުންނާއެކު ރޯދަހިފާނީއެވެ.] އެހެނީ ރޯދައަކީ މީސްތަކުން ރޯދަ ހިފާދުވަހު ހިފަން އޮންނަ އެއްޗެކެވެ. އަދި ރޯދަ ދޫކޮށްލުންވެސް އޮންނަނީ މީސްތަކުން ރޯދަ ދޫކޮށްލާދުވަހުއެވެ. އަދި އަޟްޙާގެ ދުވަހަކީ މީސްތަކުން އުޟްޙިޔާކަތިލާދުވަހެއެވެ.1\nމިއީ އެއްދުވަސް ނުވަތަ އެއަށްވުރެ އިތުރަށް އޭނާ ރޯދަހިފަން ޖެހުނުނަމަވެސްއެވެ.\nއެހެނީ އޭނާ ދެވަނަ ރަށަށް ބަދަލުވިއިރު އެތަނުގައި ހަނދުފެނިފައިނުވެއެވެ. ހަމަކަށަވަރުން ނަބިއްޔާ صلى الله عليه وسلم އަމުރުކުއްވާފައިވަނީ އެ [އެބަހީ: ހަނދު] ނުފެންނަނީސް ރޯދަތައް ހިފަން ނުފެށުމަށެވެ. އަދި އެ [އެބަހީ: ހަނދު] ނުފެންނަނީސް ރޯދަހިފުން ދޫކޮށްވެސް ނުލުމަށެވެ. އެކަލޭގެފާނު ޙަދީޘްކުރެއްވިއެވެ.\n(صُوْمُوا لِرُؤْيَتِهِ ، وَأَفْطِرُوا لِرُؤْيَتِهِ)\nމާނައީ: “އެފެނުމުން [އެބަހީ: ހަނދު ފެނުމުން] ރޯދަހިފާށެވެ. އަދި އެފެނުމުން [އެބަހީ: ހަނދު ފެނުމުން] ރޯދަ ދޫކޮށްލާށެވެ.”\nއޭގެ މިޘާލަކީ ލަހުން އިރުއޮއްސޭ ރަށަކަށް ދަތުރުކުރި މީހެއްގެ މިޘާލެވެ. ހަމަކަށަވަރުން އެތަނަށް އިރުއޮއްސެންދެން އޭނާ ރޯދައަށް ހުންނާނެއެވެ. އެއީ އާންމު ދުވަހަކަށްވުރެ ދެގަޑިއިރު ނުވަތަ ތިންގަޑިއިރު ނުވަތަ އެއަށްވުރެވެސް އިތުރުވިނަމަވެސްއެވެ.\nމިއާ އިދިކޮޅަށް ކަންދިމާވެއްޖެނަމަ ދަންނައެވެ: އެއީ ރޯދަމަސް ޘާބިތުވުން ފަސްވެފައިވާ ރަށަކުން، ރޯދަމަސް ކުރިން ޘާބިތުވެފައި ރަށަކަށް ބަދަލުވުމެވެ. ފަހެ ހަމަކަށަވަރުން އޭނާ އެބައިމީހުންނާއެކު ރޯދަ ދޫކޮށްލާނީއެވެ. އަދި ރަމަޟާންމަހުން ފާއިތުވީ މިންވަރު އޭނާ ޤަޟާކުރާނީއެވެ. އޭނާއަށް އެއްދުވަސް ފާއިތުވިނަމަ އެއްދުވަސް ޤަޟާކުރާނީއެވެ. އަދި ދެދުވަސް ފާއިތުވިނަމަ ދެދުވަސް ޤަޟާކުރާނީއެވެ. ފަހެ އަށާވީސްދުވަހު ރޯދަ ހިފުމަށްފަހު ރޯދަ ދޫކޮށްލައިފިނަމަ، ދެރަށުގައިވެސް ރޯދަމަސް ފުރިހަމަވިނަމަ [އެބަހީ: ދެރަށުގެ މީހުންވެސް ތިރީސް ރޯދަހިފިނަމަ] ދެދުވަސް ޤަޟާކުރާނީއެވެ. ނަމަވެސް އެދެރަށުގައި ނުވަތަ އެއްރަށުގައިވެސް މަދުން ރޯދަހިފިނަމަ [އެބަހީ: ނަވާވީސް ދުވަސް ރޯދަހިފިނަމަ]، އޭނާ ޤަޟާކުރާނީ އެއްދުވަހެވެ.\nފަޟީލަތުއްޝައިޚު މުޙައްމަދު އިބްނު ޞާލިޙު އަލްޢުޘައިމީން رحمه الله\n“مجموع فتاوى الشيخ ابن عثيمين” ( ١٩ / السؤال رقم ٢٤ ).\nމިފަތުވާގެ އަޞްލު ބައްލަވާ: ލިންކު1 (އިނގިރޭސި)، ލިންކު2 (ޢަރަބި)\n1 މިތާގައި ޝައިޚު މިއިޝާރާތްކުރައްވަނީ ރޯދަމަސްފެށުމާއި ރޯދަމަސް ނިންމުމުގައާއި އަދި ޢީދުކުރުމުގައި އެއްޤައުމެއްގެ ބަޔަކު ޚިލާފުނުވެ އެއްބައިވަންތަވުމަށް ރަސޫލާ صلى الله عليه وسلم ބާރުއަޅުއްވާފައިވާ ޙަދީޘްއަށެވެ.\n(( الصَّوْمُ يَوْمَ تَصُومُونَ، وَالْفِطْرُ يَوْمَ تُفْطِرُونَ، وَالأَضْحَى يَوْمَ تُضَحُّونَ.)) [رواه الترمذي / كتاب: الصوم / باب: ما جاء في أن الفطر يوم تفطرون…/ رقم: ٦٩٧، وحسن إسناده الألباني في إرواء الغليل / كتاب: الصيام / رقم: ٩۰٥ / الجزء:٤ / ص: ١٣/ طبعة: المكتب الإسلامي ]\nމާނައީ: “ރޯދަހިފުންވަނީ ތިޔަބައިމީހުން (އެންމެން) ރޯދަ ހިފާދުވަހުއެވެ. އަދި ރޯދަވީއްލުންވަނީ (އެބަހީ: ރޯދަ ދޫކޮށްލުން) ތިޔަބައިމީހުން(އެންމެން) ރޯދަވީއްލާދުވަހުއެވެ. އަދި އަޟްޙާގެ ދުވަހަކީ ތިޔަބައިމީހުން (އެންމެން) އުޟްޙިޔާކަތިލާދުވަހެއެވެ.”\nއިތުރު ތަފްޞީލު ބެއްލެވުމަށް


Midhiya Fas Aharuge Thereygai MIRA ge Aamdhany Dhemehettenivi...\nމިދިޔަ ފަސް އަހަރުގެ ތެރޭގައި މީރާގެ އާމްދަނީ ދެމެހެއްޓެނިވި ގޮތެއްގައި މައްޗަށް\n3 މަސް,3ހަފްތާ,5ދުވަސް, 23 ގަޑި, 54 މިނެޓް, 58 ސިކުންތު ކުރިން 1970އަހްމަދު މިޒްޔާލް\nނިމިދިޔަ 2018 ވަނަ އަހަރު ލިބުނު ޖުމްލަ އާމްދަނީ އޭގެ ފަސް އަހަރު ކުރިން ލިބުނު އާމްދަނީއާ އަޅާބަލާއިރު 42.2 އިންސައްތަ އިތުރުވެއްޖެއެވެ.\nމީރާއިން އާންމުކޮށްފައިވާ ތަފާސްހިސާބުތަކުން ދައްކާ ގޮތުގައި 2018 ވަނަ އަހަރު މީރާއިން ބަލައިގަތް އާމްދަނީއަކީ އެ އަހަރު ލިބޭނެ ކަމަށް ލަފާކުރި އަދަދަށްވުރެ 8.3 އިންސައްތައެވެ، އަދި އޭގެ ކުރި އަހަރު ލިބުނު އާމްދަނީއާ އަޅާބަލާއިރު 7.2 އިންސައްތަ އިތުރު އަދަދެކެވެ.\nމިދިޔަ އަހަރުގެ އާމްދަނީގެ އެންމެ ބޮޑު ބައެއް ހިއްސާކޮށްފައިވަނީ ޖީއެސްޓީ އާއި ބީޕީޓީގެ އިތުރުން ޓޫރިޒަމް ލޭންޑް ރެންޓުންނެވެ. އެގޮތުން މިދިޔަ އަހަރުގެ ޖުމްލަ އާމްދަނީގެ 47 އިންސައްތަ ޖީއެސްޓީގެ ގޮތުގައި ލިބިފައިވާއިރު، ބީޕީޓީއާއި ޓޫރިޒަމް ލޭންޑް ރެންޓުގެ ގޮތުގައި ލިބިފައިވާ އާމްދަނީއަކީ ޖުމްލަ އާމްދަނީގެ 16.6 އިންސައްތަ އަދި 10.1 އިންސައްތައެވެ.\nފާއިތުވެދިޔަ ފަސް އަހަރަކީ ރާއްޖޭގެ އިޤްތިސާދު މީގެ ކުރިން ނުދެކޭހާ މިންވަރަށް ކުރިއަރައިދިޔަ ފަސް އަހަރުގެ ގޮތުގައި ރައްޔިތުން ސިފަކުރެއެވެ. މިކަން މީރާގެ ތަފާސްހިސާބުތަކުން ވެސް ޔަޤީންކޮށްދެއެވެ. އެގޮތުން ފާއިތުވެދިޔަ ފަސް އަހަރުގެ ތަފާސްހިސާބުތަކަށް ބަލާއިރު، އެ މުއްދަތުގެ ތެރޭގައި މީރާ މެދުވެރުކޮށް ލިބުނު އާމްދާނީ ވެސް އަހަރުން އަހަރަށް ދެމެހެއްޓެނިވި ގޮތެއްގައި ވަނީ އިތުރުވެފައެވެ.\n2013 ވަނަ އަހަރު މީރާގެ ޖުމްލަ އާމްދަނީ 8.9 މިލިއަން ރުފިޔާގައި ހުރިއިރު، 2014 ވަނަ އަހަރުގެ އެ އަދަދު ވަނީ 11.4 ބިލިއަން ރުފިޔާއަށް އިތުރުވެފައެވެ. ޖެހިގެން އައި 2015 ވަނަ އަހަރު މީރާއަށް ލިބުނު ޖުމްލަ އާމްދަނީ 13 ބިލިއަނަށް އިތުރުވިއިރު، 2016 ވަނަ އަހަރު އެ އަދަދު ވަނީ 14.5 ބިލިއަނަށް އިތުރުވެފައެވެ. އަދި 15.1 ބިލިއަން ރުފިޔާގެ އާމްދަނީއަކާއެކު މީރާއިން 2017 ވަނަ އަހަރު ނިންމާލިއިރު، 2018 ވަނަ އަހަރު އާމްދަނީ 16.3 ބިލިއަން ރުފިޔާއަށް ވަނީ އަރާފައެވެ.\nމިދިޔަ ފަސް އަހަރުގެ ތެރޭގައި މީރާއިން ބަލައިގަތް ޑޮލަރުގެ އާމްދަނީ ވެސް ވަނީ އަހަރަކުން އަހަރަކަށް ބަލާއިރު އިތުރުވެފައެވެ. އެގޮތުން 2013 ވަނަ އަހަރު 324 މިލިއަން ރުފިޔާ ޑޮލަރުގެ ގޮތުގައި ބަލައިގަތްއިރު، 2014 ވަނަ އަހަރު އެ އަދަދު ވަނީ 417 މިލިއަނަށް އިތުރުވެފައެވެ. އަދި 2015 ވަނަ އަހަރު 518 މިލިއަން ރުފިޔާ ޑޮލަރުގެ ގޮތުގައި ބަލައިގަތުމަށްފަހު ޖެހިގެން އައި އަހަރު 573 މިލިއަން ރުފިޔާ ޑޮލަރުގެ ގޮތުގައި ވަނީ ބަލައިގެންފައެވެ.\nނަމަވެސް 2017 ވަނަ އަހަރުގެ ޑޮލަރުގެ އާމްދަނީއަށް ކުޑަ ހީނަރުކަމެއް ވަނީ އަތުވެފައެވެ. އެގޮތުން އެ އަހަރު ޑޮލަރުގެ ގޮތުގައި ބަލައިގެންފައިވަނީ 567.9 މިލިއަން ރުފިޔާއެވެ. ނަމަވެސް 2018 ވަނަ އަހަރުގެ ތެރޭގައި މީރާއިން ވަނީ 523 މިލިއަން ރުފިޔާ ޑޮލަރުގެ ގޮތުގައި ބަލައިގެންފައެވެ.\n6 ދުވަސް ކުރިން 30 0\nޓީއެމްއޭއަށް އާ ބޯޓު ގެންނަން ނިންމައިފި\n3 ހަފްތާ ކުރިން 97 0\nފުރަތަމަ ފަހަރަށް ދައުލަތުގެ ދަރަނި 50 ބިލިއަނަށްވުރެ މަތިވެއްޖެ\n3 ހަފްތާ ކުރިން 334 0\n1 މަސް ކުރިން 305 0


Post in genna thakethi faaskoh custom in sticker jahanee - vNews.mv\nޕޯސްޓުން ގެންނަ ތަކެތި ފާސްކޮށް ކަސްޓަމުން ސްޓިކަރ ޖަހަނީ\nހަދީޖާ އާނަސްތު Male' | 01 November 2019, 13:11\nޕޯސްޓް އަދި ކޮރިއާ ސާވިސް މެދުވެރިކޮށް ގެންނަ ތަކެތީގެ ތެރެއިން ބަލައި ފާސްކުރާ ތަކެތީގައި ފާސްކުރިކަން އަންގައިދިނުމުގެ ގޮތުން ސްޓިކާއެއް ޖެހުމަށް ކަސްޓަމްސް އިން ނިންމައިފި އެވެ.\nކަސްޓަމްސް އިން ނެރުނު ބަޔާނެއްގައި ބުނީ ޕޯސްޓް އަދި ކޮރިއަރ ސަރވިސް މެދުވެރިކޮށް ގެންނަ ތަކެތީގެ ތެރެއިން ހުޅުވައިގެން ބަލައިފާސްކުރާ ތަކެތީގައި ކަސްޓަމްސްގެ ސްޓިކަރ މިއަދުން ފެށިގެން ސްޓިކާ ޖަހަން ފަށާނެ ކަމަށެވެ.\nކަސްޓަމްސް އިން ބުނީ ޕޯސްޓް އަދި ކޮރިއަރ ސަރވިސް މެދުވެރިކޮށް ގެންނަ ތަކެތީގެ ތެރެއިން ޕާރުސަލް ނުވަތަ ޕެކޭޖް ހުޅުވައިގެން ބަލައިފާސްކުރާނީ ލޯކަލް ކޮރިއަރ އެޖެންޓުގެ ޙާޟިރުގައި ކަމަށެވެ.\nމި ސްޓިކަރ ޖަހާނީ އެ ޕާރުސަލެއް ނުވަތަ އައިޓަމެއް ޗެކްކޮށް ނިމި ލޯކަލް ކޮރިއަރ އެޖެންޓު އެ ޕެކޭޖް ބަންދުކުރުމުން، އެ ޕެކޭޖް ބަންދުކުރި ޓޭޕް މަތީގައި ހުރަސްވާގޮތަށެވެ. އަދި މި ސްޓިކަރގައި، ޕެކޭޖް ހުޅުވި ތާރީޚާއި، ގަޑި ނޯޓުކޮށް ކަސްޓަމްސްގެ އިޖުރާޢަތްތައް ފުރިހަމަކުރިކަން އެނގޭނެގޮތަށް ކަސްޓަމްސްއިން ސޮއި ކުރާނެ ކަމަށެވެ.\nއަދި ކަސްޓަމްސްއިން ބަލާފާސްކުރިކަން ދޭހަވާގޮތަށް، އެއްވެސް އެހެން ފަރާތަކުން ކަސްޓަމްސްގެ ނަން ބޭނުންކޮށްގެން، މުދަލުގެ ބޭރުގައި ޓޭޕްއަޅާ، އިސްޓިކާފަދަ ތަކެތި ހަރުކޮށް ހެދުމަކީ މަނާކަމެއް ކަމަށް ކަސްޓަމްސް އިން ވަނީ ބުނެފައެވެ.


JP leader ge baaruthah Raees ge badhalu gai Naib Leader ah dheyn ninmaifi\nޖޭޕީ ލީޑަރުގެ ބާރުތައް ރައީސްގެ ބަދަލުގައި ނައިބު ލީޑަރަށް ދޭން ނިންމައިފި\nޕެރަޑައިސް އައިލެންޑް ރިސޯޓުން: ނާޒިމް ހަސަން\nޖުމްހޫރީ ޕާޓީގެ ކޮންގްރެސްގެ ތެރެއިން: އަސާސީ ގަވައިދު ވަނީ އިސްލާހުކޮށްފަ - އަވަސް ފޮޓޯ\nޖުމްހޫރީ ޕާޓީގެ ލީޑަރަށް މަސްއޫލިއްޔަތު އަދާ ނުކުރެއްވޭ ހާލަތްތަކުގައި ގިނަ ބާރުތައް ނައިބު ލީޑަރަކަށް ލިބޭ ގޮތަށް އެ ޕާޓީގެ އަސާސީ ގަވައިދު ދާދިދެމެންއަކު ފާސްކޮށްފި އެވެ. އެގޮތަށް ފާސްކުރީ މިހާރު ކުރިއަށްދާ އެ ޕާޓީގެ ގައުމީ ކޮންގްރެސްގަ އެވެ.\nއަސާސީ ގަވައިދަށް އިސްލާހު ގެންނަން މިއަދު ފާސްކުރީ ކޮންގްރެސްގެ 303 ވޯޓު ލިބިގެންނެވެ. އިސްލާހުތަކުން ނައިބު ލީޑަރަކަށް ގިނަ ބާރުތަކެއް ލިބެ އެވެ. އެ ޕާޓީގައި ޖުމްލަ ހަތަރު ނައިބު ލީޑަރުން ތިއްބަވާއިރު ބާރުތައް ލިބޭނީ ޕާޓީގެ ކައުންސިލުން ހޮވާ ނައިބު ލީޑަރަކަށެވެ.\nއަސާސީ ގަވައިދަށް ގެނައި އިސްލާހުގެ ތެރޭގައި ލީޑަރުގެ މަގާމު ހުސްވެއްޖެނަމަ ނުވަތަ މަސްއޫލިއްޔަތު އަދާކުރުމަށް އުޒުރުވެރިވާ ހާލަތްތަކުގައި ލީޑަރުގެ މަސްއޫލިއްޔަތާއި ޒިންމާތައް އުފުލާނީ ކައުންސިލުން ހޮވާ ނައިބު ލީޑަރެކެވެ. އެގޮތަށް އިސްލާހު ގެނައީ ނައިބު ލީޑަރުންނަކީ ލީޑަރުން އަންގަވާ ގޮތަށް ކަންތައް ކުރައްވަންޖެހޭ ބަޔަކަށްވާތީ ލީޑަރެއް ނެތް ހާލަތުގައި ޕާޓީގެ ސިޔާސީ މަސައްކަތަށް ހުސްކަމެއް އަތުވެދާނެތީ އެވެ.\nޖުމްހޫރީ ޕާޓީގެ ލީޑަރުކަން ގާސިމް އިބްރާހިމް ދޫކޮށްލެއްވުމަށް ނިންމަވާފައިވާއިރު އެ މަގާމަށް އިތުރު ބޭފުޅަކު ކުރިމަތިލައްވާފައެއް ނުވެ އެވެ.\nޖުމްހޫރީ ޕާޓީއަށް އަލަށް އިތުރު ކުރި މަގާމު ކަމުގައިވާ ރައީސް ކަމުގެ މަގާމުގައި ހުންނަވާ ބޭފުޅަކަށް އޮންނާނެ ޒިންމާއަކީ އިދާރީ ހިންގުން ކަމަށާއި އެއީ އިދާރީ ހިންގުމުގެ އެންމެ އިސްވެރިޔާ ކަމުގައި އަސާސީ ގަވައިދުގައި ވަނީ ބަޔާންކޮށްފަ އެވެ. ރައީސްގެ މަގާމު ހުސްވެއްޖެނަމަ މަގާމު ވަގުތީ ގޮތުން ހަވާލުވާނީ ނައިބު ރައީސް ކަމަށް ވެސް ވަނީ ކަނޑައަޅާފަ އެވެ.\nޕާޓީގެ ކައުންސިލްގެ ރިޔާސަތު ބަލަހައްޓާނީ ލީޑަރު ނެތް ހާލަތެއްގައި ޕާޓީގެ ރައީސް ކަމަށް ވެސް އިސްލާހުކުރި އެވެ. ރައީސް ނެތް ހާލަތްތަކުގައި ރިޔާސަތު ބަލަހައްޓަނީ ކައުންސިލުން ހޮވާ ނައިބު ލީޑަރު ނުވަތަ އެހެން ނައިބު ލީޑަރެއް ކަމަށް ވެސް އިސްލާހު ވަނީ ގެނެސްފަ އެވެ.\nޕާޓީގެ އެންމެ ބާރުގަދަ، ކައުންސިލްގައި ބައިވެރިވެވޭނެ ގޮތް ވެސް ބަދަލުކޮށްފައިވެ އެވެ. އެގޮތުން ކައުންސިލްގެ ބައްދަލުވުންތަކަށް ހާޒިރު ނުވެވޭނެ މަގުބޫލް އުޒުރެއްވާނަމަ މުއާސަލާތީ ވަސީލަތްތައް ބޭނުންކޮށްގެން ބައްދަލުވުންތަކުގައި ބައިވެރިވެ އަތް ނަގައިގެން ވޯޓު ދެވޭނެ ކަމަށެވެ. ނަމަވެސް އެމީހަކަށް ޕާޓީގެ ރިޔާސަތު ނުބެލެހެއްޓޭނެ ކަމަށް ވެސް އިސްލާހުގައިވެ އެވެ.\nއަސާސީ ގަވައިދު މިގޮތަށް އިސްލާހުކޮށްފައިވާއިރު ޕާޓީގެ ރައީސް ކަމަށް އަލީ ވަހީދު ވަނީ ކުރިމަތިލައްވާފަ އެވެ. އަލީ ވަހީދު މިހާރު ބޭރުގައި ދިރިއުޅުއްވާއިރު އޭނާ ރައީސް ކަމަށް ހޮވިވަޑައިގެންނެވި ނަމަވެސް ކައުންސިލްގެ ރިޔާސަތު ބެލެހެއްޓުމުގެ ފުރުސަތު ގަވައިދަށް އިސްލާހު ގެނައި ގޮތުން ނުލިބޭނެ އެވެ. އަދި ލީޑަރަށްފަހު ހުރިހާ ބާރުތަކެއް ވެސް ރައީސްގެ ބަދަލުގައި ލިބިގެންދާނީ ނައިބު ލީޑަރަށެވެ.\nމީގެއިތުރުން ރިޔާސީ އިންތިހާބުގައި ޖުމްހޫރީ ޕާޓީގެ ފަރާތުން ކުރިމަތިލައްވާނެ ބޭފުޅަކު ހޮވާނީ ޕާޓީގެ ޕްރައިމަރީއަކުން ކަމަށް ވަނީ އިސްލާހުކޮށްފަ އެވެ. ކުރިން އޮތް ގޮތުންނަމަ ރިޔާސީ ޓިކެޓް އޮޓަމެޓިކުން ލިބެނީ ޕާޓީގެ ލީޑަރަށެވެ.\nޖުމްހޫރީ ޕާޓީ ޖުމްހޫރީ ޕާޓީ ކޮންގްރެސް 2018\nރާއްޖެ ގޮސް ޖޭޕީ ބޮޑު ޕާޓީއަކަށް ހަދާނަން: އަލީ ވަހީދު\nޖޭޕީގެ ޑެޕިއުޓީ ލީޑަރުކަން ކަމާލުއްދީނަށް ގެއްލިއްޖެ\nޖޭޕީގެ ރައީސް ކަމަށް އަލީ ވަހީދު ހޮވައިފި\nޖޭޕީ ކޮންގްރެސްގެ ވޯޓްލުން އަލުން ފަށައިފި


Cinnamon Grand aai Shangri-La Hotel gai bon govvee dhebein | Mihaaru\nސްރީ ލަންކާގެ ޝަންގްރިއްލާ ހޮޓަލުގައި ސިފައިން ސަލާމަތީ ކަންކަން ބަލަހައްޓަނީ. --ފޮޓޯ:އޭއެފްޕީ\nސިނަމަން އާއި ޝަންގްރިއްލާގައި ޖާނުންފިދާވުމުގެ ހަމަލާ ދިނީ ދެބެއިން\n23 އެޕްރީލް 2019 - 18:14 15 comments\nކޮލަމްބޯ (އެޕްރީލް 23) - ސްރީ ލަންކާގައި އާދިއްތަ ދުވަހު ދިން ބޮމުގެ ހަމަލާތަކުގައި ސިނަމަން ގްރޭންޑާއި ޝަންގްރިއްލާ ހޮޓަލުގެ ރެސްޓޯރެންޓުގައި ޖާނުންފިދާވެގެން ބޮމުގެ ހަމަލާ ދިނީ މުސްލިމް ދެބެއިން ކަމަށް ލަންކާ ފުލުހުންގެ އެކި މަސްދަރުތަކުން ބުނެފި އެވެ.\nކޮލަމްބޯގައި ހަވާދު ވިއްކާ މަޝްހޫރު ވިޔަފާރިވެރިއެއްގެ ދެ ފިރިހެން ދަރިން އަމިއްލަ އަށް މަރުގެން ހަމަލާދީފައި ވަނީ ސިނަމަން ގްރޭންޑާއި ޝަންގްރިއްލާގައި ގެސްޓުން ނާސްތާ އަށް ކިޔޫ ހަދާފައި ވަނިކޮށެވެ. ސިނަމަންގައި ބޮން ގޮއްވާލީ ކިޔޫގައި ހުރި މީހާ ކިޔޫގެ ކުރިއަށް ޖެހިފައި ކަމަށް އެ ހޮޓަލުގެ މެނޭޖަރު ވަނީ ކުރިން ބުނެފަ އެވެ. އަދި ހަމަލާ ދިން މީހާ ވަނީ އޭގެ އެއް ދުވަސް ކުރިން މުހައްމަދު އައްޒާމް މުހައްމަދުގެ ނަމުގައި އެ ހޮޓަލަށް ޗެކިންވެފައި ކަމަށް ވެސް މެނޭޖަރު ބުނެފައިވެ އެވެ. ދެން ހަމަލާ ދިނީ ކިންގްސްބަރީ ހޮޓަލަށެވެ.\nސްރީ ލަންކާގެ މަޝްހޫރު ސިނަމަން ގްރޭންޑް: އެ ހޮޓަލުގައި ބޮން ގޮއްވާލީ ރެސްޓޯރެންޓުގައި.\nފުލުހުންގެ ބައެއް ފަރާތްތަކުން ބުނި ގޮތުގައި ހަތަރު ވަނަ ހޮޓަލަކަށް ވެސް ހަމަލާ ދޭން އުޅުނެވެ. ނަމަވެސް އެ ހަމަލާ ވަނީ ނާކާމިޔާބުވެފަ އެވެ. ބައެއް ފަރާތްތަކުން އޭއެފްޕީ ނިއުސް އެޖެންސީ އަށް ވެސް މައުލޫމާތު ދިން ގޮތުގައި ހަތަރު ވަނަ ހޮޓަލަކަށް ހަމަލާ ދޭން އުޅުނެވެ. އަދި ހަމަލާ ދޭން އުޅުނު މީހާ އެއް ދުވަސް ކުރިން އެ ހޮޓަލަށް ޗެކިންވި ކަމަށް ވެސް ބުނެފައިވެ އެވެ. އެކަމަކު ހޮޓަލުގައި އާދިއްތަ ދުވަހު އޭނާ ހުރި ނަމަވެސް ބޮން ގޮއްވާލައިފައެއް ނުވެ އެވެ. ބޮން ނުގޮވީ ކަމެއް ނުވަތަ ބޮން ގޮއްވާލަން ބޭނުން ނުވީ ކަމެއް ނޭނގެ އެވެ. ހަތަރު ވަނަ ހޮޓަލާ ބެހޭ މައުލޫމާތު ހާމަކޮށްފައެއް ނުވެ އެވެ.\nޝަންގްރިއްލާގައި ދިން ހަމަލާ އަށް ފަހު ނަން ހާމަކޮށްފައި ނުވާ ހަތަރު ވަނަ ހޮޓަލުގައި އުޅުނު މީހާއާ މެދު ޝައްކު ކުރުމުން އޭނާ ވަނީ ޓްރެކްކޮށްފަ އެވެ. އޭނާގެ ގައިގައި ހަރުކޮށްފައި ހުރި ގޮވާ ތަކެތި ގޮއްވާލީ ފުލުހުން އޭނާއާ ކުރިމަތިލާން ދިއުމުންނެވެ.\nބޮމުގެ ހަމަލާގައި ކޮލަމްބޯގެ ކިންގްސްބަރީ ހޮޓަލަށް ލިބިފައިވާ ގެއްލުންތައް ބަލަނީ. --ފޮޓޯ:އޭއެފްޕީ\nތަހުގީގީ އޮފިސަރަކު ބުނީ ސިނަމަން ގްރޭންޑާއި ޝަންގްރިއްލާގައި ހަމަލާ ދިނީ އުމުރުން 20 ގެ އަހަރުތަކުގެ ދެ ޒުވާނުން ކަމަށެވެ. އެ މީހުންގެ ނަންތައް ފުލުހުން ހާމަކޮށްފައެއް ނުވެ އެވެ. ކިންގްސްބަރީ އާއި ތިން ފައްޅީގައި ބޮމުގެ ހަމަލާ ދިން މީހުންނާ މި ދެބެއިންނާ ގުޅުން ވާކަމެއް އަދި ނޭނގޭ ކަމަށް ފުލުހުން ބުންޏެވެ.\nފުލުހުންގެ އޮފިޝަލް ބުނީ ޖާނުންފިދާވުމުގެ ހަމަލާ ދިން ދެބެއިންނަކީ ލަންކާގެ ހަރުކަށި ޖަމާއަތެއް ކަމަށްވާ ނޭޝަނަލް ތައުހީދު ޖަމާއަތް (އެންޓީޖޭ) ގެ އިސް ދެ މެންބަރުން ކަމަށެވެ. ހަމަލާގެ ތުހުމަތު ލަންކާ ސަރުކާރުން އެންޓީޖޭ އަށް ކުރި ނަމަވެސް ލަންކާގައި ދިން ބޮމުގެ ހަމަލާތަކުގެ ޒިންމާ އިސްލާމިކް ސްޓޭޓް (އައިއެސް) ޖަމާއަތުން ވެސް ވަނީ އުފުލައިފަ އެވެ.\nއިތުރު ލިޔުންތައް ސްރީ ލަންކާ ލަންކާގައި ބޮން ގޮއްވި މައްސަލަ ބޮމުގެ ހަމަލާ\nގިނަ ދިވެހިން ލަންކާ އިން ހައްޔަރު ކުރީ ވިސާ ހަމަވެގެން\nދެހިވަލަ ހޮޓެލް ގޮއްވާލި މީހާގެ އަމާޒަކީ ތާޖު!


Nidhi Naumuge Massala Ah Halleh! ނިދިނައުމުގެ މައްސަލައަށް ހައްލެއް! – Huvadhoo News Nidhi Naumuge Massala Ah Halleh! Huvadhoo News\nނިދިނައުމުގެ މައްސަލައަށް ހައްލެއް!\nހަށިގަނޑު ހެދި ބޮޑުވުމަށް ކާނާއާއި އެއްވަރަށް ނިދިވެސް ބޭނުންވެއެވެ. އިންސާނާއަށް ރަނގަޅަށް ނުނިދުމުން ރުޅިގަދަވެ، ދުވާލުގެ ވަގުތުތަކުގައި އެންމެ އެކަށީގެންވާ ވަރަށް މަސައްކަތް ކުރުމަށް ހުރަސް އެޅެއެވެ. ދުވާލުގެ ވަގުތުތައް ހިތްހަމަޖެހުމުގައި ހޭދަކޮށްލެވޭނީ ރޭގަނޑު ގެ ނިދި ފުރިހަމައަށް ލިބިގެންކަން ޔަގީނެވެ. އެކިމީހުންނަށް ނިދަން ބޭނުންވާ މިންވަރުވެސް ތަފާތެވެ. އާންމުކޮށް ރެއަކާއި ދުވާލު7ގަޑިއިރު ނުވަތަ6ގަޑިއިރުގެ ނިދިން ފުދޭނެ ކަމުގައި ތަޖުރިބާކާރުން ބުނެވެއެވެ. ނަމަވެސް ބައެއް މީހުންނަށް4ނުވަތަ5ގަޑިއިރު ނިދާލުމުން ވެސް ފުދެއެވެ.\nނަމަވެސް ނިދި ނާންނަ ކަމަށް ބުނާ ވާހަކައަކީ ވަރަށްވެސް ގިނައިން އެކި މީހުންގެ ފަރާތުން އިވޭ ވާހަކައެކެވެ. ހަގީގަތަކީ ނިދި ނައުމަކީ ބައްޔެކެވެ. ކޮންމެހެންވެސް ނިދަން ޖެހެއެވެ. އެގޮތުން ތިރީގައި އެވަނީ ނިދި ނައުން ހައްލު ކުރުމަށް ކުރެވިދާނެ ބައެއް ކަންތައްތަކެކެވެ.\n1- ވީވަރަކުން ކެފެއިން އެކުލެވޭ ކާނާ އަދި ބުއިންތަކާއި ދުރުހެލިވާށެވެ. ޚާއްޞަކޮށް ރޭގަނޑު ކެއުމަށް ފަހު ނިދުމާއި ދޭތެރޭގައި މިފަދަ ބުއިންތަކާއި މުޅިން ދުރުހެލިވާށެވެ. ކެފެއިން އެކުލެވޭ ބާވަތް ތަކުގެ ތެރޭގައި ޗޮކްލެޓް، ކޮފީ އަދި ކަޅުސައި ފަދަ ބުއިންތައް ހިމެނެއެވެ. ދުންފަތުގެ އިސްތިއުމާލު ކުރުމުން ވެސް ދުރުހެލިވާށެވެ. އޭގައި އެކުލެވޭ ނިކޮޓިން އަކީ ނިދުމަށް ހުރަސްއަޅާ މާއްދާ އެކެވެ.\n2- ދުވާލުގެ ވަގުތުތަކުގައި މާގަދަޔަށް ނިދުމަކީ ރަގަޅު ކަމެއްނޫނެވެ. ޚާއްޞަކޮށް މެންދުރު ފަސް ނުވަތަ ހަވީރުގެ ވަގުތުތަކުގައި ނިދުމަކީ ރޭގަނޑުގެ ނިދި ޚަރާބުވެގެން ދިއުމަށް މަގު ފަހިކުރުވާ ކަމެކެވެ. ކޮންމެ ހެން ނިދާލަން ބޭނުންވެއްޖެ 30 ވަރަކަށް މިނިޓް މެންދުރު ފަހު ނިދާލެވިދާނެ އެވެ.\n3- ނިދަށް އޮށޯތުމުގެ ކުރިން ތާފަނާ ފެނުން ރަގަޅަށް ފެންވަރާލާށެވެ.މިކަމުގެ ސަބަބުން ހަށިގަނޑަށް ލުއިކަން ލިބި ފަސޭހަކަމާއި ނިދޭގޮތް ވެއެވެ. ބައެއް ފަހަރު ފެންވަރައިގެން ނިމިގެން މަސާޖުވެސް ކޮށްލެވިދާނެ އެވެ.\n4- ކޮންމެ ވެސް ބާވަތެއްގެ ފޮތެއް ކިޔާލާށެވެ. ނުވަތަ ތިނޯސް ބޭނުންކޮށްގެން އެއްޗެއް ފެހުން ފަދަ ކަވި މަސައްކަތެއް ކުރަން ފަށާށެވެ. ނިދިނާންނަމަ އެކަމުން ސަލާމަތްވުމަށް ޓީވީ ބެލުން ނުވަތަ ރޭޑިޔޯ އަޑު އެހުމަކީ ރަގަޅު ކަމެއްނޫނެވެ. އެއީ މިފަދަ ކަންކަމުގެ ސަބަބުން ޓީވީ އިން ފެންނަ ނުވަތަ ރޭޑިޔޯ އިން އިވޭ އެއްޗަކަށް ސަމާލުކަން ދެވި ނިދިއައުމަށް ހުރަސް އެޅޭގޮތް ވެއެވެ.\n5- ފަނޑުއައްޔެއް އެކުލެވޭ ބޮތްކެއް ނިދާގަނޑީގައި ބޭނުންކުރަން އާދަކުރާށެވެ. ހަމަމިހެން ކޮޓަރީގެ ފިނިހޫނުމިން މެދުމިނެއްގައި ބެހެއްޓުމަށް އާދަކުރާށެވެ. ކޮޓަރިން ވައިބޭރުވާނޭ ގޮތް ހުންނަން ޖެހޭނެ އެވެ. އެދުގައި އަޅާ ބެޑްޝީޓް، ބާލީއުރަ ފަދަ ތަކެއްޗަކީ އަބަދުވެސް ސާފު ކަންމަތީގައި ބެހެއްޓޭ ތަކެތި ކަމުގައި ހަދާށެވެ.\n6- ނިދަން އޮށޯތުމަށް ފަހު މާބޮޑަށް ކަންކަމާއި ވިސްނަށް ނުހަދާށެވެ. މިގޮތަށް ކަންކަމާއި، ވިސްނަން ފެށުމުން ނިދަން އުދަގޫވެއެވެ. އަދި އެރޭގެ ނިދި އެއްކޮށް ގެއްލޭގޮތް ބައެއް ފަހަރު ވެއެވެ.\n7- އަބަދުވެސް ވަކިގަޑިއެއްގައި ހޭލަން އާދަކުރާށެވެ. ހަމަމިހެން ވަކިގަޑިއެއްގައި ނިދަށްއޮށޯތުމަށް ހަދާން ކުރާށެވެ. ހޭލާން ބޭނުންވާ ގަޑިއަށް ހޭނުލެވި ތަކުރާރު ވާނަމަ ސޯނާ ގަޑިއެއްގެ އެހީގައި ހޭލާންޖެހޭ ގަޑިއަށް ހޭލެވޭތޯ ބަލާށެވެ.\n8- އަބަދުވެސް ކަސްރަތު ކުރަން އާދަކުރާށެވެ. ދުވާލަކު މަދުވެގެން 20 ވަރަކަށް މިނިޓް ކަސްރަތު ކުރުމުގައި ހޭދަކުރާށެވެ. އަދި ދުވާލުގެ ވަގުތުތަކަކީ ހަރަކާތްތެރި ވަގުތުތަކަކަށް ހަދާށެވެ. ނަމަވެސް ނިދަން މާގާތްވެފައި ވަނިކޮށް ކަސްރަތު ކުރުމަކީ ރަގަޅު ކަމެއް ނޫނެވެ. ނިދަން އޮށޯންނަށް5ނުވަތަ4ގަޑިއިރަށް ކައިރިވެފައި ވަނިކޮށް ކަސްރަތު ކުރުމަކީ ރަގަޅު ކަމެއް ނޫންކަމަށް ތަޖުރިބާކާރުން ވިދާޅުވެއެވެ.\n9- ހަވީރުކޮޅު އަދި އިރާކޮޅު ގެ ވަގުތުތަކުގައި މާގަދަޔަށް ކެއުމަކީ ވެސް ރަގަޅު ކަމެއް ނޫނެވެ. ނަމަވެސް ނިދަން އޮށޯތުމުގެ ކުރިން ލުއިކެއުމެއް ނުވަތަ ސަޔެއް ފަދަ އެއްޗެއް އިޚްތިޔާރު ކުރެވިދާނެ އެވެ. މިގޮތުން ކިރުތައްޓަކާއި، ޕާން ފޮއްޗެއް ފަދަ އެއްޗެއް ނިދަން އޮށޯތުމުގެ ކުރިން ބޭނުންކޮށް ލެވިދާނެ އެވެ.\n10- ކޮޓަރީގައި ހުންނަ އަލީގެ ސަބަބުން އުދަގޫވާނަމަ މާސްކެއް ފަދަ އެއްޗެއް ބޭނުންކުރެވިދާނެ އެވެ. އަދި މާއަޑުގަދަ ނަމަ ”އިއަރ ޕްލަގް” ފަދަ އެއްޗެއް ބޭނުންކުރެވިދާނެ އެވެ.\n11- ނިދަން އޮށޯތުމަށް ފަހު ނުނިދެ ގިނައިރު ވާންފަށައިފިނަމަ ތެދުވާށެވެ. އެއަށްފަހު ދެން ނިދަން އޮށޯތުމުގެ ކުރިން ކުރެވިދާނެ ކަންތައްތަކުގެ ލިސްޓެއް ހަދާށެވެ. އަދި އެއަށްފަހު އެލިސްޓްގައިވާ ކަންތައްތައް މަޑުމަޑުން ފުރިހަމަ ކުރާށެވެ. މިގޮތަށް ހެދުމުން ބައެއް ފަހަރު އެހެން ޚިޔާލުތަކާއި، ދުރުވެ، އަދި އެކަންކަން ފުރިހަމަކުރުމަށް ހޭދަކުރާ ވަގުތުގެ ތެރޭގައި ނިދިއަންނަގޮތްވެ، ނިދުމަށް މަގުފަހިވެގެން ދެއެވެ.\nމަސްދަރު : ސިއްޙަތު (ޑރ ޢަބުދުލް ޢަޒީޒު ޙަމީދު)


މިއަދަކީ ހަމައެކަނި އެމްޑީޕީގެ އަހަރީ ދުވަސް ނޫން ކަމަށާއި މިއީ ވާދަވެރި ސިޔާސީ ޕާޓީތަކުގެ ޙަރަކާތްތައް ހިންގުމުގެ އަމަލީ މަސައްކަތް ފެށުނު ދުވަސް ކަމުގައި ރައީސުލްޖުމްހޫރިއްޔާ ވިދާޅުވެއްޖެ – Maldivian Democratic Party\nމިއަދަކީ ހަމައެކަނި އެމްޑީޕީގެ އަހަރީ ދުވަސް ނޫން ކަމަށާއި މިއީ ވާދަވެރި ސިޔާސީ ޕާޓީތަކުގެ ޙަރަކާތްތައް ހިންގުމުގެ އަމަލީ މަސައްކަތް ފެށުނު ދުވަސް ކަމުގައި ރައީސުލްޖުމްހޫރިއްޔާ ވިދާޅުވެއްޖެ\nމިއަދަކީ ހަމައެކަނި އެމްޑީޕީގެ އަހަރީ ދުވަސް ނޫން ކަމަށާއި، މިއަދަކީ ވާދަވެރި ސިޔާސީ ޙަރަކާތްހިންގުމުގެ އަމަލީ މަސައްކަތް ފެށިގެންދިޔަ ދުވަސް ކަމުގައި ދިވެހިރާއްޖޭގެ ޢިއްޒަތްތެރި ރައީސުލްޖުމްހޫރިއްޔާ މުޙަންމަދު ނަޝީދު ވިދާޅުވެއްޖެއެވެ.\nއެމްޑީޕީގެ5ވަނަ އަހަރީ ދުވަސް ފާހަގަކުރުމުގެ ރަސްމިއްޔާތުގެ ތެރޭގައި ހިމެނޭ ދިދަ ނެގުމުގެ ރަސްމިއްޔާތުގައި ދިވެހި ދައުލަތުގެ ދިދަ ނެންގެވުމަށްފަހު އެޕާޓީގެ ހަރުގޭގައި ވާހަކަފުޅުދައްކަވަމުން ރައީސުލް ޖުމްހޫރިއްޔާ ވިދާޅުވީ، އެމްޑީޕީ އަކީ މިޒަމާނުގެ ތާރީޚްގައި އުފެދުނު ފުރަތަމަ ސިޔާސީ ޕާޓީ ކަމަށާއި، ކުރީގެ ރައީސް މަރުޙޫމް މުޙަންމަދު އަމީންގެ ދުވަސްވަރު އެމަނިކުފާނު މުތަޤައްދިމް ޕާޓީގެ ނަމުގައި ސިޔާސީ ޕާޓީއެއް އުފެއްދެވި ކަމަށާއި، ހަމަ އެދުވަސްވަރު ތަމައްދިން ޕާޓީގެ ނަމުގައި އެހެން ޕާޓީއެއް ވެސް އުފެއްދިކަން އެނގެން އެބައޮތް ކަމުގައެވެ. ނަމަވެސް މި2ޕާޓީވެސް ހަރަކާތްތެރިކަމާއެކު ހިނގައި ގަނެވިފައިނުވާކަން ރައީސް ނަޝީދު ފާހަގަކުރެއްވިއެވެ.\n“މިއަދަކީ ހަމައެކަނި އެމްޑީޕީއަށް އަހަރު ފުރުނު ދުވަހެއްނޫން. މިއަދަކީ ރާއްޖޭގައި މިޒަމާނުގައި ފުރަތަމަ ސިޔާސީ ޕާޓީއެއް އުފެދި، ވާދަވެރި ސިޔާސީ ޙަރަކާތްތައް ފެށިގެން ދިޔަ ދުވަސް.” އެމްޑީޕީގެ އެންމެ ފުރަތަމަ ޗެއަރޕާސަންގެ މަޤާމް އަދާކުރެއްވި، މިހާރުގެ ރައީސުލްޖުމްހޫރިއްޔާ މުޙަންމަދު ނަޝީދު ވިދާޅުވިއެވެ.\nރައީސުލްޖުމްހޫރިއްޔާގެ ވާހަކަފުޅު ކުރިޔަށް ގެންދަވަމުން، ރާއްޖެގައި މަލްޓި ޕާޓީ ސިޔާސީ ނިޒާމެއް ތަޢާރަފްކުރުމުގެ ގޮތުން އެމްޑީޕީ ވުޖޫދަށް ގެންނެވުމަށް އެމަނިކުފާނާއި އެމަނިކުފާނުގެ ބައިވެރިން ކުރެއްވި މަސައްކަތްޕުޅަށް ވަރަށް ތަފްޞީލުކޮށް ބައްލަވާލެއްވިއެވެ. އެގޮތުނަ 1997 ވަނަ އަހަރު ވެސް ސިޔާސީ ޕާޓީ ހުއްދަކުރެއްވޭތޯ މަސައްކަތް ކުރެއްވި ކަމަށާއި، އެހެން ނަމަވެސް މަޖިލީހުގައި އޭރު ވޯޓަށް އެހުމުން އެކަމަށް ތާޢީދުކުރެއްވީ އެމަނިކުފާނާއި އެކު ޖުމްލަ4މެންބަރުން ކަމުގައި ރައީސް ވިދާޅުވިއެވެ. އޭރު އެމަނިކުފާނަކީ ރައްޔިތުންގެ މަޖިލީހުގެ މާލޭގެ މެންބަރެވެ.\nމިއަދު އެމްޑީޕީ ހަރުގޭގައި އޮތް ދިދަ ނެގުމުގެ ރަސްމިއްޔާތުގައި އެމްޑީޕީގެ ޗެއަރޕާސަން އަލްއުސްތާޛާ މާރިޔާ އަޙުމަދު ދީދީއާއި، މާލޭ މުނިސިޕަލްޓީގެ ރައީސް (ސަރަނގު) އާދަމް މަނިކުވެސް ވާހަކަފުޅުދެއްކެވިއެވެ.


ރޫޚް – Esfiya\nމާލެގައި އެތައް އަހަރެއްވާންދެއް ދިރިއުޅުމަށްފަހު އަހުމަދު ރަށަށްބަދަލުވީ އަހުމަދުގެ ހަގުދަރިފުޅު ކިޔަވައި ނިމުމާގުޅިގެންނެވެ.\nއަހުމަދު އާއި އަންހެނުން އަޒީމާއަށް ލިބިފައިވަނީ3ކުދިންނެވެ. ކައިރާ، ކިޔާން އަދި ކިޔާރާއެވެ. 18 އަހަރުގެ ކިޔާރާއަކީ ދިގު އިސްކޮޅަކާއި ރީތި ސިފަތަކެއް ލިބިފައިވާ ކުއްޖެކެވެ. ކިޔާރާގެ ފަންދިގު އިސްތަށިގަނޑުކިޔާރަގެ ރީތިކަން އިތުރުކޮށްދެއެވެ. ކިޔާރާގެ ނޫކުލައިގެ ލޮލަކީ ކިޔާރާ އެހެންކުދިންނާ ތަފާތުކުރުވާ ހާއްސަ ސިފައެކެވެ.\nއަހުމަދުގެ ގެ ހުންނަނީ ރަށުގެ ވަރަށް އެތެރޭގައެވެ. ކުރީޒަމާނުގެ ގޮތަކަށްހުރި އެގެ އަކީ ބޮޑު ރީތިގެއެކެވެ.\n” މިގެ ހާދަ ރީއްޗޭ….. ” ގެއަށް ވަންނަމުން ކިޔާރާ ހިނިތުންވެލިއެވެ. އުމުރުން7އަހަރުގައި މާލެ ކިޔަވަން ދިޔަގޮތައް ރަށަށް މި އާދެވުނީ އަދި ކިރިޔާއެވެ. އެހާދުވަސް ފަހުން ރަށަށް އާދެވުމުން ކިޔަރާ ހުރީ ވަރަށް އުފަލުންނެވެ.\n” ދޮންތި އާ ދޮންބެ ނާއީ ކީއްވެތަ މަންމާ…؟ ” ކިޔާރާ އެނާގެ ދަބަސްތަށް ކޮޓަރިއަށް ވައްދަމުން އަހާލިއެވެ.\n” ދޮންތިގެ ކޯރސް އަދި ނުނިމެ އެންނު…ދޮންބެ ބުނީ ރައްޓެއްސަކާއެކު ސްޕެއިންއަށް ގޮސްލާފަ އަންނާނަމޯ….ދޮންތިވެސް އަންނާނެ ޓެސްޓު ނިމުނީމާ” ބަދިގޭގައި ހުރި އަޒީމާ ބުންޏެވެ.\nދަބަސްތައް އަލަމާރިގާތު ބެހެއްޓުމައްފަހު ކިޔާރާ އެނދުމަތީގައި އޮށޯވެލިއެވެ. ކިޔަރާ ރަށަށް މިއައީ އަދި އެއްވެސް މީހެއްގެ ގާތުގައި ނުވެސްބުނެއެވެ. ނޫރު މެންނަށް އެނގިއްޖެއްޔާ ފޯރި ހުންނާނޭ ކިޔަރާގެ ހިތައް އެރިއެވެ. ނޫރް އާއި އާރިޔާއަކީ ކިޔަރާގެ ވަރަށް ގާތް ރައްޓެހިންނެވެ. ސްކޫލުގައި އުޅުނުއިރުވެސް ތިންކުދިން އަބަދުވެސް އުޅޭނީ އެކީގައެވެ.\nނޫރުއަށް ގުޅަން އުޅެފައި ވެސް ނުގުޅީ ހަވީރު އެގެއަށް ދާނީ އޭހިތައް އެރީމައެވެ. ފޯނު އެނދުމަތީގައި ބޭއްވުމައްފަހު ކިޔަރާ ވަނީ ފެންވަރާށެވެ. ބޮލަށް ފައިބަންފެށި ފިނިފެނުން ކިޔަރާގެ ވަރުބަލިކަން ފިލިއެވެ. ބޮލުގައި ތުވާލި އޮޅަލަމުން ކިޔާރާ ފާހާނާގެ ދޮރު ހުޅުވާލިއެވެ. އެވަގުތު އެނދުމަތީގައި އިށީންދެގެން އިން އަންހެންކުއްޖާފެނި ކިޔާރާއަށް ބެއިޙްތިޔާރުގައި ހިނިތުންވެލެވުނެވެ.\n” ނޫރް ” ދުވެފައިކަހަލަގޮތަކަށް ގޮސް އެނދުގާތުގައި މަޑުކޮށްލަމުން ކިޔާރާގޮވާލިއެވެ.\n” ނުވެސް ބުނޭ ރަށަށް އައިރުވެސް” ކިޔަރާ އާ ދިމާއަށް ބަލާލަމުން ނޫރް ބުންޏެވެ.\n”ހަވީރު ތިގެއަށް ދާންކަމަށް އުޅުނީ..ކިހިނެއް އެނގުނީ؟” އަދިވެސް ބޮޑަށް ހިނިތުންވެލަމުން ކިޔާރާ އަހާލިއެވެ.\n” އަހަރެންގެ ގަތުގައިވެސް ބުނާނެ މީހަކު ވެދާނެ އެންނު” ނޫރް ވެސް ހިނިތުންވެލިއެވެ. އިރުކޮޅަކު މަޑުކޮށްލުމަށްފަހު ނޫރް ތެދުވިއެވެ.\n” އަހަރެން އަންނާނަން ހަވިރުން އިނގޭ ރެޑީވެގެން އިންނާތި ” އެނދުން ތެދުވަމުން ނޫރު ބުންނެވެ.\n” ހާދަ އަވަހަކައް ތިދަނީ ؟ ” ކިޔާރާ އަހާލިއެވެ.\n” މަންމަ ބުނެގެން މާމަ ގާތަށް މިދަނީ ލަސްވެއްޖެއްޔާ ވަރަށް ރުޅިއަންނާނެ ” ކޮޓަރިން ނުކުންނަމުން ނޫރް ބުންޏެވެ.\nހަވީރު ނޫރް އާއި އާރިޔާ އައުމުން ކިޔާރާ ވަރަށް އުފާވިއެވެ. ތިންކުދިން އެކީގައި ހިނގާލަންދިޔައެވެ. ރަށުތެރޭގައި ހިނގަމުން ދިޔައިރު ރަށަށް އައިސްފައިވަ ބަދަލުތައްފެނި ކިޔާރާ ހުރީ ވަރަށް ހައިރާންވެފައެވެ. ކުރީގެ ބައެއް އެކުވެރިންނާ ދިމަވުމުން ކިޔާރާ ވަރަށް އުފާވިއެވެ.\n” ލައީ ” މަގުމަތިން ހިނގާފައި ދިޔަ ލައިޝާ ފެނި ކިޔާރާ ގޮވާލިއެވެ. ކިޔާރާ ގޮސް ލައިޝާގެ ގާތުގައި ހުއްޓުމުން ލައިޝާ ކިޔާރާ އެނގެން ވަގުތުކޮޅެއްނެގިއެވެ.\n” ކިޔާ….ކޮންއިރަކު ރަށަށް އައީ ” ހިނިތުންވެލަމުން ލައިޝާ އަހާލިއެވެ.\n” މިއަދު މި އައީ ” ކިޔާރާ ހިނިތުންވެލިއެވެ. އިރުކޮޅަކު ވަހަކަ ދައްކަން ހުރުމަށްފަހު ފަހުން ދިމަވާންވާނެއޭ ބުނަމުން ނޫރް އާއީ އާރިޔާ އާއެކު ދިޔުމަށް ހިނގައިގަތެވެ.\nއެކިވާހަކަތައް ދައްކަމުން ގޮސް އެކުދިން އިށީނީ ރަށުގެ ތުނޑީގައި އޮންނަ ވެލިގަނޑުމަތީގައެވެ. އެހާ އަހަރުފަހުން ދިމާ ވުމުން ދައްކާނެ ވާހަކަތައްވެސް ގިނައެވެ.\nތިންކުދިން އެކި ވާހަކަތަކުގައި އިރުއޮއްސެންދެން ތުނޑީގައި ތިއްބެވެ.\n” ގެއަށް ދާންވީއެންނު…އެއޮއް އިރުއޮއްސެނީ” މޫދަށް ބަލަން އިނދެ ނޫރް ބުންޏެވެ. އިރުއޮއްސެމުން ދިޔައިރު އުޑުމަތި ހީވަނީ އަލިފާންގަޑެއް ރޯކޮއްލަފައި ވާހެންނެވެ. މޫދުގެ ސަތަހައަށްވެސް ރަންއަލިވިރުވާ އަޅަމުންދާހެން ހީވެއެވެ. ބަލާބަލާ ފޫހިނުވާފަދަ ގުދުރަތީ ރީތި މަންޒަރެކެވެ. ހިތްތަކަށް ޖާދޫ ހަދާ އާޝާޙްކޮށްލަމުން އިރު އޮއްސެމުން ދިޔައެވެ.\n” ހާދަ އަވަހަށް، އަދި އިކޮޅަކު މަޑުކޮއްލާންވީ އެންނު…..އެހެންނޫނަސް އަދި އެހާ އަނދިރިއެއް ނުވެ އެންނު” އާރިޔާ ބަލާލީ ކިޔާރާއަށެވެ.\n” އަދި އިކޮޅަކުން ދޯ ދާނީ ” ކިޔާރާވެސް އެހާއަވަހަށް ގެއައް ދާކަށް ބޭނުމެއްނޫނެވެ.\n” އަހަރެންނަކަށް ނުކެރޭނެ އެހާ އަނދިރިވާންދެއް މިތާ އިންނާކަށް… މީ ވަރަށް ނާމާން ތަނެކޭ މާމަ ބުނި” ނޫރް ތެދުވެ ގައިން ވެލިފޮޅާލަމުން ބުންޏެވެ.\n” ނޫރްދަންޔާ ދޭ، އަހަރެމެން ދާނީ އަދި އިކޮޅަކުން ދޯ ކިޔާ ” ވެލިގަނޑުމަތީގައި އޮށޯންނަމުން އާރިޔާ ހިނިތުންވެލިއެވެ. ކިޔާރާވެސް ނޫރްއަށް ބަލާލަމުން ބޯޖަހާލިއެވެ.\n”އަހަރެން ދަނީ ” ގެއަށް ދިޔުމައް ހިނގައިގަންނަމުން ނޫރް ބުންޏެވެ.\n” ތިހެން އެކަނި ދަނިކޮށް ޖިންނިއެއް އަރާ ކާލައިފިއްޔާ ކިހިނެއް ހަދާނީ ” އާރިޔާ ގޮވާލިއެވެ.\nނޫރް ހުއްޓުނެވެ. އަދި ފަހަތް އެނބުރި އާރިޔާއަށް ބަލާލިއެވެ.\n” އަހަރެން ތިހާވެސް ބިރެއް ނުގަނޭ ” އާރިޔާ އަށް ދޫނެރެލަމުން ނޫރް ބުންޏެވެ. އަދި ހިނގައިގަތެވެ.\n” އިނގޭތަ މީ ކޮންރެއެއްކަން…. މީ ހުކުރުވިލޭރެ ” ކިޔާރާވެސް ގޮވާލިއެވެ.\nކިޔާރާގެ އެ ޖުމްލަ އިވުމާއެކުހެން ނޫރު ދުވެފައި އައިސް ކިޔާރާގެ ގާތުގައި އިށީނެވެ. ކިޔާރާ އާއި އާރިޔާ އެއްއަޑަކުން ހީގަތެވެ.\nތިންކުދިން ގެއަށް އައިރު ރޭގަނޑު7ޖަހާ ބޮޑުވެއްޖެއެވެ. މުޅި ރަށަށް ވެރިވެފައިވަނީ ހަމަހިމޭންކަމެވެ. މަގުމަތިންވެސް އެއްވެސް މީހެއް ފެންނާންވެސް ނެތެވެ.\n” ޔަގީން އަހަރެން ގެއަށް ވަންނައިރަށް މަންމަ އަހަރެން ކާލާނެ ” ގެއަށް ވަންނަމުން ނޫރް ކިޔާރާ އާއި އާރިޔާއަށް ބަލާލިއެވެ. ކިޔާރާ އާއި އާރިޔާ ހީގަންނަމުން ގެއައް ދިޔުމަށް ހިނގައިގަތެވެ.\n” ނޫރް ހާދަ ލަހުން ކޮންތަނަކަށް ގޮސްފައި ތިއައީ ” ގެއަށް އައިސް ވަންނައިރަށް އާމިނަތު ހަޅޭލަވައިގަތެވެ.\nނޫރްއަޅާވެސް ނުލާ ގޮސްވަނީ ކޮޓަރިއަށެވެ. ނޫރްއަށް އެއީ އާއްމު ކަމެކެވެ. ކިރިޔާވެސް ކަމެއްވާއިރައް އާމިނަތު ހުންނާނީ ރުޅިއައިސް ރަތްވާވަރުވެފައެވެ. އާމިނަތުވެސް ނޫރްއަށް އެއްޗެހިކިޔަމުން އެތަނުން ދިޔުމަށް ހިނގައިގަތެވެ. އެއީ އާމިނަތުގެ އާދައެވެ. ދުވަހަކުވެސް ނޫރްއާ ހިތްހަމަޖެހިފައެއް ނުހުނަންނާނެއެވެ.\n” މަންމާ… ދެންހުއްޓާލަބަލަ ނޫރްއަކީ ކުޑަކުއްޖެއްނޫނޭ..” ބަދިގެއިން ނުކުންނަމުން ނާއިރާ ގޮވާލިއެވެ. ނާއިރާ އެއީ ނޫރްގެ ދައްތައެވެ. އުމުރުން ބާވިސް އަހަރެވެ. ރަށު ހޮސްޕިޓަލުގައި މަސައްކަތްކުރާ ހީވާގި ނަރުހެކެވެ.\nދުވަސްތަށް ފާއިތުވެގެން ދަނީ ހަލުވިކަމާއެކުގައެވެ. ކޮންމެދުވަހަކުހެން ކިޔާރާ ނޫރް އަދި އާރިޔާ ދިމާވެއެވެ. އެކީގައި ހިނގާލަންދިޔުން މޫދައް ދިޔުން އެއީ އާއްމު ކަންތައްތަކެވެ.\nކިޔާރާ ނޫރް އަދި އާރިޔާ ހަވީރު ފިނީގައި ހިނގާލަންދިޔައީ މޫދުކައިރީގައި އޮންނަ ރީތިމަގުންނެވެ. ދެ ފަރާތުގައި ބިޔަގަސްތައް ހެދިފައިވާއިރު ފަތްތަކުން ބިންގަނޑު އޮތި ފޮރުވިފައެވެ.\n” ކުޅި ބަލާލަން ދާންވާނެއެންނު ދޯ އެތަން ވަރަށް ރީތި ވާނެ ” ކިޔާރާ އަށް ކަޅިއެއްއެއްލަމުން އާރިޔާ ބުނެލިއެވެ. ރަށުގެ ބޮޑުކުޅި އޮންނަނީ ރަށުގެ އެންމެ ދުރުހިސާބުގައެވެ. އެއީ ރަށް ނިމޭ ހިސާބެވެ. ނާމާންކަމަށް މަޝްހޫރު ތަނެކެވެ. ގުދުރަތީ ރީތިކަމުން މުއްސަނދިވެފައިވާ ސަރަހައްދެކެވެ. މީހުން މޫދަށް އެރެން ދާ ހިސާބެވެ.\n” ތިކަމެއް ނުވާނެ އަހަރެން ވާ ތިތަނާ ވައިއެޅޭކައްވެސް ބޭނުމެއް ނޫން ” ކިޔާރާ ޖަވާބުދިނުމަށް އަނގަ ހުޅުވާލިއިރަށް ނޫރް ހަޅޭލަވައިގަތެވެ.\n” މީހުން ބުނޭ އެއީ ވަރަށް ނާމާންތަނެކޭ ޖިންނިއެއް އަވަލައިފިއްޔާ ކިހިނެއް ހަދާނީ ” ނޫރް ދެލޯ ބޮޑުކޮއްލިއެވެ.\n” ހާދަ ބިރުގަނޭ ދޯ… ރޭގަނޑަކު ނޫނޭދާނީ ” ކިޔާރާ އިނީ ކުޅިބަލާލާހިތުންނެވެ. މާލޭގައި އެކުވެރިންނަށް ފޮޓޯނަގާފައި ފޮނުވޭނެއެވެ. ފޮނިކަނޑާލާން މީ ރަނގަޅު ގޮތެކެވެ.\n” މާދަމާ ދާންވީ އެންނު ” ކިޔާރާ ނޫރްއާ ދިމާއަށް ބަލާލަމުން ބޯއަރިކޮއްލިއެވެ. ނޫރް ކުޅިއަށް ދިޔުމައް އެއްބަސް ވީ ކިޔާރާ ވަރަށް އާދޭސް ކުރުމުންނެވެ.\n” މާދަމާ އަކު ނުދެވޭނެ މާދަމާ ލައީއަށް ހެލްޕްވާނަމޭ އަހަރެން ބުނިން … ސަންޑޭގަ ދާންވީ އެންނު ”\nއާރިޔާ ބުނި ދުވަސް ކިޔާރާށް އަށް ވެސް ކަމު ދިޔައެވެ.\nދާނެ ވަގުތާ އެއްޗެހި ކަނޑައެޅުމައްފަހު ތިންކުދިން ގެއަށް ދިޔުމައް ހިނގައިގަތެވެ. ފައިވާން އަތައް ނެގުމައްފަހު އިސްއޮބާލައިގެން ހުރެ ކުރިއަށް ފިޔަވަޅު އަޅަންފެށިއެވެ. މަޑުހިނގުމެއްގައި އައި އާރިޔާ އަށް ހުއްޓެވުނީ ގަސްތަކުގެ ތެރެއިން މީހަކު ފެނުނުހެން ހީވުމުންނެވެ. ރީތިކޮށް ހުދުކުލައިގެ ހެދުމެއް ފެނުނުހެން ހީވިއެވެ. ގަހުގެ ގޮފިތައް ވަޔާއި ހެލިލުމުގެ ސަބަބުން ހިޔަންޏެއް ފެނުނީކަމުގެ ކުއްހީއެކެވެ. އެކަން ޔަގީން ކޮއްލުމުގެ ގޮތުން އާރިޔާ ގަސްތަކުގެ ތެރެއަށް ވަނެވެ. ހުރިހާދިމާލެއް ވަނީ ހިމޭންކޮށެވެ.\n” އެ ވާނީ ކުއްހީއަކަށް ” އާރިޔާ ހިނިތުންވެލަމުން އެތާގަތުގައި ހުރިގަހަކުން ހުދު ކުލައިގެ މަލެއް ބިނދެލާފައި ވަސް ބަލާލިއެވެ. އާރިޔާ ފުންކޮށް ނޭވާލާފައި ލޯމަރާލިވަގުތު އަތުގައި މީހަކު ބީހިލިކަމުގެ އިހްސާސް ކުރެވުނެވެ. ސިހިފައި ލޯ ހުޅުވާލުމައްފަހު ވަށައިގެން ހޯދާ ބަލާލިއެވެ.\nWow.varah abahah up kohdhehchey..❤❤?\nuhhh…. ma i know where you are from ?\nVarah varah reethi…mashaallah ☺?❤????\nAlamaari gaathugai, endhu gaathugai, migothakah Dhivehi bahugai beynumeh nukureveyne. “gaathugai” kiyanee dhorey thakethi kairee hurumah. Rangalhu gothakee ” alamaari kairee”, ” endhu kairee”. mieve.\ngood,i saw iboo buni mistakes. E neiinama hama varah reethi, but learn kuramunnennu dhanythi dhw. Adhi okeyh vaane\nV teething vaahaka eh\nHey..Wow it’s so cool.\nI love horrow things..\nMasha Allah. Vaahaka varah reethi…\nAlhe ehn ehves kiyuntheri akah notice eh nuveytha vaahakaige feshumaa nimumugai “Hiyani” aai ehn ves dhivehi vaahaka thakaa ehgoiy kameh hurikan?\nAneh hen okey but pls use us own ideas?✨\nމަންމަގެ ޑައިރީ 10 ވަނަ ބައި (ކަތި ނަޒަރު)\nލޯބި January 15, 2014\nތިޔަ ދިން އުފާ 25\nހިތާމަ ލޯބި October 17, 2017\nއިންސާފް… 17 ވަނަ ބައި\nބިރުވެރި ލޯބި May 18, 2016\nނުހައްޤު ލޯބި (23 ވަނަ ބައި)\nހިތާމަ ލޯބި October 15, 2016


Mi hafthaa nimenvaairah Male' reendhoo kulain jareekurumuge masahkai fashaifi – adduLIVE\nMar 23, 2021, 12:53 އަބްދުﷲ ޔާމީން\nމި ހަފްތާ ނިމެންވާއިރަށް މާލެ ރީނދޫ ކުލައިން ޖަރީ ކުރުމުގެ މަސައްކަތް ފަށާފައިވާކަމަށް އެމްޑީޕީން ބުނެފިއެވެ.\nލޯކަލް ކައުންސިލް އިންތިހާބަށް އެމްޑީޕީން ކުރަމުން އަންނަ "ރަށްވެހި ފަތިސް" ކަމްޕެއިން ހަރަކާތާއި ގުޅޭގޮތުން މައުލޫމާތު ދެއްވަމުން ކެމްޕެއިން ސްޕޯކްސްޕާސަން މުހައްމަދު ސައިފް ފާތިހް ވިދާޅުވީ ކެމްޕެއިން ހަރަކާތްތައް މާލެއާއި މުޅި ރާއްޖޭގައި ވެސް ބާރަށް ކުރިއަށްގެންދާކަމަށެވެ.\nއެގޮތުން ދިދަފަތި ދެމުމާއި ބިލް ބޯޑް ބެހެއްޓުމާއި ޕޯސްޓަރު ހަރުކުރުމުގެ ހަރަކާތްތައް ކުރިއަށްގެންދާކަމަށް ވިދާޅުވިއެވެ.\nސައިފް ވިދާޅުވީ މި ހަފްތާ ނިމުމުގެ ކުރިން މުޅި މާލެ "ރަން ރީނދޫ" ކޮށް ނިމޭނެކަމަށެވެ. އަދި މޭޔަރު ކަމަށް ވާދަކުރައްވާ އަނަސް އަބްދުއްސައްތާރު ދޮރުން ދޮރަށް ހިނގުމުގެ ހަރަކާތްވެސް ބާރު ސްޕީޑެއްގައި ކުރިއަށްގެންދާކަމަށް ވިދާޅުވިއެވެ.\nއޭޕްރިލް 10 ވަނަ ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލް އިންތިހާބަށް އެމްޑީޕީން ކެމްޕެއިން ކުރަމުން އަންނައިރު ރައީސް އިބްރާހިމް މުހައްމަދު ސޯލިހާއި ރައީސް މުހައްމަދު ނަޝީދު އަންނަނީ އެމްޑީޕީގެ ކެނޑިޑޭޓުންނާއި ބައްދަލުކުރައްވަމުންނެވެ.


Raees Yaameen Kaafu atholhu ge baeh rah thakah vadaigahnnavanee\nރައީސް ޔާމީން އެމަނިކުފާނުގެ ބައެއް ސަޕޯޓަރުންނާއި ސަލާމް ކުރައްވަނީ --\n1 އޮކްޓޯބަރ 20190ކޮމެންޓް\nރައީސް ޔާމީން ކ. އަތޮޅުގެ ބައެއް ރަށްތަކަށް ވަޑައިގަންނަވަނީ\nކުރީގެ ރައީސް އަދި އިދިކޮޅު ލީޑަރު ތުލުސްދޫ ދާއިރާގައި ހިމެނޭ ރަށްރަށަށް އަންނަ ބުރާސްފަތި ދުވަހު ފުރާވަޑައިގަންނަވާނެ ކަމަށް އިދިކޮޅު ކޯލިޝަނުން ބުނެފިއެވެ.\nޕްރޮގްރެސިވް ކޯލިޝަނުން މިއަދު ބޭއްވި ނޫސްވެރިންގެ ބައްދަލުވުމެއްގައި ކޮންގްރެސް ޕާޓީގެ ނާއިބު ރައީސް އަދި ބާރަށު ދާއިރާގެ ކުރީގެ މެންބަރު އިބްރާހީމް ޝުޖާއު ވިދާޅުވީ ބުރާސްފަތި ދުވަހު ރައީސް ޔާމީން ދިއްފުއްޓާއި ތުލުސްދޫއަށް ވަޑައިގަންނަވާނެ ކަމަށެވެ. އަދި އެ ދުވަހުގެ ރޭ ތުލުސްދޫގައި ޖަލްސާއެއް ވެސް ބާއްވާނެ ކަމަށެވެ. އަދި ވިދާޅުވީ ހުކުރު ދުވަހު ރައީސް ޔާމީން ހުރާއަށާއި ހިންމަފުއްޓަށް ވެސް ވަޑައިގަންނަވާ ގޮތަށް ހަމަޖެހިފައިވާ ކަމަށެވެ.\nސަރުކާރަށް ފާޑުވިދާޅުވަމުން ޝުޖާއު ވިދާޅުވީ ރައީސް އިބްރާހީމް މުހައްމަދު ސޯލިހުގެ ސަރުކާރުން ރާއްޖޭގެ ރަށްތަކަށް ދިމާވެފައިވާ މައްސަލަތަކަށް ހައްލު ހޯދުމަށް އެއްވެސް މަސައްކަތެއް ކުރަމުންދާތަން ނުފެންނަ ކަމަށެވެ. އަދި ވިދާޅުވީ ރައީސް ޔާމީން ރާއްޖޭގެ ރަށްތަކަށް ކުރައްވާ ދަތުރުފުޅުތަކުގެ ސަބަބުން މިއަދުގެ ސަރުކާރަށް ޕްރެޝަރުތައް ކުރިމަތިވާ ކަމަށެވެ.\nރައީސް ޔާމީން އަންނަނީ ކުރިއަށް އޮތް ލޯކަލް ކައުންސިލް އިންތިހާބަށް ކެމްޕެއިން ކުރުމުގެ ގޮތުން ރަށްތަކަށް ދަތުރު ކުރައްވަމުންނެވެ. އެގޮތުން މިދިޔަ މަސް ތެރޭގައިވެސް އެމަނިކުފާނު ވަނީ ތިން އަތޮޅަކަށް ވަޑައިގެންފައެވެ.\nލޯކަލް ކައުންސިލް އިންތިހާބަށް ޕާޓީން ތައްޔާރުވުމުގެ ގޮތުން ރައްޔިތުންގެ ހިޔާލު ހޯދުމަށް ރައީސް ޔާމީނާއި އިދިކޮޅު ދެ ޕާޓީގެ އިސް ބޭފުޅުން ވަނީ މިދިޔަ މަހު ތިން އަތޮޅަކަށް ވަޑައިގެންފަ އެވެ.


MACL ge Acting Managing Director retire kurahvaifi\nއެމްއޭސީއެލްގެ އެކްޓިން މެނޭޖިން ޑިރެކްޓާ ރިޓަޔާ ކުރައްވައިފި\n26 ޖުލައި 2020 - 11:58:40\nމޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) ގެ އެކްޓިން މެނޭޖިން ޑިރެކްޓާ، މޫސާ ސޯލިހް ކުންފުނީގެ ވަޒީފާ އިން ރިޓަޔާ ކުރައްވައިފި ކަމަށް އެކުންފުނިން ބުނެފި އެވެ.\nކުންފުނީގެ މުވައްޒަފުންނަށް އެމްއޭސީއެލް އިން ފޮނުވާފައިވާ ސާކިއުލާއެއްގައި ބުނެފައި ވަނީ ޖުލައި 26 ވަނަ ދުވަހުން ފެށިގެން އެމްޑީ މޫސާ ސޯލިހް ވަޒީފާ އިން ރިޓަޔާ ކުރައްވާފައި ވާކަމަށެވެ.\nމޫސާ ސާލިހް އަކީ 39 އަހަރަށް ވުރެ ގިނަ ދުވަހު އެމްއޭސީއެލް އަށް އަގުހުރި ހިދުމަތްތަކެއް ކުރައްވާ، ކުންފުނީގެ އިސް މަގާމްތަކެއް ފުރުއްވާފައިވާ ބޭފުޅެއް ކަމަށް ސާކިއުލާ ގައި ވަނީ ފާހަގަކުރައްވާފަ އެވެ.\nއެމްއޭސީއެލްގައި ގިނަ އަހަރުތަކަކު މަސައްކަތް ކުރައްވާފައިވާ މޫސާ ސޯލިހަކީ އެމްއޭސީއެލްގެ ޑެޕިއުޓީ ޗީފް އިންފޮމޭޝަން އޮފިސަރެވެ. އަދި ރައީސް އިބްރާހީމް މުހައްމަދު ސޯލިހްގެ ބޮޑުބޭބެފުޅެވެ.\nކުރިއަށް އޮތް ދުވަސް ތަކަކީ އެމަނިކުފާނަށް އުފާވެރި، ފާގަތި ދުވަސްތަކަކަށް ވުމަށް އެމްއޭސީއެލް އިން އެދޭއިރު އެކުންފުނީގެ ހުރިހާ މުވައްޒަފުންގެ ނަމުގައި އެމަނިކުފާނަށް ވަނީ ޝުކުރު އަދާކުރައްވާފަ އެވެ.\nމިދިޔަ އަހަރުގެ ޑިސެންބަރު މަހުގެ ތެރޭގައި ރައީސް އޮފީހުން ވަނީ އެމްއޭސީއެލް ގެ އެމްޑީ ގެ މަގާމަށް ބޭފުޅަކު ހަމަޖެއްސުމުގެ މަސައްކަތް ކުރަމުންދާ ކަމަށް ބުނެފަ އެވެ. އެމްއޭސީއެލް އަށް އެމްޑީއަކު ހަމަޖެއްސުން ލަސްވަނީ އެކުންފުނީގެ ހިންގުމުގެ އޮނިގަނޑަށް ބަދަލު ގެނައުމުގެ މަސައްކަތްތަކެއް ހިނގަމުންދާތީ ކަމަށްވެސް ރައީސް އޮފީހުން ވަނީ ބުނެފަ އެވެ.\nއެމްއޭސީއެލްގެ މެނޭޖިން ޑިރެކްޓަރަކަށް އެންމެ ފަހުން ހުންނެވި އާދިލް މޫސާ މަގާމުން އިސްތިއުފާ ދެއްވުމަށް ހުށަހެޅުއްވުމުން އޭނާގެ އިސްތިއުފާ ޕްރައިވެޓައިޒޭޝަން ބޯޑުން ގަބޫލުކުރީ މިދިޔަ ނޮވެމްބަރު މަހުގެ 14 ވަނަ ދުވަހު އެވެ.\nޓިކްޓޮކް ރިމޫވްކުރަން އެންގުނީ އޮޅިގެން: އެމަޒޮން\nހެލްތު މިނިސްޓަރު ކަމަށް ކެރަފާ ނަސީމް


މިއީ އަހަރެންގެ ލޯބީގެ ވާހަކަ: މިއަދު ނާކާމިޔާބު ވުމަކީ ދުވަހަކުވެސް ކާމިޔާބު ނުވާނެ ސަބަބެއް ނޫން – Dhen.mv\nމުޙައްމަދު ޝިފާއު June 5, 2021 - 6:00 pm\nކަޅުފޮއި އަނދިރި ރެއެކެވެ. ފަނޑު އަލިކަމެއް ފަތުރަމުން ދިޔަ ހުޅެވިހަނދު ވެސް ކުޑަ އިރުކޮޅެއް ކުރިން އޮއްސިއްޖެއެވެ. ރައްޓެހި ކުދިންތަކަކާ އެކު އަހަރެން އުޅުނީ ރަށު ގޮނޑުދޮށަށް މަސްބާނަން ގޮހެވެ.ކުއްލިއަކަށް ވައިގަދަވެފައި ވާރޭ ވެހެން ފެށީ އަހަރެމެން އެތާނގައި ތިއްބައެވެ. ވާރޭ ބޯކޮށްލުމުން އެންމެންގެ ފޯނުތައް ހިފައިގެން އަހަރެން ގަހެއްގެ ހިޔަލަށް ޖެހިލީމެވެ. ތެމޭ ވަރަކަށް އެ ގަސްދޮށަށް ވާރޭއެއް ނުވެހެއެވެ.\nއާލިމް އަހަރެންނަށް ގުޅީ އަހަރެން އެތާނގައި ހުއްޓައެވެ. އާލިމްއަކީ އަހަރެންގެ ވަރަށް ގާތް ރައްޓެއްސެކެވެ. ރީތިކޮށް ލިޔާ މޮޅު ލިޔުންތެރިއެކެވެ. އޭނާ ގުޅީ އަހަރެންގެ ޙަޔާތަށް ބިނާކޮށް އޭނަ ލިޔުނު އާޓިކަލް ޕަބްލިޝްކުރަން އުޅޭ ވާހަކަ ބުނާށެވެ. ޕަބްލިޝް ކުރުމުގެ ކުރިން އަހަރެންނަށް އެ ލިޔުން ކިޔާލަން ފޮނުވާލުމަށް އެދުނީމެވެ.\nމަސްބާނާ ނިމިގެން ގެއަށް ދިޔައިރު ވަރަށް ލަސްވެސް ވެއްޖެއެވެ. ގެއަށް ގޮސް އޮންލައިން ވީއިރު އެ ލިޔުން އާލިމް ވަނީ އަހަރެންނަށް ފޮނުވާފައެވެ. އަހަރެން އެލިޔުން ކިޔައިލީމެވެ. އަހަރެންގެ ޙަޔާތާއި ގުޅުވާ އެލިޔުނު އާޓިކަލް އިން އަހަރެންގެ ހިތް ފަޅައިގެން ނުދިޔައީ ހަމަ ކިރިޔާއެވެ. އަހަރެންގެ އެ ކަޅުއަނދިރި މާޒީއަށް ނަފްސު ދަމައިގެން ކަހަލައެވެ.\nއަހަރެންނަކީ ލޯބީގައި މާ ކާމިޔާބު މީހެއް ނޫނެވެ. ލޯބިވާ މީހާ ނުލިބުނަސް ސްކޫލު ދައުރުގައިވެސް "ކްރަޝް" އެއް އަހަރެންގެ ވެސް ހުރެއެވެ. އެއީ އަހަރެން ވަރަށް ލޯބިވީ ކުއްޖެކެވެ. އަހަރެންނަށް އޭނާ ނުލިބުނީ އަހަރެންގެ ފިނޑިކަމުން ކަމަށް ވެސް ވެދާނެއެވެ. ކަންކަމާ ކުރިމަތިލާން ނުކެރޭތީއޭ ވެސް ބުނެވިދާނެއެވެ. ނުރޯ ދަރިއަކަށް ކިރެއް ނުލިބޭނެތާއެވެ.\nފުރަތަމަ ފަހަރަށް އަހަރެން ކުއްޖަކާ ލޯބީގެ ގޮތުން ގުޅުނީ އުމުރުން 18 އަހަރުގައެވެ. އެކުއްޖާއާ ރައްޓެހިވީކީ ލޯބިވާތީކީ އެއްވެސް ނޫނެވެ. އަހަރެންނަށް ވެސް ބިޓުން ވާކަން އަހަރެންގެ އަމިއްލަ ނަފްސަށް އަންގައިދިނުމަށެވެ. އެހެނަސް ރައްޓެހި ވެވުނީތީ އެކުގައި އުޅެން ވެސް ބޭނުންވިއެވެ. ލޯބިވެވޭތޯ އަހަރެން ވެސް މަސައްކަތް ކުރީމެވެ. ނަމަވެސް އެގުޅުން ދެމިއޮތީ މަހެއް ވަންދެންނެވެ. އޭނާގެ އާއިލާ އެގުޅުމަށް ނުރުހުމުން އަހަރެން އެގުޅުމަށް ނިމުން ގެނައީމެވެ.\nއޭގެ ފަހުން ވަރަށް ގިނަ ދުވަސް ވަންދެން އަންހެން ކުއްޖަކާ އެގޮތަށް ވާހަކަ ނުދައްކާ އަހަރެން ހުރީމެވެ. އެހެން ހުއްޓާ ވާހަކަ ދައްކަން ފެށުނު ކުއްޖަކުދެކެ އަހަރެންނަށް ބޭއިޚްތިޔާރުގައި ލޯބިވެވިއްޖެއެވެ. މިފަހަރު ފަސްޖެހޭކަށް އަހަރެން ބޭނުމެއް ނުވިއެވެ. ލަދަކާހުރެ ތަދެއް ނުފިލާނެތާއެވެ. ވާހަކަދައްކަން ފެށިތަނާހެން އަހަރެން ލޯބިވާ ވާހަކަ އަހަރެން އޭނާ ގާތުގައި ބުނީމެވެ. ނަމަވެސް އޭނާގެ ކުރީގެ ލޯބިވެރިޔާގެ ހަނދާންތަކާ ދުރަށް ދާން އޭނައަށް ވަގުތު ބޭނުންވާ ކަމަށް އޭނަ ބުންޏެވެ. އެހެންކަމުން އޭނައަށް އެވަގުތު ދޭން އަހަރެންވެސް ބޭނުންވިއެވެ. ނަމަވެސް އަނެއްކާވެސް ކަންވީ ވަރަށް ދެރަގޮތަކަށެވެ. އަހަރެން ދުވަހަކުވެސް އުއްމީދުވެސް ނުކުރާ ގޮތަކަށެވެ. އަހަރެންދެކެ ލޯބިވާން ވަގުތު ބޭނުންވާކަމަށް ބުނި ކުއްޖާއަށް ލޯބިވެވުނީ އެއިރު އަހަރެންގެ އެންމެ ގާތް އެކުވެރިޔާދެކެއެވެ. އަހަރެން ވަރަށް ދެރަވިއެވެ. ނަމަވެސް އަހަރެންގެ ހިތް އެ ދެމީހުންގެ މައްޗަށް ވެސް ހެވެވެ. އެދެމީހުންގެ ގުޅުމަށް އަހަރެން ރުހުނީމެވެ. އަހަރެންގެ ލޯބިވާއާއި އަހަރެންގެ އެކުވެރިޔާ ލޯބިން އުޅުމަށް އަހަރެން ދޫކޮށްލީމެވެ. ލޯބީގައި ނާކާމިޔާބުވީތީ އެކަމާ ހިތާމަކުރާ ހާލުގައެވެ.\nއަނެއްކާވެސް ލޯބީގެ ކުޅިގަނޑުން އަހަރެން "ބްރޭކް"އެއް ނެގީމެވެ. އަހަރެން މިހާރު އެންމެ ލޯބިވާ ކުއްޖާއާ ދިމާވީ އެހެން ހުއްޓާއެވެ. 2020 ވަނަ އަހަރުގެ އައު އަހަރު ފެށުނު ރެއެވެ. ބަރާބަރު 00:00 ހިނގިއިރަށް އަހަރެންގެ ފޯނަށް މެސެޖެއް އައެވެ. އަހަރެން މެސެޖު ބަލައިލީމެވެ. އިނގިރޭސި ބަހުން "އައި ލަވް ޔޫ" އޭ ޖަހާފައި މެސެޖު ކޮށްފައި އޮތީ ހަޤީޤަތުގައިވެސް އަހަރެން ބޭނުންވި ކުއްޖާއެވެ. އަހަރެން ރިޕުލައި ފޮނުވައިލީމެވެ. "ފައިނަލީ" "އައި ލަވް ޔޫ ޓޫ"އެވެ. އޭނަ މެސުޖުކުރީ ކޮން ނިޔަތެއްގައި ކަމެއް އަހަންނަކަށް ނޭނގެއެވެ. ނަމަވެސް އަހަރެން މެސެޖު ކުރީ ސާފު ތެދު ނިޔަތުގައެވެ. އަހަރެން ލޯބިވާ ވާހަކަ ބުނީ ހިތުގެ ފުންމިނުންނެވެ.\nޖެހިގެން އައި ކޮންމެ ދުވަހަކީ އަހަރެންނަށް އޭނާދެކެ އިތުރަށް ލޯބިވެވުނު ދުވަހެކެވެ. މިހާރު އަހަރެންނަށް އޭނާއާ ވަކިން ނޫޅެވޭ ވަރަށް އޭނަދެކެ ލޯބިވެވިއްޖެވެ. އަހަރެން އޭނަދެކެ ވާ ލޯބި އޭނައަށް ހާމަކޮށްދޭން އަހަރެންގެ ދޫ ނުކުޅެދުނަސް ކޮންމެވެސް ގޮތަކުން އަހަރެން އޭނައަށް އެކަމުގެ ތަސައްވުރެއް ދޭން ބޭނުންވިއެވެ.\nއެ ފުން ޚިޔާލުގައި ހުއްޓައި އަހަރެން ސިއްސައިގެން ދިޔައީ އަހަރެންގެ ފޯނަށް އަހަރެންގެ ލޯބިވެރިޔާ ގުޅަން ފެށުމުންނެވެ. އަހަރެން ވަގުތުން ފޯނު ނެގީމެވެ. " ދޫނީ މަޑުކޮށްލައްޗޭ މަގޭ ޙަޔާތަށް ބިނާކޮށް ލިޔެފައި އިން އާޓިކަލް އެއް އެބަ ފޮނުވަން". އެހެން ބުނެފައި އާލިމް އެފަހަރު ޕަބްލިޝް ކުރި އާޓިކަލް އޭނައަށް ފޮނުވާލީމެވެ.\nއެއާޓިކަލް ކިޔާލުމަށް ފަހު އޭނާގެ ފަރާތުން މަށަށް އިތުރަށް ލޯބި ލިބެން ފެށިކަހަލައެވެ. އެންމެ ގާތް ރަޙުމަތްތެރިޔާ އޭރު އެދިން ކެއްސަކީ ޙަޔާތުގައި ބޮޑު ފިލާވަޅެއް ދަސްކޮށްދިން ކަމެއްކަން އަހަންނަށް ވިސްނައިދީ އޭނައެވެ. އަދިވެސް އެކަން ހަނދާންވި ނަމަވެސް އަހަންނަށް އެހަނދާންތަކާ ކުރިމަތިލާން އެންމެ ބޮޑު އެހީ އެއް ވެދެނީވެސް ހަމަ އޭނައެވެ. މީ އަހަރެންގެ ލޯބީގެ ވާހަކައެވެ. ކާމިޔާބީ ލިބުން ވަނީ ނާކާމިޔާބީ އަށް ފަހުގައި ކަން މިއަދު އަހަންނަށް ޔަޤީން ވެއްޖެއެވެ.\nއަސްލުވެސް ޔޫގެ ވާހަކަތަމީ؟\nހަމަ ޔޫ ގެ ސްޓޯރީ ތަ؟


އެފްރިކަން ކަޕް އޮފް ނޭޝަންސްގެ ގަދަ 16 ގެ ފުރަތަމަ ޖާގަ މުބާރާތް ބާއްވާ ގައުމު ކެމަރޫނުން ހޯދައިފި އެވެ. އެޓީމު އަނެއް ބުރަށް ކޮލިފައިވީ ރޭ އިތިއޯޕިއާއާ ދެކޮޅަށް ކުޅުނު މެޗު 1-4 އިން ކާމިޔާބުކޮށްގެންނެވެ.\nގްރޫޕް އޭގެ އެއް ވަނައިގައި ކެމަރޫން އޮތީ ދެ މެޗުން މޮޅުވެ ހަ ޕޮއިންޓާ އެކު އެވެ. ދެ ވަނައިގައި އޮތް ބުރްކީނާ ފަސޯ އާއި ކޭޕް ވާޑޭ އަށް ވަނީ ތިން ޕޮއިންޓް ލިބިފަ އެވެ. ފުލުގައި އޮތް އިތިއޯޕިއާ ވަނީ ފުރަތަމަ ދެ މެޗުން ބަލިވެފަ އެވެ. މި ގްރޫޕުގައި ރޭ ބުރްކީނާ ފަސޯ އިން ވަނީ 1-0 އިން ކޭޕް ވާޑޭ ބަލިކޮށްފަ އެވެ. ކެމަރޫނަށް ދެ ވަނަ ބުރުގެ ޖާގައެއް ޔަގީންވިޔަސް ގްރޫޕްގެ އެއް ވަނަ އަދި ކަށަވަރެއް ނުވެ އެވެ. އެކަމަކު ގްރޫޕުގެ ފަހު މެޗުގައި ކޭޕް ވާޑޭއާ ދެކޮޅަށް އަންނަ ހޯމަ ދުވަހު ކުޅޭ މެޗު އެއްވަރުކޮށްލައިގެން ވެސް ކެމަރޫނަށް ގްރޫޕުގެ އެއް ވަނަ ލިބޭނެ އެވެ.\nރޭގެ މެޗު ފަށައިގެން ހަތަރު ވަނަ މިނެޓުގައި އިތިއޯޕިއާގެ ހޮޓޭސާ ޑާވާގެ ގޯލުން އެޓީމުން ލީޑު ނެގި އެވެ. އެކަމަކު ކެމަރޫނުން ވަނީ ކުޅުން ރަނގަޅުކޮށް ފަހަތުން އަރައި ހަތަރު ލަނޑު ޖަހައިފަ އެވެ. އެޓީމުގެ ލަނޑުތައް ޖަހައިދިނީ ރަނގަޅު ފޯމެއްގައި ހުރި ވިންސެންޓް އަބޫބަކުރު އަދި ކާލް ޓޯކޯ-އެކާމްބީ އެވެ. މިއިން ކޮންމެ ކުޅުންތެރިއަކު ދެ ލަނޑު ޖެހި އެވެ. ރޭގެ މެޗާ އެކު އަބޫބަކުރު ވަނީ ދެ މެޗުން ހަތަރު ގޯލު ޖަހައި ލަނޑު ލިސްޓުގެ އެއް ވަނަ އަށް އަރައިފަ އެވެ. މުބާރާތުގެ ފުރަތަމަ މެޗުގައި ބުރްކީނާ ފަސޯ އަތުން ކެމަރޫން 1-2 އިން މޮޅުވި މެޗުގައި ލިބުނު ދެ ޕެނަލްޓީ އަބޫބަކުރު ވައްދާލި އެވެ.\nކެމަރޫނުން ވަނީ އެފްރިކާ ކަޕް ފަސް ފަހަރު ކާމިޔާބުކޮށްފަ އެވެ. އަމިއްލަ ސަޕޯޓަރުން ކުރިމަތީ ދެ ވަނަ ބުރަށް ދަތުރުކުރިއިރު އެޓީމުން ވަނީ އެންމެ ފަހުން ކުޅުނު ބައިނަލްއަގްވާމީ ހަ މެޗު ވެސް ކާމިޔާބުކޮށްފަ އެވެ.\nމުބާރާތުގައި މިއަދު ހަވީރު6ޖަހާއިރު ފަށާ މެޗުގައި ބައްދަލުކުރާނީ ސެނެގޯލް އާއި ގިނީ އެވެ. މިރޭ9ޖަހާއިރު ދެ މެޗު ކުޅޭނެ އެވެ. އެއީ މަލާވީ އާއި ޒިމްބާބްވޭ ބައްދަލުކުރާ މެޗާއި މޮރޮކޯ އާއި ކޮމޮރޯސް ބައްދަލުކުރާ މެޗެވެ. މިރޭ ދަންވަރު 12 ޖަހާއިރު ފަށާ މެޗުގައި ކުޅޭނީ ގޭބޮން އާއި ގާނާ އެވެ.